
1. poglavje

Teoretski, konceptualni in metodološki okvir za raziskovanje učbenikov
1.1. Kurikularna prenova in novi kontingent učbenikov 
Vrsta evalvacijskih študij, ki vrednotijo učinke kurikularne prenove slovenske osnovne šole, se ukvarja z osrednjim evalvacijskim vprašanjem: Kakšne vzgojno-izobraževalne učinke povzroča izvajanje novih programov? 

Doslej še nobena študija ni odgovorila na vprašanje, kako so izvedba novih programov in njeni učinki povezani z rabo novih, spremenjenim programom prilagojenih učbenikov. 

Učbeniki niso neposredna sestavina kurikularne prenove. Izvajalci prenove nimajo nadzora nad proizvodnjo teh učnih in vzgojnih sredstev. V osnovno zamisel prenove pa je seveda vgrajena predpostavka, da bodo udeleženci pedagoškega procesa razpolagali z učbeniki, ki bodo učinkovito sredstvo za doseganje novih »vzgojno-izobraževalnih ciljev«. Vprašati se moramo, ali se je ta predpostavka uresničila.

Najprej pa moramo ugotoviti, da ni docela jasno, koliko in kako lahko raba novega kontingenta učbenikov vpliva na učinke kurikularne prenove. Je možno reči, da je nastanek kakovostnih, novim programom prilagojenih učbenikov neizogibni pogoj za uspešno kurikularno prenovo? Prvi odgovor bi lahko bil odklonilen. Učbeniki so le eno od sredstev, s pomočjo katerih skušajo učitelji doseči vzgojno-izobraževalne cilje. Učitelji samostojno odločajo, kdaj in kako bodo uporabili neko sredstvo. Za učitelje in učence učbenik ni več knjiga, ki bi ji obvezno morali slediti. Za posamezni predmet je praviloma na razpolago več učbenikov in učitelj se lahko izogne učbenikom, ki njegovemu poučevalnemu slogu ali specifičnim lastnostim njegovih učencev ne ustrezajo. Vse to govori v prid domnevi, da učbeniki ne morejo zares odločilno vplivati na izide prenove. 

Vendar pa zaradi nekaterih drugih okoliščin, v katerih na Slovenskem poteka kurikularna prenova, postane verjetna tudi nasprotna domneva. V prenovljeni šoli imajo učitelji več avtonomnosti, kot so je imeli pred prenovo. Omejuje jih predvsem organizacija šolskega dela, razmere na šoli, opremljenost učilnic in podobno, usmerjajo pa jih predvsem cilji vzgojno-izobraževalne dejavnosti, standardi znanja in didaktična priporočila. Avtonomni so pri izbiri sredstev, oblik in metod vzgojno-izobraževalnega dela pa tudi pri artikulaciji izobraževalne vsebine. Povečana avtonomnost je nekaj, kar utegne učitelje spodbujati k večji strokovni zavzetosti. Vendar pa je treba predvideti tudi možnost, da se učitelji – skrivajoč se za načelom avtonomnosti – pustijo voditi pedagoškim in vsebinskim rešitvam, ki jih ponuja izbrani učbenik in spremljevalni izdelki – delovni zvezek, priročnik, didaktična navodila, delovni listi, mape, vzorci učiteljevih priprav itd. Ta možnost se zdi toliko verjetnejša zato, ker založbe proizvajajo vse obsežnejša in raznovrstnejša gradiva – najrazličnejše »komplete«, ki ponujajo rešitve v skoraj vseh razsežnostih pedagoškega procesa, pod te rešitve pa se podpisujejo znani strokovnjaki. 

Nakazal sem že, da vprašanju, koliko raba novega kontingenta učbenikov sploh vpliva na učinke kurikularne prenove, nujno sledi vprašanje, kako naj bi nanje vplivala. Vendar tudi s tem dodatnim vprašanjem evalvacijska vprašanja niso izčrpana. Odgovori na ti vprašanji bi le pokazali, kateri del »variance« pojava, ki mu rečemo »učinki kurikularne prenove«, je mogoče pojasniti z dejavnostjo, ki jo označujemo kot »raba učbenikov«. Vendar – dokler ne izvemo več o tej rabi, je pojasnilo prazno. Zato se nadaljnji evalvacijski vprašanji glasita: Kako učitelji in učenci uporabljajo učbenike, kakšno vlogo imajo le-ti v pedagoškem procesu? Odgovori na zadnji dve vprašanji bi nam dali informacijo o neki praksi, o rabi učbenikov, še zmerom pa ne bi ničesar (ali zelo malo) vedeli o predmetu te rabe, o lastnostih in kakovosti učbenikov. Zdaj smo se vrnili k tistemu, kar smo maloprej imenovali »predpostavka kurikularne prenove«.  Z zadnjim vprašanjem smo se, vsaj kar zadeva učbenike, postavili v točko, kjer je z evalvacijo pravzaprav treba začeti. 

Navedli bomo rezultate nekaterih že opravljenih raziskav, ki so se ukvarjale z vprašanjem, kako lastnosti učbenikov učinkujejo na uporabnike učbenikov. Ti rezultati so pomembni za evalvacijo novega kontingenta slovenskih učbenikov. Raziskovanje učinkov rabe učbenikov je metodološko izredno zahtevno in močno presega okvire evalvacijskih študij. Izvajalci evalvacijskih študij si morajo potemtakem pomagati tako, da uporabljajo rezultate drugih raziskav. 

1.2. Raziskovanje učbeniških besedil
Raziskovalci učbenikov praviloma izbirajo med dvema osnovnima raziskovalnima strategijama. Prva strategija zahteva od raziskovalca omejitev na raziskovanje zgradbe samega učbenika, na njegove besedilne sestavine (izraz besedilo se v tem primeru nanaša tako na verbalna kot na slikovna 'besedila'). To strategijo občasno uporabljajo sociologi, psihologi in predstavniki edukacijskih ved, vendar je bolj razširjena pri predstavnikih tistih ved, ki se posebej ukvarjajo s preučevanjem ustroja verbalnih in vizualnih »sporočil«, torej pri lingvistih, pragmatikih, teoretikih diskurza, semiotikih itd. 

Velik del raziskav, vezanih na omenjeno strategijo, se omejuje na površino verbalnih besedil in ilustracij, torej na raven besedilno manifestiranega. Na tej ravni nastajajo predvsem frekvenčne analize, ki prinesejo odgovore na vprašanje, kako pogosto in s kakšnimi pomeni se v besedilih pojavljajo posamezne besede, razredi besed in besednih zvez ter vizualne prvine. Hkrati se sprašujejo, kako pogosto se v besedilih pojavljajo posamezne teme in motivi. (Vsaj za frekvečne analize verbalnih besedil lahko rečemo, da je njihov teoretski izvor v distribucionalističnem jezikoslovju, med drugim v Bloomfieldovi lingvistični teoriji. Le-ta je v petdesetih letih vplivala na nastanek metod, ki jih še danes najpogosteje uporabljajo za raziskovanje učbenikov, zlasti na razvoj metode analize vsebine, kakršno je razvil Harris.)
Poglavitni primanjkljaj opisane strategije je v tem, da sama po sebi ne more voditi do sklepov o dejanskem učinkovanju učbenikov v vzgojno-izobraževalnem procesu. Če se omejimo na preiskovanje (verbalnih, vizualnih) besedil, ne moremo ugotoviti, kako učenci dejansko sprejemajo njihovo vsebino. Tovrstno preiskovanje je vezano na predpostavke. Če natančno pregledamo interpretacije izsledkov frekvenčnih analiz, opazimo, da je avtorje teh interpretacij med drugim vodila naivna predpostavka, da besede ali besedne zveze, ki se v učbeniškem besedilu pojavljajo pogosteje, s svojimi pomeni močneje vplivajo na mentalne predstave in stališča učencev kot besede ali besedne zveze, ki se pojavljajo redkeje. 

Dopustiti moramo možnost, da neka vrsta besedilnega ali vizualnega posredovanja spoznavne vsebine lahko pri neki skupini učencev privede do bistveno drugačnih učinkov kot pri drugi skupini. Empirične raziskave učinkov, ki jih imajo besedila na bralce, so pokazale, da se ti učinki spreminjajo, kot se spreminjajo značilnosti osebe, ki bere. Po mnenju M. Appla in L. Christian –Smith je treba upoštevati, da spoznavna vsebina učbeniškega besedila ne pride do učenca neposredno. Posrednik med njima je učitelj, ki bolj ali manj vpliva na način, kako učenec sprejema vsebino. Upoštevati je treba, da na tematskih področjih, na katera so vezani učbeniki, učenci pogosto že imajo določene spontane in implicitne »teorije« in predstave ali vsaj posamezne informacije. Kako bodo sprejeli spoznavno vsebino učbenikov, je odvisno tudi od njihovih biografij in njihovih prepričanj (Apple, Christian-Smith, 1991). Omenjena avtorja opišeta tri vrste odnosa, ki ga imajo učenci do vsebine učbenikov. Prvi odnos opišeta kot »podrejeno branje«, s čimer mislita na nekritično sprejemanje sporočil, ki jih posredujejo učbeniki. Z izrazom »pogajalski odgovor« opišeta avtorja ravnanje učenca, ki je kritičen do nekaterih podrobnosti v učbeniškem besedilu, vendar sprejema splošno interpretacijo stvarnosti, ki mu jo posreduje besedilo. Izraz »nasprotovalni odgovor« pa se v tej zvezi nanaša na odnos učenca, ki v celoti zavrne neko sporočilo v učbeniškem besedilu. Pisca menita, da so to le idealni opisi treh vrst učenčevega odnosa do vsebine učbenikov. Dejansko naj bi se vse tri vrste odnosa med seboj tesno prepletale (Apple, Christian-Smith, 1991, str. 14). 

Če upoštevamo vse, kar danes vemo o tem, kako bralci obdelujejo spoznavno vsebino besedil (Kintch in van Dijk, 1979; Wilson in Sperber, 1984; Justin, 2002 itd.), se zdi shema, ki sta jo opisala Apple in Christian-Smithova, preveč preprosta. Vendar sta upravičeno opozorila na napačnost domneve, da naj bi učenci vedno le pasivno sprejemali spoznavno vsebino učbenikov. 

Nekatere analitske postopke, ki so značilni za raziskovanje učbeniških besedil, smo uporabili v tej evalvacijski študiji. Z njihovo pomočjo smo analizirali dvanajst slovenskih učbenikov za osnovno šolo. Postopke opisujemo (in o rezultatih poročamo) v četrtem poglavju tega poročila, zato jih tu ne bomo opisovali. 
1.2. Ekspertno-presojevalna strategija za raziskovanje učbenikov
V okviru ekspertno-presojevalne strategije za raziskovanje učbenikov raziskovalci pridobivajo, urejajo in interpretirajo ocene, ki jih o učbenikih podajo učitelji ali drugi strokovnjaki. Ocene učiteljev navadno temeljijo na izkušnjah z dejansko rabo učbenikov. Ocene drugih strokovnjakov pa navadno temeljijo le na njihovi racionalni analizi učbenika. 
Ekspertno presojanje prinaša sodbe o domnevnih lastnostih učbenikov. Večkrat kot učitelji jih podajajo pedagogi, psihologi, sociologi, jezikoslovci itd.. Ocenjevalci lahko ocenjujejo uporabnost, razumljivost, didaktično, psihološko, jezikovno ustreznost ter še kakšno lastnost posameznega učbenika. 
To metodologijo raziskovalci učbenikov vse manj uporabljajo. V nekaterih novejših delih, ki predstavljajo poglavitne metode za raziskovanje učbenikov, ekspertnega presojanja sploh ne omenjajo več (npr. Mikk, 2000). Vzemimo najprej, da bi učbenike ocenjevali strokovnjaki, ki niso učitelji. Njihove ocene bi bile izdelane in vacuo, zunaj izkustvenih pedagoških situacij. Če bi bile izdelane arbitražno, bi bila to pravzaprav različica na besedila omejene analize, vendar nesistematična in nepoglobljena različica, ki se ne more primerjati s sistematično besedilno analizo, kakršna je v rabi pri raziskovalcih učbenikov, ki svoje postopke objektivizirajo. Arbitražna ocena je pač ocena, ki nastane na osnovi pregleda in vtisa, ne pa po znanstveni poti. 

Druga možnosti: Denimo, da bi o novem kontingentu učbenikov za devetletko sodili učitelji. Ker so izbrali različne učbenike, bi jih morali razdeliti ne več skupin. Ocene različnih skupin med seboj ne bi bile primerljive. Najprej zato ne, ker bi vsaka od skupin imela specifične lastnosti: ocenjevalne kriterije, pričakovanja do učbenikov, način rabe učbenikov pri pouku, ki je odvisen od poučevalnega sloga, ki je spet odvisen od osebnostnih lastnoasti učiteljev, njihove usposobljenosti itd. Razen tega bi vsak od učiteljev v resnici že drugič ocenjeval 'svoj' učbenik. Preden ga je izbral za svoje učence, je opravil racionalno analizo učbenikov na tržišču. Enkrat je torej 'svoj' učbenik že ocenil kot najboljšega. Ne moremo vedeti, kako bi to vplivalo na njegovo drugo oceno učbenika, oblikovano v okviru raziskave. 
Osnovni razlog za sodbo, da je ekspertno-presojevalna strategija v prašljiva, pa je v naslednjem. V osnovni zamisli prenove je zahteva po ciljnem načrtovanju in izvajanju izobraževalnega in vzgojnega procesa. Učbeniki so eno od sredstev, ki jih učitelji avtonomno izbirajo in uporabljajo. Učbenik torej ni bolj ali manj ustrezen sam po sebi, temveč je takšen le zato, ker ustreza ali ne ustreza poučevalnemu slogu strategiji in metodam, ki jih uporablja učitelj, in učencem, ki prevladujejo v določenem šolskem okolišu. Možno je, da posamezni učbenik nekemu učitelju ustreza, drugemu učitelju pa ne. Zato v učiteljevi oceni učbenika ne moremo videti ocene nekakšne absolutne vrednosti učbenika. (Če bi zbrali ustrezne podatke o učiteljih, bi po tej poti prišli, na primer, do spoznanj o povezavah med pedagoškim slogom učiteljev in njihovo naklonjenostjo do posameznih vrst učbenikov.)

1.3. Eksperimentalna strategija za raziskovanje učbenikov
Danes ima prednost tisto raziskovanje učbenikov, ki skuša v eksperimentalnih situacijah prepoznati dejanski vpliv učbenika na učence (Mikk, 2000; Selander, Tholey, Lorentzen, 2002). Ta strategija za raziskovanje učbenikov naj bi torej vodila k odgovoru na vprašanje, kako raba učbenika v vzgojno-izobraževalni dejavnosti dejansko vpliva na doseganje ciljev te dejavnosti. Njeno izhodišče je v dejstvu, da pomenske strukture (verbalna in vizualna sporočila), ki jih v učbeniku prepoznava na besedila omejena analiza, pri uporabniku učbenika sprožijo spoznavne procese, ki jih je treba preučiti, in da so med rabo učbenikov semantične ter mentalne strukture v stalni interakciji. 
Zdi se, da tako nastavljena strategija za raziskovanje učbenikov spregleda neko drugo razsežnost dejanskega učinkovanja učbenikov. Tako učbeniška besedila kot tudi mentalne strukture prevajajo socialne procese in kulturo. 

Očitno je, da se s postavko o interakcijah med tremi vidiki dejanske rabe učbenikov – semantičnim, psihološkim in sociokulturnim - odpira zelo zapletena raziskovalna problematika. Raziskovalci učbenikov so sicer iznašli vrsto metodoloških postopkov, ki omogočajo zadovoljiv nadzor nad raziskovalnimi postopki in predmetom raziskovanja. Vendar ne smemo spregledati, da so hkrati močno poenostavili problematiko, nakazano z zgornjimi ugotovitvami, in da dajejo raziskave zanesljive odgovore le na preprostejša vprašanja. To postane razvidno, če si natančneje ogledamo njihove postopke (kar bomo storili kasneje). 
Eksperimentalno raziskovanje učbenikov se je v glavnem omejilo na spoznavno učinkovitost učbenikov v ožjem pomenu tega izraza. Večina eksperimentalnih raziskav se omejuje na vprašanje, kako določen (jezikovni, vizualni) način posredovanja informacij  v učbenikih vpliva na pomnjenje, priklic, razumevanje in uporabo teh informacij. Ni mogoče spregledati, da osrednji koncept v teh raziskavah, koncept informacije, že sam po sebi poenostavlja problematiko spoznavne vsebine. S konceptom informacije ni mogoče zajeti vseh oblik spoznavne vsebine. Predstava, da je učbenik predvsem sredstvo, ki mora karseda učinkovito posredovati neko informacijo učencu, je mehanicistična predstava. Takšne predstave o spoznavni vsebini besedil so se okrepile v drugi polovici dvajsetega stoletja pod vplivom nekaterih 'inženirskih' različic teorije komunikacije in informacijske teorije. Pomembno vlogo so dobili koncepti informacije, informativnosti, pošiljatelja, sprejemnika, kanala, entropije, redundance, koda, šuma itd. Če so bile tovrstne teorije spočetka – v tridesetih in štiridesetih letih - vezane predvsem na matematiko in informacijske vede (torej ne na družboslovje in humanistiko), so jih že v petdesetih letih sprejeli jezikoslovci (npr. R. Jakobson), kasneje pa tudi pedagogi, psihologi, sociologi in filozofi. Posamezne koncepte so prevzeli tudi raziskovalci učbenikov.

Kljub povedanemu ne kaže dvomiti o tem, da so rezultati eksperimentalnih raziskav, ki so se ukvarjale z učinkovanjem učbenikov na njihove uporabnike, vendarle dobro izhodišče za evalvacijske študije, ki bi skušale odgovoriti na vprašanje, kakšne lastnosti ima novi kontingent učbenikov za prenovljeno slovensko šolo. Zato bomo pregledali vsaj nekaj rezultatov tovrstnih raziskav.   

Iz navedenega razloga bomo zdaj pregledali rezultate nekaterih eksperimentalnih raziskav učbenikov. Poleg samih rezultatov raziskav bomo sproti navajali tudi priporočila, ki so jih za oblikovalce učbenikov izdelali raziskovalci. 

1.4.1. Pregled rezultatov nekaterih raziskav, ki so obravnavale organizacijo in predstavitev spoznavne vsebine v učbenikih
Raziskave so med drugim pokazale, da učenci, ki imajo več znanja na področju, kateremu je učbenik namenjen, laže ločijo med bistvenimi in nebistvenimi informacijami kot bralci, ki imajo slabše znanje. Posamezniki s slabšim poznavanjem področja so pri obnavljanju spoznavne vsebine besedil priklicali več perifernih informacij kot posamezniki z boljšim poznavanjem področja (Chiesi, Spilich in Voss, 1979; Spilich, Vesonder, Chiesi in Voss, 1979). Zato je zelo pomembno, da oblikovalci učbenikov z grafičnimi ali zgolj jezikovnimi (sintaktičnimi, besedilno-organizacijskimi) sredstvi poudarijo bistvene sestavine spoznavne vsebine. Ko govorimo o grafičnih sredstvih, mislimo na vmesne naslove (podnaslove), krepki tisk ipd. 

Tu lahko navedemo še nekaj besedilnih sredstev, ki okrepijo poudarjenost glavnih delov spoznavne vsebine (Geiling, 1980, Bauman, 1982).

V besedilih učenčevo pozornost močno pritegnejo:

- naštevanja

- časovna zaporedja dogodkov

- pripoved

Učenčevo pozornost manj pritegnejo primerjave in navedba nasprotij med pojavi. Najšibkeje delujejo na učenčevo pozornost opisi, ki so hkrati za otroke vseh starosti spoznavno najzahtevnejši. V večini primerov se je mogoče preprosto izogniti besedilnim opisom in jih nadomestiti z ilustracijami. Le-te v učbenikih ne bi smele imeti le dekorativne funkcije, temveč predvsem informativno funkcijo. Vstopale naj bi tam, kjer je od učenca nesmiselno zahtevati, da sledi besedilnemu opisu konkretnih predmetov. 

V besedilu izstopajo besede, ki so postavljene na začetek stavka. Zato je učinkovito, če na začetek stavka zapišemo nosilne besede. Naslednja definicija gravitacije nima optimalne oblike: 

»Sila, s katero Zemlja privlači telesa v svoji bližini ali na svoji površini, se imenuje gravitacija.« 

Ustreznejša je oblika:  

»Gravitacija je sila, s katero…«

Učinkovito organizacijo besedila dosežemo s t. im. organizatorji besedila. To so navadno povedi, ki uvajajo neko novo temo (Groeben, 1982). Učbeniško besedilo postane bolj učinkovito, če jo razčlenimo z ustreznimi naslovi in podnaslovi. Povedni (predikativni) naslovi imajo večji spoznavni učinek kot leksikalni naslovi, sestavljeni iz ene same besede ali zveze dveh samostalnikov (Klare, 1985).  

Raziskovalci tudi priporočajo, naj se ključni izrazi v besedilu večkrat ponovijo in sicer v različnih zvezah (prav tam). 
1.4.2. Stopnja semantične zahtevnosti besedila

Raziskovalci učbeniških besedil so se ukvarjali tudi z vprašanjem, kako zahtevna je pomenska zgradba didaktičnih besedil. Uporabljali so naslednje indikatorje semantične zahtevnosti:

- besede, ki so učencem neznane

- izrazi, ki imajo več pomenov

- abstraktni izrazi

- zapletene morfološke strukture 

Morfološko zapletene besede seveda terjajo več spoznavne obdelave kot morfološko preprostejše besede. V besedah 'pripadnost', 'izpostavljanje' in 'odpornost' so po tri pomenske enote; ena, ki jo vsebuje predpona, druga, ki jo vsebuje koren besede, in tretja, ki jo vsebuje obrazilo besede. Vsaka od teh pomenskih enot zahteva spoznavno obdelavo, temu sledi še spoznavna dejavnost, ki sestavi pomensko celoto (Hoermann, 1967). Besedila, ki vsebujejo večje število morfološko zapletenih besed, so torej težavnejša od besedil, ki vsebujejo manjše število takšnih besed.
1.4.3. Težavnost besedišča

Če avtor v učbeniku uvaja nov pojem, bo pojem – natančneje, njegov nosilec - bolj pritegnil učenčevo pozornost, če se bo pojavil v sobesedilnem okolju, v katerem prevladujejo znane besede. Katere besede so učencem znane, navadno ni treba posebej raziskovati. Raziskovalci so odkrili izredno visoko povezanost med frekvenco rabe neke besede v nekem jeziku in stopnjo razumljivosti besede za govorce tega jezika. Klare (1968) je našel korelacijo 0.99 med pogostostjo rabe besed in razumljivostjo besed za govorce. Bamberger in Vanecek (1984) sta našla korelacijo 0.91 med siceršnjo pogostostjo rabe besed, ki so se znašle v besedilu, in težavnostjo besedila. Če torej v frekvenčnem slovarju preverimo, kako pogosto je neka beseda rabljena v govoru, smo zelo blizu odgovoru na vprašanje, kako razumljiva je za učence. 

Če se v učbeniškem besedilu zgoščeno pojavljajo novi pojmi in besede, to ovira razumevanje, zlasti pri mlajših učencih. Nekateri raziskovalci celo priporočajo, naj bi bile v besedilih za mlajše učence levo in desno od nove besede vsaj štiri znane besede (Mikk, 2000).  

Če se ravnamo po tej ugotovitvi, potem je naslednja poved za učence zelo zahtevna:  

»Zigote se v jajcevodu večkrat delijo, ne da bi se njihova masa povečala.« 

Tu si v tesnem zaporedju sledita dva nova pojma, potem se jima pridruži še tretji: zigote, jajcevod, masa.

Zanimiva je ugotovitev, da se s povečevanjem števila samostalnikov v besedilu poveča spoznavna zahtevnost besedila. Povečevanje števila izrazov, ki opravljajo samostalniško funkcijo, imenujemo nominalizacija. Višja stopnja stavčne nominalizacije pomeni višjo stopnjo spoznavne zahtevnosti besedila. (O. A. Wiio, 1968; Klein-Brailey, 1985). Elley (1969) je našel celo izjemno visoko povezavo med številom samostalnikov v besedilu in stopnjo spoznavne zahtevnosti, namreč korelacijo 0.90. Težavnost besedila se močno poveča, če je v njem veliko dolgih besed. To sta že pred drugo svetovno vojno odkrila Grey in Leary (1935). Mikk (1980) je našel dokaj visoko tovrstno povezavo pri učbenikih, napisanih v ruskem jeziku. Podobno velja za pridevnike. Tudi z rastjo števila pridevnikov se povečuje spoznavna zahtevnost besedila. Težavnost besedila se zmanjšuje z rastjo števila glagolov (Mikk, 2000). 

Nekateri raziskovalci so posebno pozornost namenili vprašanju, kolikšno naj bi bilo največje še sprejemljivo – sprejemljivo zaradi omejenih spoznavnih sposobnosti učencev – skupno število novih besed v učbeniku. Tako je Lieury ugotovil, da skupno število novih besed v učbeniku za četrti razred ne bi smelo biti večje kot 2500, čeprav je v nekaterih francoskih učbenikih za ta razred našel tudi po 6000 novih besed (Lieury, 1991).  

Nekateri raziskovalci (Gerard in Roegiers, 1993) so - izhajajoč iz študij o spoznavni zahtevnosti besedil - predlagali, da število različnih besed v besedilih ne bi smelo presegati 70 % vsote vseh besed (nekatere besede naj bi torej bile uporabljene večkrat). Oglejmo si dva zgleda, ki ponazarjata možnost, da gostoto novih besed zmanjšamo. 

Zgled 1:
Med merjenjem obsega kroga s pomočjo vrvice je mogoče ugotoviti, da dolžino premera lahko nanesemo nanj malo več kot trikrat, iz česar izhaja razmerje:

 obseg           =  3,14…
premer

Število različnih besed             24

Število vseh besed                    26

Število različnih besed predstavlja 92 % vsote vseh besed.

Zgled 2:

Z vrvico izmeri obseg kroga, z ravnilom izmeri premer istega kroga. Ugotovil boš, da premer kroga lahko naneseš na njegov obseg malo več kot trikrat. Zato lahko napišeš:

obseg kroga         =  3,14…

premer kroga

Število različnih besed           21
Število vseh besed                  32

Število različnih besed predstavlja malo več kot 65 % vsote vseh besed.

Posebno pozornost so raziskave namenile vprašanju, kolikšno je optimalno število besed za posamezna starostna obdobja učencev. Povzetek različnih tovrstnih raziskav sta v svoji knjigi izdelala Gerard in Roegiers (1993, str. 181-182) in na tej osnovi oblikovala priporočila za avtorje učbenikov in urednike. Če njuna priporočila povežemo z razredi slovenske devetletke, dobimo naslednjo tabelo, ki prikazuje priporočeno optimalno skupno število besed na stran v učbeniku in priporočeno optimalno število novih besed na stran:

                                    vseh besed                               novih besed

4. razred                       150-180                                          7-8                                            

5. razred                       200-230                                          7-8

6. razred                       250-300                                          7-8 

Raziskovalci so preučevali vprašanje, kolikšno je optimalno število novih pojmov v stavku za določena starostna obdobja. Tako so npr. ugotovili, da je za starost 11-13 let optimalno, če je v stavku en neznani pojem in dva znana pojma (isto). 

1.4.4. Abstraktnost besedišča

Abstraktnost besedišča je ena najtežjih ovir za razumevanje učbeniških besedil. Raziskave so pokazale zmerno visoko stopnjo negativne povezanosti med povprečno abstraktnostjo ponavljajočih se samostalnikov in razumevanjem besedila: 0.53 in 0.66 (Mikk, 1980, Kukemelk in Mikk, 1993). Tudi druge raziskave so ugotovile, da so besedila, v katerih se pojavljajo besede z abstraktnimi pomeni, težavna za razumevanje in pomnjenje (Bachmann in Bachmann, 1989; Eye, Dixon in Krampen, 1989). Tu bomo iz številnih raziskav povzeli nekaj značilnih ugotovitev in priporočil raziskovalcev v zvezi z abstraktnostjo učbeniških besedil:

- Da bi zmanjšali abstraktnost didaktičnih sporočil, uporabljamo ob neizogibnih abstraktnih samostalnikih večje število samostalnikov, ki pomenijo zaznavne stvari.  

- Abstraktnost besedila negativno korelira s številom in poudarjeno vlogo glagolov. Če torej povečamo število glagolov v povedih na račun števila samostalnikov in pridevnikov, zmanjšamo abstraktnost besedila.

- Večje število konkretnih zgledov za neko regularnost, splošnost, zakonitost zmanjša abstraktnost besedila (opisi konkretnih dejanj, dogodkov, konkretnih primerov vzročnega delovanja v naravi itd.).

- Abstraktnost se zmanjša, če navedemo več primerov, kako lahko neko zakonitost ali pravilo uporabimo v praktičnih situacijah. 

- Abstraktnost se zmanjša, če učenca soočimo z nekim problemom in od njega zahtevamo, naj ga reši. Opis problema naj vključuje nekaj konkretnih informacij (problem, zastavljen le na ravni simbolov - matematičnih ali drugih - , ne zmanjša abstraktnosti). 

- Abstraktnost se zmanjša, če besedilo ali ilustracije govorijo o ljudeh (antropomorfnost besedila), njihovih izkušnjah, dejanjih, njihovem življenju itd. 

- Abstraktnost se poveča, če uporabljamo žargonske izraze, vezane na starostne sk

- Abstraktnost s upine ljudi, na poklice itd. 

e zmanjša, če je v besedilu močneje prisoten avtorjev glas. To je pomembno zlasti za učence do 13 let. Sredstva za dosego tega cilja so občasni zmerno emocionalni toni, nepopolne ali vzklične povedi (vendar ne prepogoste), neposredno nagovarjanje učenca, občasen osebni komentar itd. 

- Učenci doživljajo besedilo kot manj abstraktno, če avtor občasno opozori na uporabnost ali pomembnost tistega, kar v poglavju predstavi (na uporabnost v zasebnem življenju, družbeno uporabnost, uporabnost za gospodarstvo itd.).

Abstraktnost se zmanjša, če je v besedilu mnogo besed, ki:

· se nanašajo na zaznavne stvari (materialni predmeti, posamezna živa bitja)

· pomenijo konkretno dejavnost (brcati žogo, voziti letalo, odpreti knjigo…)

· opisujejo posamezni dogodek (prometna nesreča, antentat na politika, bitka itd., dogodek, umeščen v čas in prostor)

· so lastna imena za kraje, osebe, ustanove, ladje, filme, narode itd.

· so občna imena za osebe v določenih poklicih (kuhar, mornar, vojščak, kralj, škof), družbenih vlogah (demonstrant, bogatin, volilec), skupinah, ki imajo določene duševne lastnosti (modrec, strahopetec itd.)

· so občna imena z moško in žensko obliko (kralj-kraljica, volilec-volilka)

Abstraktnost se poveča, če je v besedilu mnogo besed, ki:

· se nanašajo na procese (»V ameriški politiki se je vse bolj uveljavljala protikomunistična doktrina.«)

· pomenijo vzročne zveze, funkcije ali razmerja odvisnosti 

Abstraktnost se močno poveča, če so v besedilu nejasno (metaforično) pojasnjene povezave med dogodki in dejanji, kot npr. : 

»Leta 1955 je Sovjetska zveza z ustanovitvijo Varšavske zveze neposredno odgovorila na vojaško povezovanje Zahoda.« 

Izraz 'odgovoriti' je v tej zvezi metafora (namesto z besedami 'odgovorimo' z dejanjem). Še težje je učencu razumeti, da odgovorimo z 'ustanovitvijo' nečesa. In končno: Mlajši učenec ne more razumeti, da neka država z 'ustanovitvijo' nečesa 'odgovori' na 'povezovanje' nečesa, kar se imenuje 'Zahod'. Premislimo, koliko abstraktnosti je v zvezi: 

»Z ustanovitvijo…odgovorimo…na povezovanje…«

Abstraktnost se bistveno poveča z nekaterimi z besednimi zvezami, ki so semantično nenatančne, na primer:

»Ta pojav je povezan s prizadetostjo ljudi…« 

Tu avtor ni storil tistega, kar je bila ravno njegova glavna naloga: ni natančno opredelil narave neke 'povezave'. Tudi omemba 'velikega pomena nečesa za nekaj' je zelo nenatančna in bralca bolj zmede kot informira. Oglejmo si zgled iz nekega slovenskega učbenika:

»V izražanju politične volje ljudi so imele v demokratičnih državah velik pomen politične stranke, ki jih je ljudstvo volilo v parlament in vlado.« 

(Mimogrede: tu je tudi strokovni spodrsljaj; ljudstvo ne voli v vlado.) To vprašljivo sintaktično tvorbo bi lahko oblikovali na več načinov, npr. takole:

»V demokratičnih državah so ljudje lahko ustanavljali stranke. Na volitvah so volilci odločili, koliko svojih predstavnikov naj bi v parlamentu imela posamezna stranka. Tako so volilci jasno povedali, kakšno politiko si želijo.«

Tudi dovjno zanikanje poveča abstraktnost besedila:

»Predsednik v tem primeru ni ravnal neodgovorno.«

Abstraktnost besedila se lahko precej poveča s povečano stopnjo njegove metonimičnosti. (Metonimičnost je figurativni prenos nanašalnega razmerja). Naj navedemo zgled iz učbenika za matematiko, namenjenega devetletnim učencem. Učbenik od njih zahteva, naj izračunajo,

»koliko nočitev je zabeležil hotel«.

Tu sta dve ključni metonimiji, ki vodita spoznavni proces. Pri besedi 'nočitev' se nanašalno razmerje premakne z gosta na njegovo dejanje, ki je poimenovano z abstraktnim izrazom »nočitev«. Pri besedni zvezi 'zabeležil hotel' pa se nanašalno razmerje prenese s hotelskega uslužbenca na hotel. Oba premika nanašalnega razmerja se zgodita v smeri od osebnega k brezosebnemu, torej v smeri večje abstraktnosti. Metonimični izrazi od bralca zahtevajo, da potem, ko je dekodiral dobesedni pomen besed, izvrši še dodatno spoznavno operacijo, v kateri prepozna, kam (na kateri nanosnik) se je premaknilo nanašalno razmerje. 

Učenec ne more razumeti metonimije, tj. premika nanašalnega razmerja s hotelskega uslužbenca na hotel. Če že kdo kaj 'beleži', to gotovo ni hotel; za učenca te starosti je hotel lahko le stavba ali hiša. Hiše ne morejo 'beležiti', to kvečjemu počno osebe. Tudi sam izraz 'beleženje' je izpeljan iz knjigovodskega žargona in namig na knjigovodsko operacijo, o kateri učenec ne ve ničesar, zato je zanj izraz nerazumljiv. Ker je učenec v svojem intelektualnem razvoju prišel kvečjemu do stopnje konkretno-operacionalnega mišljenja, zanj »nočitev« ni nikakršna enota ali števna stvar. Zanj so števni kvečjemu turisti, ki prespijo v hotelu. 

Tudi višja stopnja nominaliziranosti besedila povzroči, da se poveča njegova abstraktnost. Stopnjo abstraktnosti, ki je učinek nominalitzacije besedila, raziskovalci merijo na različne načine. Eden najpreprostejših, a tudi najučinkovitejših je, da za vsak jezik posebej določimo razrede besed, ki imajo abstraktne pomene. Kriteriji za določanje teh razredov so morfološki, sintaktični in semantični. Oglejmo si samo najznačilnejši morfološki kriterij. Besede z nekaterimi vrstami obrazil so izrazito abstraktne. V angleščini so to besede, ki se končajo na -ness, -ment, -ship, -nce, -ion, -y (Gillie, 1957). V nemščini so to besede, ki se končajo na -ik, -ion, -ismus, -itaet, -keit, -nz, -tur, -ung (Groeben, 1982). Podobne abstraktne pomene imajo slovenske besede, ki se končajo z obrazili –ost, -anje, -izem, -stvo, -tje, -nje itd. Groeben je na osnovi deleža, ki ga imajo v besedilu besede z obrazili, ki kažejo na abstrakten pomen, izdelal lestvico abstraktnosti za učbeniška besedila:

· zelo konkretna besedila: do 6% besed z obrazili, ki ustvarjajo abstraktne pomene

· konkretna besedila: 7 – 12 %

· srednje abstraktna besedila: 12 – 25 %

· abstraktna besedila: 25 – 31 %

· zelo abstraktna besedila: nad 31 % 

Oglejmo si značilen zgled izrazito nominaliziranega in zato abstraktnega govora iz nekega slovenskega učbenika za srednje šole:

»Dojemanja in opredeljevanja odklonskosti so torej vedno družbeno in kulturno pogojena.« 

Tu je pet abstraktnih pojmovnih konstruktov, postavljenih v neko sintaktično relacijo: 

1. dojemanja 

2. opredeljevanja

3. odklonskost

4. družbena pogojenost

5. kulturna pogojenost

Abstraktnost se še poveča, ker sta glagolnika v množinski obliki: dojemanja, opredeljevanja. Je 'dojemanje' števno? Da, vendar le v zelo abstraktni poeziji, pri Maeterlincku ali Hoelderlinu. 

1.4.5. Optimalna dolžina povedi

Raziskovalci so se ukvarjali s povezavo med številom besed v povedi, razumljivostjo povedi in spominskim priklicem informacije v povedi. Naj povzamemo samo nekaj osnovnih ugotovitev (Gerard in Roegiers, 1993; Mikk, 2000; Nestler, 1976; Baumann, 1982). Za 10 -12-letnike so optimalne povedi, sestavljene iz 6 - 14 besed. Optimalno dolga poved, namenjena 13 - 15-letnikom, ima 10 - 20 besed.

Če je v besedilu dolga poved, je spominski priklic v njej vsebovane informacije boljši, če je obkrožena z vsaj dvema kratkima povedima.

Če uporabljamo le kratke povedi, postane besedilo monotono in manj zanimivo. Izmenjava krajših in daljših povedi ustvarja ritem, ki ugodno vpliva na razumevanje. 

Odvisni ali vrinjeni stavki morajo biti kratki. Ta lastnost je bolj povezana s težavnostjo besedila kot dolžina celotnih povedi. 

1.4.6. Raba besedilnih sredstev, ki spodbujajo spoznavni interes

Številne raziskave so ugotovile močno povezanost med zanimivostjo besedila in stopnjo spominskega priklica informacij, ki jih besedilo vsebuje (Andreson, Mason, Shirey, 1984; Entin, Klare, 1985 itd.).

Zanimivejša so besedila, ki prinašajo zmerno število novih informacij (Groeben, 1982). Preveč novih informacij ali odsotnost novih informacij naredi sporočilo nezanimivo. 

Zanimivost besedila poraste, če učbenik vključuje večje število vprašanj brez odgovora, več napotkov za razmišljanje in samostojno dejavnost in pogosteje dopušča, da učenci izbirajo med več možnostmi (Walpole, 1998/1999). 

Če učbenik postavlja učence pred večje število problemov, je za učence zanimivejši (Skorwider, 1980, Schwier, 1982).

Največje zanimanje pri mlajših učencih (med 7. in11. letom) vzbudijo informacije, ki se vežejo na identitetne, socialne ali praktične vidike življenja (socialne odnose, posameznikovo identiteto, praktične naloge itd.), pri učencih med 12. in 14. letom pa tudi informacije, ki se vežejo na socialni, gospodarski, tehnološki razvoj družbe in ožjega okolja (Bickel, 1986, Mikk, 2000). 

Opis zgodovinskih okoliščin (dogodkov, dejanj), v katerih se je zgodila neka socialna ali tehnološka sprememba, lahko poveča zanimivost. Opis okoliščin, v katerih je prišlo do znanstvenega odkritja, lahko bistveno poveča zanimanje za nek zakon ali zakonitost. Še posebej je zanimiva pripoved o 'odkritelju' (Baumann, 1980). 

Z zanimivostjo besedila sta pozitivno povezana število glagolov in število pogosto rabljenih besed.

Če želi avtor uporabiti zmerno emocionalen ton, ki naj poveča zanimivost, naj to stori v kratkem stavku (Mikk, 2000).

Zanimivost se poveča s konkretnostjo opisa. Izjava 

»Martin Luther je bil problematičen otrok« 

je za večino učencev pred 16. letom starosti bistveno manj zanimiva kot izjava

»Mladega Martina Luthra so učitelji zaradi njegove trmoglavosti oštevali večkrat na dan«.

Druga od obeh izjav sproži pri učencu nastanek mentalne slike (Mikk, 2000, str. 246).

Naj iz poročil o raziskavah na kratko povzamemo, katere lastnosti besedila neugodno vplivajo na zanimivost besedil:
· dolgi stavki (visoka negativna povezanost z zanimivostjo)

· veliko število (več kot osem) besed, ki niso glagoli, med dvema najbližjima glagoloma

· samostalniški stavki, v katerih sta dva ali več samostalnikov

· visok odstotek besed, sestavljenih iz desetih ali več črk (tu so raziskave našle zelo visoko negativno korelacijo z zanimivostjo: -0.77)

· visoko število redko uporabljenih besed

· ponavljanje samostalnikov v besedilu (seveda so nekatere ponovitve nujne, saj se z njimi poveča razumljivost - raba različnih izrazov za isti pojem namreč zelo oteži razumljivost!)

· visok odstotek abstraktnih samostalnikov (visoka negativna povezanost z zanimivostjo)

· visok odstotek izrazov, ki jih ni v pogovornem jeziku (visoka negativna povezanost z zanimivostjo)

Ugodno pa vpliva na zanimivost besedila naslednje:

· nove informacije

· zanimivost teme: odnosi med ljudmi, čustva (ljubezen itd.), življenjske zgodbe posameznikov, pomembni dogodki (nesreče ipd.)

· zgodovinski dogodki

· nasledki za praktično ravnanje ljudi

· problemi, vprašanja (odprtost interpretacij)

· opozorila na pomembnost informacij

Raziskave so potrdile domnevo, da je besedilo, v katerem je večje število besed, ki se nanašajo na osebe, t. i. osebnih besed, zanimivejše od drugih besedil (Gerard, Roegiers, 1993; Mikk, 2000). Na tej osnovi so nastali celo obrazci besedilne zanimivosti. Oglejmo si enega od njih:

število osebnih besed  x  100   x  3,3635   =   X   

celotno število besed 

število osebnih povedi x  100   x  0,314  =   Y

celotno število povedi

Rezultat dobimo, ko seštejemo X in Y.

Natančneje lahko opredelimo osebne besede in osebne povedi. Osebne besede so:

- lastna (krstna) imena oseb

- priimki (če se nanašajo na posamezno osebo)

- osebni zaimki, ki se nanašajo na osebe (ne na živali ali stvari)

- pridevniki ali svojilni zaimki, ki se nanašajo na osebe

- občna imena, ki se nanašajo na osebe in imajo tako moško kot 

   žensko obliko (kralj-kraljica, igralec-igralka, sestra-brat)

Osebne povedi so:

· povedi, ki vključujejo premi govor

· povedi, ki vsebujejo vprašanje, navodilo, zahtevo, prošnjo 

· vzklične povedi 

Oglejmo si še lestvico optimalne besedilne zanimivosti, ki temelji na številu osebnih besed za različne starosti učencev (Klare, 1988). 

Starost učencev               optimalen odstotek osebnih besed v besedilu 

5                                       19                   

6                                       14

7                                       10

8 - 9                                    6

10 - 12                                4   

13 - 16                                3

17 in več                             2

1.4.7. Povedi in medpovedna razmerja
Vrsta raziskovalcev se je ukvarjala z vprašanjem, kako zgradba povedi vpliva na razumevanje in na spominski priklic informacij, vsebovanih v povedi. Vrsta raziskovalcev se je ukvarjala s tem vprašanjem, med njimi znameniti nevrolingvist Luria. Tu povzemamo nekaj ugotovitev, do katerih so prišli (Luria, 1975, Miller, 1963, Reiksaar, 1975, Hoermann, 1967, Granowski, Botel, 1974).

Razumevanje povedi je oteženo, če so besede, ki zaradi svoje sintaktične funkcije spadajo skupaj, v sintaksi povedi razporejene daleč vsaksebi. Zgled: 

»Postopki načrtovanja in izdelave učinkovitega, hkrati pa tudi privlačnega učnega gradiva, ki lahko v ugodnih pedagoških situacijah močno motivira učence, se med seboj razlikujejo po treh značilnostih.« 

Poved ni le razvlečena. Ključne sestavine, ki tvorijo njegovo logično ogrodje - »Postopki … se med seboj razlikujejo po treh značilnostih« - so daleč vsaksebi. Razumevanje je oteženo, ker moramo v delovnem spominu več sekund obdržati mnogo besed. Zmogljivost delovnega spomina in njegovo trajanje je pri učencih (zlasti pri mlajših) zelo omejena. 

Povedi, ki opisujejo stanja, dejanja ali dogodke, naj se vrstijo v zaporedju, ki odraža zaporedja stanj, dejanj ali dogodkov. To lahko pokažemo na zgledu, ki smo ga že uporabili: 

»Napoleonova vojska je nekaj tednov počivala. Dolgi pohodi in bitke so jo izčrpali.« 

Boljši spominski priklic dobimo, če iste informacije posredujemo takole: 

»Dolgi pohodi in bitke so Napoleonovo vojsko izčrpali. Nekaj tednov je počivala.« 

Tu se zaporedje povedi ujema z dejstvom, da je razlog za počitek nastal pred začetkom samega počitka.

Eksperimenti so pokazali, da še boljši priklic zagotavljajo medpovedne zveze, ki vključujejo tudi argumentacijske veznike:

»Dolgi pohodi in bitke so Napoleonovo vojsko izčrpali. Zato je nekaj tednov počivala.«  

Dogodki in dejanja so opisani v različnih oblikah, naklonih innačinih. Najbolj razumljive so trdilne povedi, katerih predikati so v tvornem (ne trpnem) načinu in v povednem (ne želelnem itd.) naklonu. Najtežje si je zapomniti vsebino povedi, ki so v trpniku in so hkrati nikalne. Izjemno težko je razumeti in priklicati informacijo, ki jo posredujejo povedi z dvojnim zanikanjem (»Vlada ni bila neučinkovita.«).

1.4.8. Besedilna organizacija in kohezivnost 

Klare (1985) dokazuje, da so v učbeniških besedilih spoznavno učinkoviti naslednji besedilni prijemi:

· navajanje nasprotnosti in primerjav 

· navajanje vzročnih povezav 

· navajanje zvez med problemi in njihovimi rešitvami

· navajanje značilnih pojavnih vzorcev

Notranja povezanost ali kohezivnost besedila olajša razumevanje besedila (Julkunen, 1991). Pomembno je tudi, da učenec v nekem delu besedila prepozna osrednjo temo (Klare, 1985). Jezikoslovci so prepoznali številna sredstva za krepitev kohezivnosti v besedilih, med drugim zaimke, primere, elipse, veznike itd. (Halliday, Hasan, 1993). Razen tega se kohezivnost poveča, če 

· se v besedilu nekaj ključnih besed ponavlja

· je v njem jasen in urejen argumentacijski tok

· so v njem nakazane vzročne zveze med pojavi
· so deli besedila povezani argumentacijskimi vezniki (ker, zato, saj, čeprav)

· se stavki vrstijo v zaporedju, ki odslikuje zaporedje dogodkov

· so v njem zlahka prepoznavne pomenske vezi (primer: Dečki so odšli na kopanje, deklice pa so igrale badminton: »dečki-deklice« je ustaljen pomenski par)

· so v njem naštevanja (ne uporabljajmo jih prepogosto!)

· so v besedilu zaimki, ki se nanašajo na izraz iz predhodnega ali naslednjega stavka (anafore in katafore) itd.

Kohezivnost je večja, če so v besedilu tesno skupaj takšne informacijske enote, ki so tematsko povezane, in če si le-te sledijo v nekem logičnem zaporedju. Večja je, če je premisa pred sklepom ali če univerzalni trditvi sledijo partikularne trditve. Bralec (uporabnik učbenika) spoznavno najlažje obdela niz informacijskih enot, če imajo logične povezave med njimi v besedilu smer od leve proti desni oziroma smer, v kateri teče tudi samo besedilo.  

Tradicionalna didaktična teorija je izdelala vrsto načel za pouk. Med njimi so načela: 

· Induktivni pristop naj ima prednost pred deduktivnim.

· Vsebine je treba obravnavati tako, da vodimo učenca od konkretnega k abstraktnemu (od opazljivih pojavov k tistemu, kar je mogoče le miselno skonstruirati), od preprostega k zapletenemu, od znanega k neznanemu. 

Kljub temu je mogoče na podlagi rezultatov, dobljenih v eksperimentalnih študijah, trditi, da je v določenih položajih deduktivni pristop učinkovitejši od induktivnega (Nestler, 1982). Zelo pomembno je, da takrat, ko organizacija vsebine sledi tradicionalni shemi (posamezno – splošno, konkretno – abstraktno), splošnemu in abstraktnemu ponovno sledi posamezno in konkretno – v obliki zgledov, problemov in prenosov posplošenih spoznanj na nova področja.  

1.4.9. Koherentnost in premišljenost besedila

Koherentnost in premišljenost (considerateness) učbeniških besedil sta bili pogosto predmet raziskovanja. Pedagoške raziskave so se pri tem lahko močno opirale na raziskave, ki se ukvarjajo s splošnimi vprašanji o spoznavni obdelavi besedil. 
Koherentnost besedila je pojem, ki se nanaša na skladnost in urejenost pomenov, ki jih besedilo vsebuje, in na urejenost razmerja med zgradbo besedila ter zgradbo nanosnikov, tj. predmetnosti (stvari, dogodkov in pojavov), o katerih besedilo govori. 
Premišljenost besedila je tista njegova lastnost, zaradi katere besedilo bralcu olajša sprejemanje informacij, ki jih besedilo prinaša, olajša razumevanje celotne zgradbe teh informacij (Beck, McKeown, Gromoll, 1989). 

Raziskovalci so eksperimentalno preverjali, katera odstopanja od načela koherentnosti in premišljenosti najbolj otežujejo bralčevo razumevanje besedil. Med njimi so naslednja odstopanja: 

· dvoumno, oddaljeno in posredno nanašanje, 

· vključevanje pojmov, ki jih bralec ne zna povezati s svojim zalednim znanjem, 

· vključevanje nebistvenih informacij (Frederiksen, 1981; Cirilo, 1981; Chiesi et al., 1979: Black, Bern, 1981). 

Nebistveno informacijo vsebuje naslednji zgled:

»O atomu je prvi govoril grški filozof Demokrit; to je bilo pred več kot 2000 leti, še v času suženjstva.«

Hkratno omenjanje atoma in suženjstva sili učenca k razmišljanju o tem, kakšna bi utegnila biti njuna medsebojna povezava.

Pri učbeniških besedilih je posebej treba upoštevati, da si njihovi uporabniki ustvarijo večplastno predstavo o njih. Površinske predstave o besedilu (npr. dobesedni spominski priklic odlomkov besedila) se ločijo od predstav o večjih besedilnih celotah in končno od mentalnega modela dogodka ali situacije, o kateri govori besedilo (Johnson-Laird, 1983; van Dijk, Kintch, 1983; Kintsch, 1986). Učbeniško besedilo lahko pomaga učencu, da si neodvisno od površinskih predstav ustvari ustrezen mentalni model, ki ga lahko izrazi s svojimi besedami (Kintsch, 1986). Če neko besedilo na ustrezen način predstavi razmerja med dejavniki, ki delujejo v okviru neke opisane situacije, je bolj razumljivo in omogoča boljši spominski priklic kot besedilo, ki tega ne stori (Bransford, Johnson, 1972; Anderson, 1977). Besedila, ki povedo nekaj malega o številnih stvareh, so težja od besedil, ki posredujejo veliko informacij o manjšem številu stvari (Kintsch, Kozminsky, Streby, McKoon, Keenan, 1975). Za oblikovanje in evalvacijo učbenikov se zdi slednje še posebej pomembno. Pričakovana pa je ugotovitev, da je obseg bralčevega predhodnega znanja na področju, o katerem govori besedilo, pozitivno povezan z razumevanjem besedila (o tem smo že govorili). Vrinjeni odlomki, ki za krajši čas odvedejo bralca od osrednje teme, zelo neugodno vplivajo na razumevanje besedila (Broadshaw, Anderson, 1982). Bolj ko posamezne informacije v besedilu ustvarjajo celovit kontekst in se vključujejo v neko pregledno celoto ali situacijo, lažje si jih zapomnimo (Ravitch, Finn, 1987).     

Na splošno velja, da je notranje neurejeno besedilo bistveno težje za razumevanje kot urejeno besedilo (Groeben, 1982). Učbeniška besedila se morajo prilagajati dejstvu, da ima vsaka vrsta znanja - tudi tisto znanje, ki so ga učenci pridobili, še preden sežejo po učbeniku - specifično notranjo organizacijo. Velik del znanja je v dolgoročnem spominu uskladiščena v obliki sheme, okvira ali scenarija (Minsky, 1975; Rumelhart, 1980; Schank, Abelson, 1977). Struktura že usvojenega znanja pri uporabniku (učbeniškega) besedila povzroči, da pri branju novega besedila pričakuje določeno značilno razporeditev informacij. Če se besedilo sklada z bralčevimi pričakovanji, bralec laže povezuje že usvojene in nove informacije (Anderson, 1977; Kieras, 1985). Če struktura besedila odstopa od pričakovane strukture, to neugodno vpliva na razumevanje besedil. To je bilo posebej dokazano za pripovedna besedila (Mandler, 1978). 

1.4.10. Ilustracije

Raziskovalci so se ukvarjali z vprašanjem, kako na učence učinkujejo ilustracije v učbenikih. Če bi podrobno pregledovali rezultate empiričnih raziskav spoznavnega in vzgojnega učinkovanja ilustracij, bi hitro presegli meje, določene temu tekstu. Zato naj tu navedemo le nekaj najpomembnejših publikacij, ki poročajo o tovrstnih raziskavah, potem pa v strnjeni obliki nakažemo nekaj poglavitnih spoznanj, ki jih je pri evalvaciji slovenskih učbenikov mogoče vzeti kot vodilo. Z ilustracijami se ukvarjajo naslednja poročila o raziskavah: Choppin (1992), Chambliss, Calfee (1998), Fleming (1987), Levie (1987), Chall, Squire (1991), Bryant (1980), Krause (1990), Baumann (1982), Krampen (1990), Wilk (1979), Reid (1990), Newton (1992), Weidenmann (1989), Winn (1994) Leeuwen (1992), Mayer (1994) itd.

Raziskovalci so cilje ilustriranja učbenikov v glavnem razdelili na dve veliki skupini, na afektivne in spoznavne. Tule je zgled še podrobnejše delitve ciljev ilustriranja učbenikov:

Afektivni cilji:

· krepitev motivacije 

· krepitev pozornosti

· spodbujanje razvoja stališč

Spoznavni cilji:

· posredovati novo informacijo

· popraviti napačno razumevanje

· preprečiti napačno razumevanje

· natančneje določiti pomen besed

· izboljšati pomnjenje

· omogočiti primerjave
· spodbuditi reševanje problemov
Raziskovalci so ugotovili, da večina avtorjev in urednikov pri opisovanju funkcij, ki jih imajo v učbenikih ilustracije, daje prednost afektivni funkciji. Vendar pa so raziskave ravno za ilustracije, v katerih je ta funkcija izrazito poudarjena, pokazale, da pogosto delujejo na učence kot distraktor.

· Ob tem je pomembna ugotovitev, da imajo ilustracije z novo in nenavadno vsebino močnejši afektivni učinek in tudi močnejši neželeni odvračalni učinek. V učbenikih sta pogosto zanemarjeni naslednji spoznavni funkciji ilustracij: pomoč pri razumevanju in spodbuda za reševanje problemov. 

Študije kažejo, da so ilustracije lahko učinkovite predvsem takrat, ko: 

· verbalne razlage niso učinkovite,

· obstaja močna povezava med besedilom in ilustracijo,

· ilustracija ni le ponovno posredovanje informacij, ki jih je že posredovalo besedilo, temveč k njim nekaj doda,

· ilustracija prinaša poleg novih tudi nekaj že usvojenih informacij.

Največje spoznavne učinke so z ilustracijami dosegali pri manj sposobnih in manj motiviranih učencih. Vendar pa z informacijo nasičena ilustracija lahko tudi pri njih deluje kot distraktor. 

Pomembne so še naslednje značilnosti učbeniških ilustracij:

· Ilustracije omogočajo učinkovite primerjave med pojavi. 

· Ilustracije včasih bolje izrazijo temeljno avtorjevo idejo kot besedilo.

· Ilustracije lahko izboljšajo dolgoročno pomnjenje.

· Ilustracije lahko pripomorejo k oblikovanju mentalnega modela pojava, ki ga ilustrirajo.

· Ilustracije včasih močneje vplivajo na stališča kot besedilo.

Ilustracije delimo na piktografske (fotografije, reprodukcije slikarskih del, risbe, skice, piktogrami…) in ideografske (grafi, histogrami, diagrami, tabele, formule, nomogrami…). Raziskave kažejo, da imajo mlajši učenci težave z ideografskimi ilustracijami.

Spoznavno učinkovitejši so učbeniki z ilustracijami, v katerih je manj nerelevatnih informacij, ki delujejo kot distraktorji. To je posebno pomembno pri mlajših učencih, ki imajo v povprečju večje težave s tem, da se osredotočijo na pomembne informacije, kot starejši učenci. Zato bi moralo biti v učbenikih, namenjenih učencem, mlajšim od 9 let, čim manj fotografij, ki praviloma vključujejo poleg relevantnih informacij še množico nerelevantnih informacij. 
Iz raziskovalnih ugotovitev izhajajo naslednja spoznanja in priporočila o rabi fotografij: 
· Na fotografijah naj bodo stvari ali osebe, ki so pomembne, v ospredju. 

· Dobro je, če je ozadje prazno (če v ozadju ni motečih podrobnosti, ki bi odvračale pozornost). 
· Zaželen je vsaj močan kontrast med pomembno informacijo v ospredju in nepomembno informacijo v ozadju. 
· Preveč intenzivnih barv deluje kot distraktor. 
· Na ilustraciji naj bo vsaj ena znana prvina (ob več neznanih prvinah). 
· Branje ilustracije je bolj učinkovito, če so neznane prvine poimenovane. 
· Navodila za branje ilustracije olajšajo to branje; z vprašanji, ki se nanašajo na vsebino ilustracije, usmerjamo učenčevo pozornost. 
· Ni dovolj, če je pod ilustracijo podnapis; bolje je, če o njej govori tudi glavno besedilo, tako da postane razvidna zveza med njim in ilustracijo.
· Ilustracija naj ne bo le okras, pri učenju naj bo pomembna opora. 
· Ilustracija je lahko učinkovit uvod v dejavnost, ki jo navadno opisujemo kot reševanje problema. 
· Z ilustracijo (npr. shemo, pojmovnim zemljevidom ipd.) je mogoče učinkovito ilustrirati zgradbo poglavja v učbeniku. 
· S pomočjo ilustracije in grafičnega oblikovanja strani je mogoče doseči, da je vsebina strani razdeljena na prostorsko zaokrožene celote. 
· Ilustracije se morajo prilagoditi značilnostim učbeniške strani, ki je rezultat sodelovanja med avtorji besedil, ilustratorji in oblikovalci strani. 
· Včasih je učinkovito, če informacije, ki jih posredujejo ilustracije, nasprotujejo informacijam iz besedila. To je lahko dober nastavek za samostojno delo učencev, za reševanje problema itd. 
· Predmeti/osebe na levi strani ilustracije se zdijo pomembnejši od tistih  na desni.

· Predmeti/osebe v zgornjem delu ilustracije se zdijo nadrejeni spodnjim.

· Nizka glediščna točka poveča pomen ali vrednost prikazanega (in obratno).

· Predmeti/osebe v prednjem planu so »naši« predmeti/osebe, oni v zadnjem planu so 'tuji'.

· Očesni stik je znak, da gre za 'naše' osebe; 'tuje' osebe ne gledajo v nas. 

· Fotografije včasih delujejo kot sredstvo mitologizacije. 

· Če v učbeniku prevladujejo fotografije z ostrimi kontrasti, mu učenci pripisujejo večjo avtoritativnost. 

· Najboljši učni učinek daje učbeniška stran, na kateri ilustracije zavzemajo od 30 do 50% celotne površine strani. 

Spoznavna učinkovitost učbeniške ilustracije se poveča, če so ob njej navodila in vprašanja, npr.: 

· Kaj je tema ilustracije?

· Kako se imenuje oseba ali predmet na ilustraciji?

· Razvrsti osebe (predmete) po… (opredelimo kriterije razvrščanja).

· Poznaš še kakšen podoben dogodek (dejanje, osebo, predmet itd.)?

· Kaj se dogaja s predmeti/osebami na sliki?

· Kaj se je zgodilo pred prizorom, ki ga prikazuje ilustracija?

· Kaj bo sledilo?

                                                     - - - - - - - - - - - 
Eno od možnih evalvacijskih vprašanj, ki sem jih formuliral na začetku, je naslednje: Kakšne lastnosti ima novi kontingent učbenikov za prenovljeno osnovno šolo? Dodatno vprašanje je bilo: Kako kakovostne so te lastnosti? Pregledali smo nekaj raziskovalnih rezultatov, ki nakazujejo zvezo med lastnostmi in kakovostjo učbenikov. Na tej osnovi bi lahko določili nekaj indikatorjev za določanje kakovosti učbenikov, ki bi se jih dalo uporabiti v raziskavi, ki bi presegala okvire te evalvacijske študije.

2. POGLAVJE

Analize učbeniških besedil, izbranih v vzorec za osemletko in devetletko

2.1. Izhodišča za analizo učbeniških besedil 

V tem poglavju bomo najprej predstavili izhodišča za analizo učbeniških besedil, potem pa rezultate analize.

2.1.1. Spoznavna obdelava besedil
Raziskave učbeniških besedil – tako tiste, ki se ukvarjajo z verbalnimi teksti, kot tiste, ki se ukvarjajo z vizualnimi teksti – se opirajo na spoznanja, pridobljena v eksperimentalnih raziskavah o učinkovanju besedil na bralce. 

Rezultati nekaterih psiholoingvističnih raziskav kažejo, da si sintaktične strukture v tekstu slabo zapomnimo; spomin je  osredinjen na semantične strukture (Dijk, 1981, str. 91). Pridobivanje informacij iz tekstov in učenje sta vezana na globinske semantične strukture v tekstu (prav tam). Ko so raziskovalci razvijali spominske modele, ki naj bi ponazorili način shranjevanja besedilno posredovanih informacij, so posebno vlogo namenili semantiki in konceptom ter propozicijam.  

Že zgodnje eksperimentalne raziskave na tem področju (na pr. Bartlett, 1930) so pokazale, da pri obnavljanju besedilno posredovanih informacij spomin deluje konstruktivistično. Med spoznavno obdelavo teksta shranimo v spomin neko temeljno shemo, ki jo skonstruiramo po določenih pravilih – pravilih za tvorjenje besedilno-semantičnih makrostruktur. 

To so potrdile tudi kasnejše raziskave (Paul, 1959; van Dijk, W. Kintch, 1983). Ko se bralec sreča s teže razumljivim tekstom, se zateče k shemam, ki jih je spoznal v preteklosti (Dijk, 1981, str. 91). Za analizo didaktičnih besedil so pomembni tudi rezultati raziskav, ki so obravnavale postopen razvoj konstrukcijskega spomina pri otrocih. Paris in Lindauer (1976; povzeto po Marjanovič, Svetina, 2004) poročata o poskusu, v katerem so 7-letni in 11-letni otroci spominsko obnavljali prebrano besedilo. Avtorji poskusa so jim pomagali z dvema vrstama ključnih besed, z besedami, ki so bile v besedilu eksplicitno prisotne, in z besedami, ki so bile v besedilu implicitno prisotne. Sedemletniki so si pri spominskem obnavljanju besedila znali pomagati le s prvo, ne pa tudi z drugo vrsto ključnih besed. Enajstletniki pa so si enako dobro pomagali s prvo in drugo vrsto ključnih besed. Spremembo si je mogoče razložiti s tem, da enajstletniki spominsko shranijo kontekst (v drugi terminologiji rečeno: model besedila), sedemletniki pa so spominsko vezani na »površino« besedil. 

Teksti, v katerih je manj vrzeli, ki zahtevajo inference, in manj implicitnih sporočil, omogočajo boljši priklic informacij kot teksti z nasprotnimi lastnostmi. To posebej velja za tekste, ki posredujejo bralcu veliko njemu nepoznane spoznavne vsebine. (K takšnim tekstom seveda sodijo tudi učbeniki.) Informacije, ki nam jih posreduje tekst, si je bistveno laže zapomniti, če je tekst s svojimi shemami prilagojen besedilnim shemam, ki jih bralec že obvlada (Dijk, 1981, str. 92). 

Neko pomembno spoznanje eksperimentalnih študij se nanaša na selektivno spominsko shranjevanje besedilnih prvin. Čim več neka besedilna prvina prispeva h globalnemu pomenu (globinski semantični shemi) besedilnega odlomka, tem laže si jo bralec prikliče. Za pripovedne tekste velja, da njihovi bralci bistveno laže prikličejo delovalce in njihova delovanja kot stanja, posamezne prizore ali lastnosti predmetov. Z dejanji se v pripovedi vzpostavlja časovna razsežnost in vzročna razmerja (Gomulicki, Recall as an Abstractive Process, Acta Psychologica 12, str. 77-94). 

Na vprašanje o spoznavni učinkovitosti učbenikov se neposredno navezujejo rezultati tistih eksperimentalnih raziskav, ki so se ukvarjale s  podporno vlogo, ki jo imajo v besedilih povzetki, sklepi in naslovi. Ta vloga je nesporno pomembna (Lee, 1976, 135-144). 
Laže si zapomnimo pojme, ki so del pojmovne mreže, torej pojme, za katere so v tekstu pojasnjena razmerja do drugih pojmov. Seveda noben tekst ne opredeli razmerij vsakega od pojmov do vseh drugih pojmov. Mreža pa nastane že, če je pri vsakem pojmu opredeljeno vsaj razmerje do pomensko najbližjega pojma (Collins, Loftus, 1975, 6, str. 407-415). 

2.1.2. Kohezivnost

V prvem poglavju smo  navedli, da ima - sodeč po rezultatih eksperimentalnih raziskav – med tistimi razsežnostmi besedila, ki najmočneje vplivajo na njegovo spoznavno učinkovitost, pomembno mesto kohezivnost besedila. Psiholingvistika in spoznavne vede so pokazale, zakaj je tako. Sposobnost človeških možganov za spominsko hranjenje površinske zgradbe teksta in za njeno spoznavno obdelavo so zelo omejene, zato so spoznavno učinkovitejši tisti teksti, ki s ponovnimi pojavitvami (angl. recurrences) nosilnih semantičnih struktur v sintaksi teksta poudarjeno manifestirajo njegovo stabilno strukturo (Dijk, Kintch, 1983, Beaugrand, Dressler, 1992, Wilkes, 1997).  

Koheziven je tekst, v katerem so povedi med seboj povezane prek semantičnih enot, ki se v besedilu večkrat pojavijo. Natančneje – povezave nastanejo s popolno ali delno ponovno pojavitvijo neke sestavine besedila, na pr. s pojavitvijo nadomestnega izraza - t. im. »pro-forms« ali »za-oblike«, ki v neki povedi napotuje bralca na neko prvino ali značilnost druge povedi. O popolni ponovni pojavitvi govorimo, če se  beseda ali besedna zveza ponovno pojavi v nespremenjeni obliki. O delni ponovni pojavitvi govorimo, če se beseda ali besedna zveza ponovno pojavi v spremenjeni obliki: »prišel je – njegov prihod« - Beaugrand, Dressler, 1992, str. 42.) 

Najbolj značilen zgled za-oblike (nadomestitve/napotitve) je seveda zaimek. 

Kohezivnost teksta pogosto zamenjujejo s koherentnostjo teksta. Tekst, ki je koherenten (notranje urejen, skladen), ne da bi bil koheziven, je lahko spoznavno učinkovit tekst (čeprav so za mlajše bralce spoznavno učinkovitejši tisti teksti, ki so tudi kohezivni). Tekst, ki je koheziven, ne da bi bil koherenten, pa ne le da ne more biti spoznavno učinkovit, temveč mu celo težko pripišemo status teksta (Wales, 1994). Primer kohezivnega, a nekoherentnega teksta:

»Nemčija je bombardirala poljska mesta. Mesta imajo navadno slabši zrak kot podeželje, posebno v Maleziji. Malezija je bila od nekdaj zatočišče piratov.« 

Povedi so med seboj anaforično (vzvratno) povezane prek končnih in začetnih besed, zato je tekst koheziven. Vendar se vsaka poved nanaša na druge nanosnike in vpeljuje povsem novo temo, zato tekst ni koherenten. 

Besedilna povezanost (kohezivnost) nastaja z (zlasti argumentacijskimi) vezniki, medmetnimi stavki, nepopolnimi stavki, elipsami, anaforami, kataforami, primerjavami, ponovljenimi ključnimi besedami itd. 

Med argumentacijske veznike štejemo: saj, kajti, torej, sicer, pa, vendar pa, nadalje, pravzaprav, skratka itd. To so vezniki, ki sodelujejo v argumentaciji, ki poteka med izjavljalcem (avtorjem) in naslovniki teksta. Primer s »pa«: Poletja so tam vroča. Zime pa niso preveč mrzle.« 

Medmetni stavki: Kakšna škoda! 

Nepopolni stavki: »In še tole – »

Elipse: »Nemški vojaki so bili dobro oboroženi. Poljski so imeli bistveno manj orožja.« Drugi stavek je zaradi odsotne besede »vojaki« trdno »zlepljen« s prvim. 

Anafore: zaimki, prislovi, okrajšave, nepopolni opisi itd., ki v tekstu napotujejo nazaj na že omenjene bitnosti, na že določene kraje, časovna obdobja, teme, osebe itd.

Katafore: zaimki, prislovi, okrajšave, nepopolni opisi itd., ki v tekstu napotujejo naprej na bitnosti, kraje, časovna obdobja, teme, osebe, ki jih bo tekst v neokrnjeni obliki predstavil šele v nadaljevanju.  

Primerjava medsebojno povezanih predmetov, akterjev, pojavov, ki sodijo v isti sistem ali klasifikacijo: »Fevdalci so se pred kugo lahko umaknili za zidove svojih gradov. Meščani pa so bili glede tega precej na slabšem.« (Tu gre za družbena razreda, ki sta standardni sestavini sociološke klasifikacije.)

Ponovljene ključne besede. Primer: »Spoznali ste že, da je videz organizma povezan z njegovim načinom življenja. Vsak organizem je prilagojen svojemu okolju in načinu življenja.«

Kohezivna besedila olajšajo razumevanje. Seveda moramo upoštevati, da so besedilne povezave lahko neustrezne – nejasne, zavajajoče, nepotrebne (odvečne) itd. Ta njihova lastnost pa se lahko odrazi v oceni koherentnosti teksta. 

Poseben vidik kohezivnosti učbeniškega teksta je kohezivnost v razmerju med verbalnimi in neverbalnimi sporočili. V tem primeru se izraz kohezivnost nanaša na povezanost informacij, vsebovanih v verbalnem tekstu, z informacijami, vsebovanimi v vizualnem tekstu. 

V analizi vzorca učbenikov, o kateri bomo kasneje poročali, se zaradi velikih omejitev pri financiranju študije nismo posebej ukvarjali s kohezivnostjo. Pozornost smo namenili le kohezivnosti v odnosu med verbalnimi teskti in ilustracijami.
2.1.3. Spoznavna dostopnost pojmovne mreže v didaktičnem tekstu 

V epistemoloških teorijah najdemo številne definicije znanja. K mnogim od teh definicij sodi teza, da je znanje pojmovni sistem ali mreža. Pojmovne mreže naj bi organizirale posameznikovo učno izkušnjo, njegove predstave o svetu, njegovo »različico sveta« (world version – Nelson Goodman). V zahodni kulturi naj bi posameznik poleg primarnega znanja – temelječega na spontani rabi pojmov - pridobival tudi »sekundarno znanje«, ki temelji na skrbno izdelanih in formaliziranih pojmovnih sistemih, ki so tekstualno posredovani (Evans-Pritchard, Hollis in Lukes). Sekundarno znanje naj bi imelo vlogo »organiziranja« primarne izkušnje, njenega »reorganiziranja« ali njene »reinterpretativne rekonstrukcije« (Rescher). Tu seveda ni mesto, kjer bi lahko natančneje razčlenjali teorije znanja, oprte na idejo tekstualno posredovanega pojmovnega sistema ali mreže. 

Kot spoznavno učinkovit je v spoznavnih (kognitivnih) vedah opredeljen tisti tekst, ki po določeni količini branja omogoča dober priklic pomembnih informacij, dobro razumevanje in učinkovito uporabo informacij s kar najmanjšo obremenitvijo virov pozornosti in dostopa (de Beaugrande, Dressler, 1992, str. 32). 

Z odgovorom na vprašanje, kako dostopne so v učbeniku pojmovne mreže, dobimo del odgovora na vprašanje o njegovi didaktični učinkovitosti. Raziskovalci učbenikov so opredelili vrsto indikatorjev spoznavne dostopnosti pojmovnih mrež v učbenikih (gl. 1. pogl.). Med njimi izstopajo naslednji indikatorji: 
a. sintaksična poudarjenost nosilcev novih pojmov v tekstu

b. grafična poudarjenost nosilcev novih pojmov v tekstu 

c. stopnja definiranosti novih pojmov v tekstu

S pomočjo teh treh indikatorjev smo v analizi vzorca slovenskih učbenikov za osemletko in devetletko ugotavljali, kako dostopne so za učence pojmovne mreže v njihovim besedilih. Da bi bili indikatorji in postopki njihove uporabe preglednejši, jih bomo tu natančneje opredelili. 
2.1.3.1. Sintaksična poudarjenost nosilcev novih pojmov
K   poudarjenosti tistih izrazov v didaktičnem tekstu,  ki vsebujejo nove pojme, prispevajo naslednja sintaksična sredstva: 

- mesto na začetku ali blizu začetka povedi (izraz »blizu« nam je v analizi, o kateri bomo tu poročali, pomenil: vsaj drugi   zaporedni izraz v povedi, pri čemer ne štejejo izrazi, ki niso del temeljne propozicijske strukture - predlogi, vezniki, členki, besede z retorično funkcijo ipd.) 

- mesto v apoziciji 

- položaj takoj za dvopičjem, podpičjem, pomišljajem 

- položaj v naštevanju 

Vsa ta mesta v sintaksi naredijo nek izraz – in pojem, katerega nosilec je izraz – nadpovprečno poudarjeen.

Dveh drugih indikatorjev poudarjenosti, ki jih omenjajo avtorji raziskav, nismo upoštevali: mesto v pripovednem besedilu, mesto v opisu časovnega zaporedja dogodkov. Po pilotnem preizkusu smo ugotovili, da v izbranem vzorcu učbeniških tekstov (skorajda) ni najti tovrstnih indikatorjev. 
V evalvacijski študiji smo skušali dobiti odgovor na naslednje evalvacijsko vprašanje: 

Vpr. 1: Kolikšen del tistih besed v učbeniškem besedilu, ki so za učence nove, je sintaksično izstopajoč (poudarjen)? 
2.1.3.2. Grafična poudarjenost nosilcev novih pojmov
K   poudarjenosti nosilcev novih pojmov v tekstu prispevajo številna grafična sredstva: 

· krepki tisk

· poševni tisk

· podčrtanost

· vključenost v naslov

· vključenost v podnaslov ali posebno vrstico

· vključenost v poimenovanje ob ilustraciji

· vključenost v opisni stavek ob ilustraciji

· mesto v shemah in tabelah ali ob njih

S temi grafičnimi sredstvi lahko dosežemo, da nek izraz – in pojem, katerega nosilec je izraz – izstopa oz. postane poudarjen.

V analizi vzorca učbenikov smo skušali dobiti odgovor na naslednje evalvacijsko vprašanje: 

Vpr. 2: Kolikšen del tistih besed, ki so za učence nove, je grafično izstopajoč (poudarjen)? 
2.1.3.3. Pojasnjenost novih pojmov 

Dostopnost pojma za učenca se bistveno poveča, če je pojem v tekstnem okolju - na izbrani strani ali pa levi oz. desni sosednji strani - pojasnjen. Upoštevali smo, da je pojem lahko pojasnjen na več načinov: 
- z verbalno pojasnitvijo v razlagalnem tekstu

- z verbalno pojasnitvijo v ilustraciji ali ob njej

- z vizualno pojasnitvijo (risba, fotografija ali grafični prikaz) 

 - s pojasnitvijo v »slovarčku«, »besednjaku« ipd. 

V evalvacijski študiji smo skušali dobiti odgovor na naslednje evalvacijsko vprašanje: 

Vpr. 3: Kolikšen del novih pojmov, ki jih uvaja učbeniško besedilo, je pojasnjen?
Dostopnost novih pojmov smo ugotavljali za izbrane učbeniške strani v vzorcu učbenikov (kriterije izbora bomo navedli kasneje). Mejo izbrane strani smo morali glede na dejstvo, da je začetek besedila na izbrani strani lahko nadaljevanje povedi, ki se je začela na predhodni strani, konec besedila pa le del povedi, ki se konča šele na naslednji strani, natančneje določiti. Upoštevali smo torej le besedilo od prve povedi, ki je v celoti natisnjena na izbrani strani, do zadnje takšne povedi. Pri ugotavljanju deleža pojasnjenih novih pojmov pa smo upoštevali tudi možnost, da je pojem pojasnjen v slovarčku ali z ilustracijo na naslednji strani, vendar le, če je izbrana stran leva stran v učbeniku.

2.1.4. Koherentnost didaktičnih tekstov
V prvem poglavju smo navedli nekaj eksperimentalnih raziskav, ki so pokazale, da je tudi od koherentnosti besedila v učbenikih odvisno, koliko je to besedilo spoznavno učinkovito. K sklepu, da je ta zveza zelo izrazita, pa nas vodi že naslednja ugotovitev: V spoznavni proces je »vgrajena« težnja h koherentnosti - gl. epistemološke (Bachelard) ali psihološke (Piaget, Brunner itd.) raziskave -, zato lahko sklepamo, da semantično nekoherenten didaktičen tekst ne more biti spoznavno učinkovit. 

Koherentnost bi lahko opisali kot pomensko enotnost (homogenost) in urejenost, pa tudi skladnost s pravili tekstne gradnje (Wales, op. cit., str. 603) ali kot kontinuiteto smislov (Beaugrande, Dressler, op. cit. Str. 65). V perspektivi, ki se odpira z izrazom »kontinuiteta smisla«, je koherentnost »omrežje, sestavljeno iz prostorov védenja, zbranih okoli glavnih topikov« (isto, str. 72). Če je omrežje koherentno, je pomensko enotno, homogeno, urejeno in skladno s pravili, ki jih opredeljujejo t. im. »tekstne slovnice«. 

Koherentnost ni odvisna le od »kodiranih« pomenov besed, iz katerih je sestavljeno besedilo, temveč tudi od sklepanj ali inferenc, h katerim nas vodijo vrzeli v besedilu. Z naravo inferenčnih procesov so se ukvarjale številne jezikoslovne in kognitivistične raziskave. Naj ponovno navedemo eno od ključnih ugotovitev: Na bralčevo spoznavno obdelavo tekstov deluje kulturno posredovana zahteva, naj bo njegovo sklepanje takšno, da bo privedlo do koherentne interpretacije (Nash, 1980). 

Koherentnost je tista lastnost tekstov, ki bralcem – ali uporabnikom  omogoči, da med seboj povežejo izolirane informacije, ki jim jih posredujejo posamezne besede in propozicije, rekonstruirajo zapletene odnose med njimi ter si ustvarijo model teksta in model situacije (Dijk, 1977). Če to postavko prenesemo na področje didaktičnih tekstov, lahko ugotovimo, da je koherentnost tista njihova lastnost, ki omogoča učencem, da v učnem procesu naredijo korak od spominskega shranjevanja izoliranih informacij k razumevanju odnosov med pojmi in razumevanju kompleksnih besedilnih celot. 
Kaj pomeni trditev, da je koherentnost »pomenska enotnost in homogenost« teksta? Gre za enotnost časa, kraja, oseb, teme, situacije, dogajanja, dejavnosti, procesov itd. Ko predstavniki tekstne lingvistike in teorije diskurza trdijo, da je koherentnost tudi urejenost teksta in njegova skladnost s pravili tekstne gradnje, govorijo o spremembah, ki jih v določenih točkah svoje linearne zgradbe prinaša tekst – bodisi na ravni svoje vsebine ali svoje oblike. Omejimo se na vsebino: tekst lahko v neki točki uvede nov čas, kraj, nove osebe, novo temo, novo dogajanje, novo situacijo, nove pojave, nove objekte (žive ali nežive) itd. Vsekakor mora to storiti na urejen način, tj. način, ki se pri spominskem shranjevanju zaradi apriorno delujočih, kulturno posredovanih konfiguracij lahko hitro stabilizira (Shank, Abelson, 1977) in po določenih pravilih, ki izhajajo iz načela kooperativnosti med piscem in bralcem (Grice, 1957), iz zakonitosti žanrov, iz kulturno pogojenih bralčevih pričakovanj do teksta in iz bralčevih spoznavnih (spominskih itd.) omejitev. Bolj ko je tekst koherenten, laže si bralec ustvari mentalno predstavo o njem (t. im. model tekstualnega sveta),  ali obratno - bolj ko je tekst nekoherenten (številnejše ko so njegove »okvare«), teže si o njem ustvari mentalno predstavo.

Besedilo je koherentno, če s svojo semantično, sintaktično, morfološko in argumentacijsko zgradbo ustrezno predstavi nanosnike (referente) uporabnikom. »Ustrezno« v tem primeru pomeni:

- enopomensko,

- izomorfno,

- enotno v časovni razsežnosti nanašanja

- enotno v prostorski razsežnosti nanašanja 

- neprotislovno, 

- konzistentno,

- določno, 

- kontinuirano, 

- žanrsko ustrezno, 

- skladno s pravili tekstne gradnje (opredeljenimi v »tekstnih slovnicah«) 

- skladno s pragmatičnimi pravili 

2.1.5. Identifikacija in merjenje nekoherentnih delov besedil v učbenikih
Problema semantične koherentnosti didaktičnih tekstov v izbranem vzorcu slovenskih učbenikov smo se lotili tako, da smo skušali: 

identificirati izvore lokalne semantične nekoherentnosti in izmeriti obseg njihovega učinkovanja. 
Takšen postopek smo izbrali zato, ker koherentnosti teksta ni mogoče ocenjevati s pomočjo ocenjevalne lestvice. Ker je koherentnost konstitutivna lastnost vsakega teksta, je diskretna lastnost. Tekst je lahko v nekem svojem delu (lokalno) »okvarjen«, torej nekoherenten, v drugih delih pa koherenten. Učinki »okvar« so lahko le omejeni in lokalni. Globalni učinek nekoherentnosti bi neko zaporedje povedi v celoti naredil za ne-tekst.  

Izvore semantične nekoherentnosti je iskati na dveh ravneh: 
1. na ravni tekstnih makrostruktur (shem, scenarijev, okvirov, narativne slovnice, žanrskih zakonitosti itd.) 
2. na ravni tekstnih mikrostruktur: semantike povedi in medpovedne semantike 

Ker  so bili predmet analize krajši tekstni odlomki, smo opustili možnost, da bi obravnavali tekstne makrostrukture. 

2.1.6. Izvor nekoherentnosti
Izvore nekoherentnosti smo iskali naslednjih razsežnostih besedil:

a. v semantiki povedi in semantiki medpovednih struktur 

b. v sintaksi povedi

c. v argumentaciji (na povedni in medpovedni ravni) 

Nekoherentnost, ki izvira iz semantičnih struktur, lahko ponazorimo z zgledom iz slovenskega učbenika: 

»Na stiku Ljubljanskega polja in barja je nastalo glavno mesto Republike Slovenije – Ljubljana«. 

To je zgled nekoherentnosti v časovni razsežnosti nanašanja. Poved govori o kraju nastanka nekega mesta, seveda pa je ta nastanek časovno umeščen v sorazmerno oddaljeno preteklosti (antiko ali, če že hočemo, srednji vek). Na stiku polja in barja seveda takrat ni nastalo glavno mesto RS, temveč neko mestno naselje, ki so ga mnogo let kasneje prebivalci Slovenije izbrali za glavno mesto svoje države. (Seveda bi pisec z majhnim popravkom zlahka vzpostavil koherenco). 
Pri iskanju odgovora na vprašanje, kako (ne)koherentna so besedila v vzorcu slovenskih osnovnošolskih učbenikov, smo pojem semantičnega razširili bolj, kot pa v navadi v jezikoslovni semantiki. Utemeljitev za to razširitev smo našli v dejstvu, da nekatere »teorije znanja« uporabljajo pojem semantičnega za opisovanje neke posebne vrste znanja. Semantično znanje naj bi bilo neodvisno od osebne izkušnje. Bilo naj bi podvrsta deklarativnega znanja, ki ga sestavlja še t. im. epizodno znanje, tj. znanje o partikularnih dejstvih. 
Tu je primer medpovedne semantične nekoherentnosti (tudi ta je vzet iz slovenskega učbenika), ki jo je moč prepoznati šele, če pojem semantičnega razumemo tako široko, kot smo ravnokar nakazali:

»Otroci, ki so duševno, telesno ali vedenjsko prizadeti, so upravičeni do popolnega in dostojnega življenja. Imajo pravico do zdravstvenega varstva, ki ustreza njihovim posebnostim.« 

Tu je seveda treba najprej ugotoviti: Nekateri otroci niso »vedenjsko prizadeti«, temveč »vedenjsko moteni«. Potem: Nesmiselno je govoriti, da imajo »vedenjsko prizadeti« otroci pravico do kakšnega posebnega zdravstvenega varstva, saj pri njih večinoma ne gre za »zdravstvene« težave. Seveda pa imajo pravico do posebne učiteljeve, pedagogove in psihologove pozornosti itd. Tu je nekoherentnost nekaj, kar izvira iz neskladja, ki je nastalo na ravni semantičnega znanja in ne na ravni »pomena besed« v ožjem smislu tega izraza.  

Tu je zgled nekoherentnosti, ki izvira iz sintakse (zgled je vzet iz slovenskega učbenika): 
»Na plitvem jezeru, kjer je danes Ljubljansko barje, ki je nudilo varnost, so si ljudje naredili naselbine na vodi – mostišča«. 

Besedna zveza, ki »oziralno« govori o »nudenju varnosti«, neposredno sledi omembi barja, kar vodi k sklepu, da je varnost nudilo barje in ne jezero. Sintaksična nepravilnost vodi k sklepu, ki je nekoherenten, saj je barje tu danes, poved pa neposredno govori o času izpred več tisoč let, ko je na navedenem kraju bilo jezero in ne barje.  

Ali:

»V šoli preživiš veliko časa, kjer se družiš s prijatelji.«

Tu je zdaj še zgled nekoherentnosti, ki izvira iz argumentacije (tudi ta zgled je vzet iz slovenskega osnovnošolskega učbenika):
»V Ljubljani se je oblikoval t.i. prometni križ – v Ljubljano ali iz nje

se stekajo pomembne prometne poti. V Ljubljanski kotlini so se zato razvila pomembna naselja, saj je njihove prebivalce privabila možnost zaposlitve.« (poudaril J.J.)

Argumentacija je »okvarjena« v točkah, kjer se pojavita veznika »zato« in »saj«. Veznik »zato« deluje vzvratno, za nazaj. Obstoj prometnih poti v kotlini naj bi bil vzrok za razvoj pomembnih naselij. Ali drugače: Naselja naj bi se razvila, ker se tu stekajo pomembne prometne poti. Sledi argumentacijski veznik »saj«. Ta slovenski veznik je namenjen temu, da z njim pisci ali govorci uvedejo neko navedbo razlogov za nek dogodek ali pojav kot svojo lastno pojasnitev bralcu ali poslušalcu. Tako torej najprej izvemo, da so se naselja razvila, ker so tu prometne poti, takoj zatem pa nam pisec posreduje pojasnitev, da je vzrok v »možnosti zaposlitve«. 

Učinkovanje nekega izvora nekoherentnosti ima v tekstu zmerom omejen doseg. Ugotavljali smo, koliko povedi je na izbranih straneh zajel učinek nekoherentnosti. Teh podatkov nismo zbirali ločeno po posameznih razsežnostih teksta (ali glede na posamezne vrste izvora nekoherentnosti), temveč le kumulativno. 

V evalvacijski študiji smo tako skušali dobiti odgovor na naslednje evalvacijsko vprašanje: 

Vpr. 4: Kolikšen odstotek celotnega razlagalnega besedila na izbranih straneh v vzorcu osnovnošolskih učbenikov predstavljajo povedi, ki jih je zajel učinek nekoherentnosti?
2.2. Rezultati primerjalne analize besedil v učbenikih za osemletko ter devetletko – leksična in tekstna raven
2.1.1. Omejitve in kriteriji pri izbiri vzorca
V skladu z izhodišči in raziskovalnimi vprašanji, ki smo jih navedli, smo analizirali besedilo na izbranih straneh v vzorcu osnovnošolskih učbenikov, sestavljenem, iz učbenikov za osemletko in devetletko. Pri izbiri vzorca smo morali upoštevati vrsto omejitev. Poglavitna omejitev je povezana z dejstvom, da je evalvacijska študija prejela bistveno manjša finančna sredstva, kot je bilo ob prijavi načrtovano.

Omejitve pa so izhajale tudi iz kriterijev za izbiro vzorca, zlasti iz naslednjih: 

1. Prvi kriterij je povezan z namero, da primerjamo učbenike, namenjene osemletki, s tistimi, ki so namenjeni devetletki. Povezan pa je tudi z namero, da primerjamo takšne učbenike za osemletko in devetletko, ki se med seboj razlikujejo, pa vendar ostajajo primerljivi. Ta kriterij je močno zožil izbiro. Pri nekaterih predmetih uporabljajo učenci v osemletki učbenike, ki se po zgradbi in vsebini ne razlikujejo od tistih v devetletki. Na drugi strani je nekaj učnih predmetov, za katere so se v prenovi učni načrti bistveno spremenili. V njih so se pojavile nove, drugačne učne teme, pojmi, standardi znanj itd. Novi učbeniki za devetletko, ki sledijo tem spremembam, zaradi drugačne tematsko-vsebinske in pojmovne zgradbe ter pedagoško-didaktične zasnove niso primerljivi z učbeniki za osemletko. Po postopkih, ki smo jih v evalvacijski študiji uporabili, je mogoče primerjati le učbenike, ki vsaj v nekaterih svojih sestavinah (poglavjih, podpoglavjih ipd.) sledijo podobnim ciljem in imajo podobno tematsko-vsebinsko ter pojmovno zgradbo. Natančneje, učbenike za devetletko je smiselno primerjati z učbeniki za osemletko le pod pogojem, da so novi in drugačni od starih, a je v enih in drugih kljub temu najti vsebinsko ekvivalentne sestavine.  

2. Naslednji kriterij je povezan z namero, da primerjamo učbenike z vsaj dveh velikih vzgojno-izobraževalnih področij, naravoslovnega in družboslovnega oz. humanističnega.

3. Tretji kriterij je bil posledica odločitve, da učbenike za osemletko in devetletko ne primerjamo le na ravni enega razreda, temveč vsaj na ravni dveh razredov, po možnosti dveh zaporednih razredov. Če ne bi uveljavili tega kriterija, bi analiza zajela preveč omejen izsek izobraževanja.     

4. Četrti kriterij je povezan s potrebo, da primerjavo opravimo na več kot enem učbeniku za izbrani predmet v vsakem od obeh programov (program osemletke in devetletke). Žal je v osemletnem programu kar nekaj predmetov, za katere je le po en učbenik. V devetletnem programu je več predmetov, za katere sta že odobrena in natisnjena dva ali več učbenikov.    

5. Peti kriterij je v dejstvu, da se metodologija za analizo učbenikov, ki smo jo delno prikazali v prvem poglavju, prilega predvsem učbenikom, v katerih prevladujejo razlagalni verbalni teksti in ilustracije. S tem izključimo večino učbenikov matematike in večino učbenikov književnosti.     

Če upoštevamo vse te kriterije, se izbira močno zoži. 

Vzorec učbenikov

Analizirali smo vzorec, sestavljen iz dvanajstih učbenikov. Gre za učbenike za predmeta biologija in zemljepis (geografija) v predzadnjem in zadnjem razredu osemletke in v predzadnjem ter zadnjem razredu devetletke. Natančneje, gre za štiri skupine učbenikov:

1. skupina: zemljepis oz. geografija (tema: svet): en stari učbenik za sedmi razred osemletke šole in dva nova učbenika za osmi razred devetletke

2. skupina: zemljepis oz. geografija (tema: Slovenija) – en stari učbenik za osmi razred osemletke in dva nova učbenika za deveti razred devetletke
3. skupina: biologija (tema: telo) - en stari učbenik za sedmi razred osemletke in dva nova učbenika za deveti razred devetletke

4. skupina: biologija (tema: splošna biologija) – en stari učbenik za osmi razred osemletke in dva nova učbenika za osmi razred devetletke

Skupaj torej 12 učbenikov: 6 učbenikov za predmet zemljepis (geografija) in 6 učbenikov za predmet biologija.

Tu ne navajamo naslovov in avtorjev izbranih učbenikov ter založb, ki so jih izdale. Menimo, da tovrstne informacije, ki so občutljive z vidika komercialnega interesa založb, ne prispevajo k informativnosti odgovorov na evalvacijska vprašanja, ki jih daje ta evalvacijska študija. Vsa dokumentacija o izbranih učbenikih – vključno z informacijami o izbranih učbenikih – je shranjena pri izvajalcu evalvacijske študije in je dostopna za poizvedbe, ki jih motivira izključno raziskovalni in strokovni interes.  

Izbrane učbenike smo podvrgli različnim vrstam analize. Nekatere vrste analize so zajele učbenike kot celote. Druge vrste analize so zajele le nekatere dele učbneikov. V teh primerih smo v vsakem od izbranih učbenikov dodatno izbrali vzorec strani ali tekstnih fragmetov, ki so postale predmet analize. V nadaljevanju pri vsaki od analiz posebej navajamo, kakšen je bil njihov predmet (ves učbenik ali deli učbenika). 

Že tu pa lahko opišemo, kako smo tedaj, ko se je analiza nanašala le na vzorec strani v učbeniku, izbrali ta vzorec. Ker smo primerjali učbenike za osemletko z učbeniki za devetletko, smo uporabili naslednji postopek: 

V učbeniku za osemletko smo praviloma izbrali:
- vsako sedmo stran, če je v učbeniku manj kot 81 strani z razlagalnim besedilom

- vsako osmo stran,  če je v učbeniku od 81 do 100 strani

- vsako deveto stran, če je v učbeniku od 101 – 129 strani

- vsako deseto stran, če je v učbeniku več kot 129 strani

Za prvo izbrano stran v učbeniku za osemletko smo potem v obeh učbenikih za devetletko poiskali vsebinsko ekvivalentni strani. Na pr: Če je bila v učbeniku za osemletko stran 74 ena od strani, ki smo jih izbrali po številškem ključu (sestoječem, na pr., iz pravila, da izberemo vsako osmo stran), smo potem zanjo v obeh učbenikih za devetletko poiskali vsebinsko ekvivalentni strani. Če bi stran 74 v zemljepisnem učbeniku za osemletko obravnavala, na primer, »kmetijstvo v jugovzhodni Evropi«, bi potem v obeh učbenikih za devetletko poiskali tisti strani, ki ji tematsko ustrezata. V učbenikih za devetletko torej nismo uporabljali številškega ključa, temveč tematskega. Če v njih nismo našli vsebinsko ekvivalentne strani, smo v učbeniku za osemletko prešli na naslednjo stran (v našem zgledu torej na stran 75) in v obeh učbenikih za devetletko zopet skušali najti tisti strani tematsko ekvivalentno stran. Tako smo dobili niz skupin s po tremi vsebinsko ekvivalentnimi stranmi, po ene iz učbenika za osemletko in po dveh iz učbenikov za devetletko. Ker po številčnem ali vsebinskem ključu izbrane strani vsebujejo različne količine teksta in ilustracij, je obstajala možnost, da bi bila izbrana takšna stran, ki vsebuje zelo malo teksta ali pa teksta sploh ne vsebuje. Zato smo uporabljali dodaten kriterij za izbiro strani; na izbranih straneh je moral tekst prekrivati vsaj 20% strani. 

Kako pa smo določili prvo stran v učbeniku za osemletko? Za prvo smo določili tisto stran v njem, ki je najbližja začetku učbenika in ji je moč poiskati ustreznico v obeh novih učbenikih za devetletko. Zaporedna številka na prvi izbrani strani v starem učbeniki je bila kriterij za določanje vseh naslednjih strani, po numeričnem oz. dopolnilnem vsebinskem ključu. Tako je, na primer, lahko nastal niz: 6, 14, 22, 31, 39 ...).

2.1.2. Besedišče, ki je v izbranih učbenikih za osemletko in devetletko za učence novo
Eno od vprašanj, ki si jih o učbenikih pogosto zastavljajo raziskovalci, je vprašanje, koliko je v njih novih izrazov (besed) in koliko je v njih novih pojmov. Seveda raziskovalci obe vprašanji ločijo. Nekateri izrazi niso nosilci pojmov; to velja zlasti za lastna imena. Vprašanje, koliko je v učbeniku novih izrazov (besed), se navezuje na vprašanje o stopnji spominske obremenitve za učence. Vprašane, koliko je v učbenikih novih pojmov, se navezuje na vprašanje o obsegu semantičnega znanja, ki ga učencem posredujejo učbeniki (Pojasnilo: Semantično znanje je tista podvrsta znanja, ki skupaj z epizodnim znanjem sestavlja celoto deklarativnega znanja). 

V primerjalni analizi slovenskih učbenikov smo si zastavili vprašanje, koliko besed, ki so za učence nove, vsebujejo slovenski učbeniki za osemletko in devetletko, izbrani v vzorec. Seveda smo morali najprej določiti izhodišča za tovrstno analizo. Omenili smo že, da sta Gerard in Roegiers (1993, str. 181-182) na osnovi svojih raziskav oblikovala priporočila za avtorje učbenikov in urednike, vendar samo za nekatera starostna obdobja učencev. Ko smo njuno tabelo povezali z razredi slovenske devetletke, smo dobili naslednjo tabelo, ki prikazuje priporočeno optimalno skupno število besed na stran v učbeniku in priporočeno optimalno število novih besed na stran:

                                    vseh besed                               novih besed

4. razred                       150-180                                          7-8                                            

5. razred                       200-230                                          7-8

6. razred                       250-300                                          7-8 

Avtorja priporočata, naj se s starostjo učencev povečuje število besed na stran, ne priporočata pa, naj hkrati raste tudi število novih besed. 

Identifikacija novih besed je bila izhodišče za neko dodatno analizo. Dodatno smo ugotavljali, kakšno vlogo imajo nove besede v tekstu (izraz »tekst« se tu ponovno nanaša na verbalni in vizualni tekst). Doslej opravljene empirične študije o učinkovitem uvajanju novih besed – nekatere od njih so navedene v prvem poglavju tega poročila – v tej zvezi izpostavljajo dve ugotovitvi:

1. Spoznavna učinkovitost didaktičnega teksta se poveča, če so nove besede v njem poudarjene.

2. Spoznavna učinkovitost didaktičnega teksta se poveča, če je v njem pomen novih besed pojasnjen.

Ti ugotovitvi sta postali izhodišči za analize, ki so sledile identifikaciji novih besed v izbranih slovenskih učbenikih za osemletko in devetleko.

Seveda je bilo treba najprej odgovoriti na vprašanje, kaj pomeni izraz »nova beseda«. Gre za seznanjenost z besedo kot jezikovnim znamenjem ali tudi za seznanjenost s pomenom tega znamenja? Nekatere besede namreč učenci poznajo, ne da bi poznali njihov pomen. Med dvema možnostima smo se odločili za drugo. Ugotavljali smo, koliko besed, katerih pomena učenci ne poznajo, je v posameznih učbenikih, izbranih v vzorec. Motiva za takšno odločitev seveda ni težko prepoznati. Spoznavna učinkovitost teksta je pač v veliki meri odvisna od bralčeve seznanjenosti s pomenom jezikovnih znamenj, ki sestavljajo tekst. 

Sodelavci

Nato se je bilo treba odločiti, kako v izbranih učbenikih za osemletko in devetletko identificirati besede, ki naj bi bile nove za učence. Med različnimi možnostmi smo se odločili za pomoč učiteljev. 18 učiteljev zemljepisa in 18 učiteljev biologije je na izbranih straneh v učbenikih za svoj predmet izbiralo besede, ki naj bi po njihovem mnenju bile za učence nove. V obeh skupinah učiteljev so bile enakomerno zastopane slovenske regije, prav tako je bil delež učiteljev iz mestnih šol približno enak kot delež učiteljev iz podeželski šol. Med učitelji so prevladovali učitelji z dolgoletnim poučevanjem predmeta, kateremu so namenjeni ocenjevani učbeniki. 13 (biologija) oziroma 14 (zemljepis) učiteljev v vsaki od dveh skupin svoj predmet poučuje že več kot deset let; med učitelji biologije nobeden od sodelujočih učiteljev ne poučuje svojega predmeta manj kot dve leti, med učitelji zemljepisa pa je bil le en učitelj, ki poučuje ta predmet manj kot dve leti. 

Za učitelje smo pripravili kriterije, po katerih naj izbirajo nove besede. Osnovna navodila so bila naslednja:

· Neko besedo podčrtajte kot novo, če menite, da večina učencev ne bi poznalo pomena besede oziroma ne bi vedelo, na kaj se beseda nanaša, če bi jih vprašali, preden bi učenci se o tem podučili v učbeniku. 
· Kot nove besede ne štejejo besede, ki so v zapisani obliki za učence res nove, vendar so le izpeljava neke druge besede, ki jo učenci že poznajo. Če menite, da večina učencev že pozna besedo »ekvator«, potem besede »ekvatorialen« na označeni strani ne bi podčrtali kot novo besedo. 

· Kot nove podčrtate tudi besede, ki so učencem neznana kombinacija dve znanih besed. Primer: »mladonagubano gorovje«. Učenci sicer poznajo besedi »mlad« in »naguban«, vendar bi vi morda presodili, da je izraz »mladonaguban« zanje nov. Če bi tako presodili, bi besedo »mladonaguban« podčrtali. 

· Kot nov šteje tudi izraz, sestavljen iz dveh znanih besed, vendar v besedilu deluje kot izraz za nek poseben pojav. Oglejmo si stavek: »Najbolj priljubljeno razvedrilo v Indoneziji je 'senčno gledališče', ki so ga poznali že okoli leta 1000.« Izraz 'senčno gledališče' je v tem primeru treba podčrtati, ker je to tradicionalno ime za nek specifičen kulturni pojav. Učenci tega pojava in imena zanj najbrž ne poznajo. Oglejmo pa si še nek stavek: »Na Kitajskem ljudje jedo z jedilnimi paličicami«. V tem stavku pa ne podčrtate izraza »jedilne paličice«, saj je ta izraz čisto navaden opis pribora, ne pa tradicionalno in posebno ime zanj.  

· Kot nova šteje beseda, ki jo sicer učenci poznajo, vendar je v besedilu uporabljena v nekem povsem novem pomenu. Če bi presodili, da je izraz  »pljučno krilo« za učence nov kljub temu, da poznajo besedi »pljuča« in »krilo«, bi ga pač podčrtali. 

· Kot nove besede štejejo učencem neznana lastna imena (imena njim neznanih oseb, krajev itd). Na primer: ognjenik Krakatao, cesarska dinastija Čin itd. (v zadnjem primeru bi podčrtali tudi izraz »dinastija«, če bi presodili, da je za učence nov). Pri lastnih imenih boste morda presodili, da učenci en del imena poznajo, drugega dela pa ne. V tem primeru podrčtate samo neznani del. Na pr.: »Gandhi, imenovan Mahatma, kar pomeni velika duša«. Besed »velika duša« v tem primeru ne podčrtamo, saj nista neznani, ampak prav nasprotno, sta prevod neznane besede z dvem znanima besedama.  

· Kot nove ne štejejo stilistične izpeljave besed, ki so sicer učencem znane, na primer »mokroten«. Ta beseda le malce odstopa od standardne besede »moker«, tako malo, da učenci zaradi poznavanja osnovne besede najbrž zlahka prepoznajo tudi pomen izpeljave. 

· Ni se treba spraševati o tem, ali nek izraz, sestavljen iz dveh besed, šteje enkrat ali dvakrat, na primer izraz »pampski mandu« v stavku: »Ta žival se imenuje pampski mandu«.  

· Neko besedo podčrtajte kot novo, če menite, da več kot 50% učencev ne bi poznalo pomena besede oziroma ne bi vedelo, na kaj se beseda nanaša, če bi jih vprašali, preden bi učenci se o tem podučili v učbeniku. 
· Kot nove besede ne štejejo besede, ki so v zapisani obliki za učence res nove, vendar so le izpeljava neke druge besede, ki jo učenci že poznajo. Če menite, da več kot 50% učencev že pozna besedo »ekvator«, potem besede »ekvatorialen« na označeni strani ne bi podčrtali kot novo besedo. 

· Neka učencem neznano besedo podčrtate tudi v primeru, če je pojasnjena v slovarčku. 

· Kot nove podčrtate tudi besede, ki so učencem neznana kombinacija dve znanih besed. Primer: »mladonagubano gorovje«. Učenci sicer poznajo besedi »mlad« in »naguban«, vendar bi vi morda presodili, da je izraz »mladonaguban« zanje nov. Če bi tako presodili, bi besedo »mladonaguban« podčrtali. (Tu ni bistveno, ali je kombinirana beseda zapisana s pomišljajem ali brez njega.) 

· Kot nov šteje tudi izraz, sestavljen iz dveh znanih besed, vendar v besedilu deluje kot izraz za nek poseben pojav. Oglejmo si stavek: »Najbolj priljubljeno razvedrilo v Indoneziji je 'senčno gledališče', ki so ga poznali že okoli leta 1000.« Izraz 'senčno gledališče' je v tem primeru treba podčrtati, ker je to tradicionalno ime za nek specifičen kulturni pojav. Učenci tega pojava in imena zanj najbrž ne poznajo. Oglejmo pa si še nek stavek: »Na Kitajskem ljudje jedo z jedilnimi paličicami«. V tem stavku pa ne podčrtate izraza »jedilne paličice«, saj je ta izraz čisto navaden opis pribora, ne pa tradicionalno in posebno ime zanj.  

· Kot nova šteje beseda, ki jo sicer učenci poznajo, vendar je v besedilu uporabljena v nekem povsem novem pomenu. Če bi presodili, da je izraz  »pljučno krilo« za učence nov kljub temu, da poznajo besedi »pljuča« in »krilo«, bi ga pač podčrtali. 

· Kot nove besede štejejo učencem neznana lastna imena (imena njim neznanih oseb, krajev itd). Na primer: ognjenik Krakatao, cesarska dinastija Čin itd. (v zadnjem primeru podčrtali tudi izraz »dinastija«, če bi presodili, da je za učence nov). Pri lastnih imenih boste morda presodili, da učenci en del imena poznajo, drugega dela pa ne. V tem primeru podrčtate samo neznani del. Na pr.: »Gandhi, imenovan Mahatma, kar pomeni velika duša«. Besed »velika duša« v tem primeru ne podčrtamo, saj ni nek poseben neznan izraz, ampak prav nasprotno, je prevod neznane besede z dvem znanima besedama.  

· Kot nove ne štejejo stilistične izpeljave besed, ki so sicer učencem znane, na primer »mokroten«. Ta beseda le malce odstopa od standardne besede »moker«, tako malo, da učenci zaradi poznavanja osnovne besede najbrž zlahka prepoznajo tudi pomen izpeljave. 
· Ni se treba spraševati o tem, ali nek izraz, sestavljen iz dveh besed, šteje enkrat ali dvakrat, na primer izraz »pampski mandu« v stavku: »Ta žival se imenuje pampski mandu«.  Štetje bomo opravili mi in sicer po natančnem ključu. (Opomba: kasneje smo takšne izraze šteli kot eno »besedo«; termin »nova beseda« v tem poročilu torej v resnici vseskozi pomeni »nov izraz«.) 

Učitelji so na izbranih straneh podčrtavali smo tiste za učence nove besede, ki so se na tam prvič pojavile, torej le prvo pojavitev. Učitelji so na straneh, ki so predhodne izbrani strani, preverili, ali se ni že na njih prvič pojavila neka beseda. Druge in vseh naslednjih pojavitev niso označevali. 

Rezultati identifikacije besed, ki naj bi bile za učence nove – število novih besed
Mnenja učiteljev o tem, katere besede naj bi bile za učence nove, seveda niso bila povsem enotna, temveč so bila v vseh primerih bolj ali manj razpršena. Da bi se izognili posledicam morebitne preveč subjektivne identifikacije novih besed, smo določili minimalno število označitev, ki je ob neki besedi moralo biti doseženo, da smo jo v prikazu končnih rezultatov šteli kot novo besedo. To število je bilo število 9. Odločili smo se torej, da bomo kot novo besedo šteli le tiste besede, ki jih je kot nove besede označila vsaj polovica vseh sodelujočih učiteljev predmeta.

Zemljepis - svet (7. r. osemletke in 8. r. devetletke):

Učbeniki:

Učbenik1 – učbenik za osemletko

Učbenik 2 – prvi učbenik za devetletko

Učbenik 3 – drugi učbenik za devetletko

povprečno število novih besed na stran (konsenz je N=9)

                    število strani                                 učbenik                         

                        v analizi                 1                2                 3

                            11                     4,18          7,54              3,45 

V učbeniku zemljepisa sveta za osemletko so učitelji na posamezni izbrani strani povprečno prepoznali 4,18 novih besed. V prvem učbeniku zemljepisa sveta za devetletko so učitelji na posamezni izbrani strani povprečno prepoznali 7,54 novih besed, v drugem učbeniku zemljepisa sveta za devetletko pa so učitelji na posamezni izbrani strani povprečno prepoznali 3,45 novih besed.

Zemljepis – Slovenija (8. r. osemletke in 9. r. devetletke):

Učbeniki:

Učbenik1 – učbenik za osemletko

Učbenik 2 – prvi učbenik za devetletko

Učbenik 3 – drugi učbenik za devetletko

povprečno število novih besed na stran (konsenz je N=9)

                    število strani                                 učbenik                         

                        v analizi                 1                2                 3

                              16                   2,44           2,37            3,37 

V učbeniku zemljepisa Slovenije za osemletko so učitelji na posamezni izbrani strani povprečno prepoznali 2,44 novih besed. V prvem učbeniku zemljepisa Slovenije za devetletko so učitelji na posamezni izbrani strani povprečno prepoznali 2,37 novih besed, v drugem učbeniku zemljepisa Slovenije za devetletko pa so učitelji na posamezni izbrani strani povprečno prepoznali 3,45 novih besed.

Biologija – človeško telo (7. r. osemletke in 9. r. devetletke):

Učbeniki:

Učbenik1 – učbenik za osemletko

Učbenik 2 – prvi učbenik za devetletko

Učbenik 3 – drugi učbenik za devetletko

povprečno število novih besed na stran (konsenz je N=9)

                    število strani                                 učbenik                         

                        v analizi                 1                2                 3

                             10                    6,10            5,20            4,40

V učbeniku biologije človeškega telesa za osemletko so učitelji na posamezni izbrani strani povprečno prepoznali 6,10 novih besed. V prvem učbeniku biologije človeškega telesa za devetletko so učitelji na posamezni izbrani strani povprečno prepoznali 5,20 novih besed, v drugem učbeniku biologije človeškega telesa za devetletko pa so učitelji na posamezni izbrani strani povprečno prepoznali 4,40 novih besed.

Biologija – splošna biologija (8. r. osemletke in 8. r. devetletke):

Učbeniki:

Učbenik1 – učbenik za osemletko

Učbenik 2 – prvi učbenik za devetletko

Učbenik 3 – drugi učbenik za devetletko

povprečno število novih besed na stran (konsenz je N=9)

                    število strani                                 učbenik                         

                        v analizi                 1                2                 3

                             9                      2,44            3,11            2,33

V učbeniku splošne biologije za osemletko so učitelji na posamezni izbrani strani povprečno prepoznali 2,44 novih besed. V prvem učbeniku splošne biologije za devetletko so učitelji na posamezni izbrani strani povprečno prepoznali 3,11 novih besed, v drugem učbeniku splošne biologije za devetletko pa so učitelji na posamezni izbrani strani povprečno prepoznali 2,33 novih besed. V prvem od obeh učbenikov za devetletko je bila torej povprečna gostota novih besed nekaj večja od drugega učbenika za devetletko in od učbenika za osemletko.

Interpretacija

Povprečno število besed, ki jih je na učbeniški strani večine učbenikov kot nove prepoznala vsaj polovica učiteljev, je manjše od števila novih besed, ki jih Gerard in Roegiers (1993) priporočata celo za nižja starostna obdobja. Upoštevati pa moramo, da so učitelji v obravnavanih učbenikih kot nove v resnici prepoznali mnogo več besed, vendar so bili ob nekaterih besedah neenotni. Ta podatek si lahko razložimo na dva načina. Možno je, da imajo različne skupine učencev različno predznanje; v tem primeru bi delna neenotnost v pogledih učiteljev bila odraz razlik v populaciji učencev. Možno pa je tudi, da za učitelje vsaj delno velja, da ne poznajo predznanja učencev.

V učbenikih za splošno biologijo so učitelji prepoznali manj novih besed kot v učbenikih biologije človeškega telesa. To se zdi problematično pri učbenikih za osemletko. V učbeniku za sedmi razred osemletke je veliko več novih besed kot v učbeniku za osmi razred osemletke. Nasprotno pa je razmerje med dvema razredoma pri vseh štirih učbenikih biologije za devetletko skladno z rastočo sposobnostjo učencev za učenje novih besed. Učbenika za nižjo starostno stopnjo vsebujeta manj novih besed kot učbenika za višjo starostno stopnjo. V tem smislu so štirje učbeniki za devetletko nedvomno ustrezneje zasnovani kot učbenika za osemletko.

Učitelji so v učbeniku zemljepisa Slovenije prepoznali manj novih besed kot v učbeniku zemljepisa sveta. Tako kot pri učbenikih biologije za osemletko je tudi tu razmerje neskladno z razvojem spoznavnih sposobnosti pri učencih: vsi trije učbeniki za nižjo starost vsebujejo – sodeč po presojah učiteljev - večje število novih besed kot učbeniki za višjo stopnjo. Seveda je »zemljepis sveta« že iz tematskih razlogov vezan na pojmovnik in izrazje, ki sta bolj oddaljena od »leksikona« učencev. Vendar učbeniki ne morejo preprosto »preslikavati« tovrstnih tematskih razlik. Prvi od dveh učbenikov za devetletko posebej izstopa glede števila novih besed, ki jih je prepoznala vsaj polovica učiteljev. Povprečno število prepoznanih novih besed na izbrani strani je 7,54. Če upoštevamo, da so učitelji  - sicer neenotno – prepoznali kot nove še druge besede, bi lahko bilo dejansko število novih besed še bistveno večje. Visoko število je problematično tudi zato, ker so avtorji drugega učbenika za devetletko očitno posredovali učencem temeljne pojmovne vsebine z novimi besedami, katerih število je še enkrat manjše od števila novih besed v prvem učbeniku za devetletko. 

Navedene ugotovitve o nesorazmerjih so nedvomno pomembne. Vendar jih kaže dodatno interpretirati v luči rezultatov tistega dela analize, ki je imel za predmet stopnjo   poudarjenosti in pojasnjenosti besed, ki so jih učitelji na izbranih straneh v učbenikih prepoznali kot nove.  

2.1.3. Stopnja poudarjenosti in pojasnjenosti novega besedišča v izbranih učbenikih 
V študiji smo ugotavljali, kolikšen del novega besedišča, ki ga je identificirala vsaj polovica sodelujočih učiteljev, so avtorji učbenikov naredili za učence posebej dostopnega. Ta podatek je pomemben, saj je usvajanje novega besedišča ena zahtevnejših nalog, ki jih morajo opraviti učenci, ki uporabljajo učbenike. Če nova beseda z ničemer ne izstopa – če ni posebej poudarjena s sintaksičnimi ali grafičnimi sredstvi – je spoznavni dostop do njene pomenske vsebine otežen. To potrjujejo rezultati empiričnih raziskav (glej prvo poglavje). 

Prav tako smo v študiji ugotavljali, kolikšen del novega besedišča, ki ga je identificirala vsaj polovica sodelujočih učiteljev, je pojasnjen. Nove besede so pojasnjene, če lahko učenci v bližnji besedilni okolici pojavitve nove besede najdejo opredelitev oziroma zadostno pojasnilo, kaj beseda pomeni (kaj so njeni nanosniki). Kot bližnjo okolico smo šteli celotno stran, na kateri se nova beseda pojavi, in sosednjo desno ali levo stran.   

Rekli smo že, da smo - upoštevajoč dosedanje raziskave - opredelili vrsto indikatorjev spoznavne dostopnosti mreže glavnih pojmov:

d. sintaksična poudarjenost nosilcev novih pojmov v tekstu

e. grafična poudarjenost nosilcev novih pojmov v tekstu 

f. stopnja definiranosti novih pojmov v tekstu

Ko smo preiskovali stopnjo poudarjenosti novega besedišča v izbranih učbenikih in na izbranih straneh – na istih straneh, na katerih so učitelji identificirali nove besede - , smo upoštevali, da nova beseda postane sintaksično poudarjena, če ima:  
- mesto na začetku ali blizu začetka povedi (»blizu« pomeni: vsaj drugi   zaporedni izraz v povedi, pri čemer ne štejejo izrazi, ki niso del temeljne propozicijske strukture - predlogi, vezniki, členki, besede z retorično funkcijo ipd.) 

- mesto v apoziciji 

- položaj takoj za dvopičjem, podpičjem, pomišljajem 

- položaj v naštevanju 

Ko smo preiskovali stopnjo grafične   poudarjenosti novega besedišča v izbranih učbenikih in na izbranih straneh – na istih straneh, na katerih so učitelji identificirali nove besede - , smo upoštevali, da nova beseda postane grafično poudarjena z rabo naslednjih grafičnih sredstev:  

· krepki tisk

· poševni tisk

· podčrtanost

· vključenost v naslov

· vključenost v podnaslov ali posebno vrstico

· vključenost v poimenovanje ob ilustraciji

· vključenost v opisni stavek ob ilustraciji

· mesto v shemah in tabelah ali ob njih

Ko smo ugotavljali stopnjo grafične in sintaksične poudarjenosti prepoznanega novega besedišča, smo obe vrsti poudarjenosti med seboj povezali. To pomeni, da so dobljeni rezultati kumulativni. To se je zdelo smiselno, ker – sodeč po empiričnih raziskavah - obe vrsti poudarjenosti delujeta podobno in ena vrsta lahko vsaj delno nadomesti drugo vrsto. 

V evalvacijski študiji smo torej skušali dobiti odgovor na evalvacijsko vprašanje, ki smo ga predhodno že formulirali v dveh oblikah (gl. evalvacijsko vpr. 1 in 2), tu pa mu dajemo novo obliko: 

Vpr. 5: Kolikšen del novega besedišča, ki ga je identificirala vsaj polovica sodelujočih učiteljev, je izstopajoč (poudarjen) – sintaksično ali grafično? 
Ker je poudarjenost diskretna lastnost – neka beseda je ali ni na začetku stavka, je ali ni grafično poudarjena – je analizo opravil en sam raziskovalec. Tako smo ravnali tudi v nadaljevanju. Kjer smo k analizi pritegnili dva raziskovalca in ocenili skladnost njunih presoj, o tem posebej poročamo.

Rekli smo že, da se spoznavna dostopnost nove besede bistveno poveča, če je beseda v tekstnem okolju - na izbrani strani ali na sosednji levi ali desni strani -  pojasnjena. Upoštevali smo, da je pojem lahko pojasnjen na več načinov: 
- z verbalno pojasnitvijo v razlagalnem tekstu

- z verbalno pojasnitvijo v ilustraciji ali ob njej

- z vizualno pojasnitvijo (risba, fotografija ali grafični prikaz bitnosti ali   pojava, na katerega se nanaša pojem)

- s pojasnitvijo v »slovarčku«, »besednjaku« ipd. 

V evalvacijski študiji smo skušali dobiti odgovor na evalvacijsko vprašanje, ki smo ga predhodno že formlirali (g. Evalvacijsko vpr. 3), tu pa mu dajemo novo obliko: 

Vpr. 6: 
Kolikšen del novega besedišča, ki ga je identificirala vsaj polovica sodelujočih učiteljev, je v besedilnem okolju pojasnjen?

Spoznavno dostopnost novih besed smo ugotavljali za tiste nove besede, ki jih je identificirala vsaj polovica sodelujočih učiteljev. 
Analizo sta opravljala dva raziskovalca. Stopnja skladnosti njunih odločitev o poudarjenosti in pojasnjenosti se je gibala med 80 in 95%.

Zemljepis (geografija)

Tabela 4. Število novih besed ter ocena poudarjenosti in pojasnjenosti novih besed za vsak učbenik (konsenz je N=9)
	
	 
	število strani
	učbenik 

	
	
	v analizi
	1
	2
	3

	Svet
	št.novih besed
	11
	46
	83
	38

	
	% poudarjenih besed
	11
	48
	63
	82

	
	% pojasnjenih besed
	11
	83
	81
	79

	
	
	
	
	
	

	Slovenija
	št.novih besed
	16
	39
	38
	54

	
	% poudarjenih besed
	16
	36
	68
	91

	 
	% pojasnjenih besed
	16
	51
	92
	78


Skupno število novih besed, ki jih je na enajstih izbranih straneh v starem učbeniku zemljepisa sveta za osemletko podčrtala vsaj polovica vseh sodelujočih učiteljev biologije, je 46 ali 4,18 na stran, za prvi učbenik geografije sveta za devetletko je to število 83 ali 7,54 na stran, za drugi učbenik za devetletko pa 38 ali 3,45 na stran. V starem učbeniku zemljepisa sveta za osemletko je od novih besed, ki jih je podčrtala vsaj polovica sodelujočih učitelje, 48 % takšnih, ki so tudi sintaksično ali grafično izstopajoče (poudarjene), in 83 % takšnih, ki so tudi pojasnjene. V prvem učbeniku geografije sveta za devetletko je 63 % novih besed tudi izstopajočih in 81 % novih besed pojasnjenih. V drugem učbeniku geografije sveta za devetletko pa je 82 % novih besed izstopajočih v besedilu, 79 % teh besed pa je pojasnjenih. 

Skupno število novih besed, ki jih je na šestnajstih izbranih straneh v starem učbeniku zemljepisa Slovenije za osemletko podčrtala vsaj polovica vseh sodelujočih učiteljev biologije, je 39 ali 2,44 na stran, za prvi učbenik geografije Slovenije za devetletko je to število 38 ali 2,37 na stran, za drugi učbenik za devetletko pa 54 ali 3,37 na stran. V starem učbeniku zemljepisa Slovenije za osemletko je od novih besed, ki jih je podčrtala vsaj polovica sodelujočih učitelje, 36 % takšnih, ki so tudi sintaksično ali grafično izstopajoče (poudarjene), in 51 % takšnih, ki so tudi pojasnjene. V prvem učbeniku geografije Slovenije za devetletko je 68 % novih besed tudi izstopajočih in 92 % novih besed pojasnjenih. V drugem učbeniku geografije Slovenije za devetletko pa je 91 % novih besed izstopajočih v besedilu, 78 % teh besed pa je pojasnjenih.

Biologija

Tabela 1. Število novih besed ter ocena poudarjenosti in pojasnjenosti novih besed za vsak učbenik (konsenz je N=9)
	
	 
	število strani
	učbenik 

	
	
	v analizi
	1
	2
	3

	splošna biologija
	št.novih besed
	9
	22
	28
	21

	
	% poudarjenih besed
	9
	91
	93
	71

	
	% pojasnjenih besed
	9
	59
	64
	86

	
	
	
	
	
	

	člov.telo
	št.novih besed
	10
	61
	52
	44

	
	% poudarjenih besed
	10
	92
	88
	98

	 
	% pojasnjenih besed
	10
	90
	98
	93


Skupno število novih besed, ki jih je na devetih izbranih straneh v starem učbeniku splošne biologije (za osemletko) podčrtala vsaj polovica vseh sodelujočih učiteljev biologije, je 22 ali 2,44 na stran, za prvi učbenik splošne biologije za devetletko je to število 28 ali 3,11 na stran, za drugi učbenik za devetletko pa 21 ali 2,33 na stran. V starem učbeniku splošne biologije (za osemletko) je od novih besed, ki jih je podčrtala vsaj polovica sodelujočih učitelje, 91 % takšnih, ki so tudi sintaksično ali grafično izstopajoče (poudarjene), in 59 % takšnih, ki so tudi pojasnjene. V prvem učbeniku splošne biologije za devetletko je 93 % novih besed tudi izstopajočih in 64 % novih besed pojasnjenih. V drugem učbeniku splošne biologije za devetletko pa je 71 % novih besed izstopajočih v besedilu, 68 % teh besed pa je pojasnjenih. 

Skupno število novih besed, ki jih je na desetih izbranih straneh v starem učbeniku  biologije telesa (za osemletko) podčrtala vsaj polovica vseh sodelujočih učiteljev biologije, je 61 ali 6,10 na stran, za prvi učbenik biologije telesa za devetletko je to število 52 ali 5,20 na stran, za drugi učbenik za devetletko pa 44 ali 4,40 na stran. V starem učbeniku biologije telesa za osemletko je od novih besed, ki jih je podčrtala vsaj polovica sodelujočih učitelje, 92 % takšnih, ki so tudi sintaksično ali grafično izstopajoče (poudarjene), in 90 % takšnih, ki so tudi pojasnjene. V prvem učbeniku biologije telesa za devetletko je 88 % novih besed tudi izstopajočih in 98 % novih besed pojasnjenih. V drugem učbeniku biologije telesa za devetletko pa je 98 % novih besed izstopajočih v besedilu, 93 % teh besed pa je pojasnjenih. 

Interpretacija 

Najprej moramo še enkrat ugotoviti, da nobeden od dvanajstih učbenikov ne presega norm za količino novega besedišča v učbenikih, ki sta jih postavila Gerard in Roegiers (1993). Približal se jim je le prvi učbenik geografije sveta za devetletko. Tako smo pozornost usmerili k vprašanju, kolikšen del novega besedišča je v učbenike vpeljan na način, ki novo besedišče naredi učencem dostopnejše. Pozornost smo torej namenili vprašanju, koliko novih besed v učbenikih je grafično ali sintaksično izstopajočih za učence in koliko je med njimi pojasnjenih besed. Obe vprašanji se nanašata na pomembnen vidi premišljenosti (considerateness) učbeniškega oblikovanja.  

Trije učbeniki splošne biologije:

Učbenik za osemletko in prvi učbenik za devetletko sta dokaj enakovredna, kar zadeva stopnjo poudarjenosti novih besed in pojasnjenosti novega besedišča. Odstopa pa drugi učbenik za devetletko. Kar zadeva poudarjenost novega besedišča, izrazito odstopa v negativni smeri – le 71 % novih besed je tako ali drugače poudarjenih. Vendar pa isti učbenik odstopa tudi v pozitivni smeri. Precej več (86%) novih besed na izbranih straneh v njem je pojasnjenih, vsekakro tudi več kot v prvih dveh učbenikih.

Trije učbeniki  biologije človeškega telesa

Kar zadeva   poudarjenost novega besedišča, v pozitivni smeri odstopa drugi učbenik za devetletko. Razvidno je, da so njegovi avtorji (pisci, uredniki in grafični oblikovalci) skoraj maksimalno uporabili sredstva, ki nove besede s tem, da jih naredijo poudarjene, naredijo tudi spoznavno dostopnejše za učence. Kar zadeva pojasnjenost novega besedišča, je za vse tri učbenike značilno, da ga je v njih pojasnjenega 90 ali več odstotkov, kar je vsekakor dober dosežek.  

Trije učbeniki zemljepisa sveta

V učbeniku za osmi razred je le 48% odstotkov novega besedišča poudarjenega, kar je z vidika spoznavne dostopnosti novega besedišča premalo. V prvem učbeniku za devetletko je odstotek le malo višji – 63%, kar je tudi premalo. Le drugi učbenik za devetletko se približa odstotkom, ki so značilni za učbenike biologije. Poudarjenega je 82% novega besedišča. 

Kar zadeva pojasnjenost novega besedišča, so vsi trije učbeniki dokaj izenačeni, v njih je od 83 – 79% tega besedišča pojasnjenega, kar lahko ocenimo kot zadovoljivo.

Trije učbeniki zemljepisa Slovenije

Odstotek novega besedišča, ki je poudarjen in pojasnjen, je v učbeniku za osemletko sorazmerno majhen, 36 oz. 51%, kar je z vidika spoznavne dostopnosti novega besedišča vsekakor premalo. Prvi učbenik za devetletko odstopa v pozitivni smeri pri pojasnjenosti novega besedišča (92%), vendar je v njem premalo besedišča poudarjenega, drugi učbenik za devetletko pa odstopa v pozitivni smeri pri poudarjenosti (91% novega besedišča je poudarjenega), vendar pa je pri njem delež pojasnjenih besed komajda zadovoljiv. 

Učbeniki za osemletko – učbeniki za devetletko

 »Stara« učbenika za biologijo (splošne biologje in biologije telesa) se glede poudarjenosti in pojasnjenosti novega besedišča v glavnem lahko primerjata s štirimi novimi učbeniki za devetletko. Podatki kažejo, da novejši učbeniki biologije v primerjavi s starejšima na tej ravni niso izrazito boljši. Tu torej pri novih učbenikih za devetletko ni izrazitejšega razvoja v pozitivni smeri, delno zato, ker že stara učbenika sorazmerno dobro izkoriščata sredstva, ki večajo spoznavno dostopnost novega besedišča za učence, delno pa zato, ker novi učbeniki ne izkoriščajo »manevrskega prostora«, ki v tej razsežnosti učbenikov še ostaja za oblikovalce in avtorje. 
Precej drugačen pa je položaj pri zemljepisu. Novi učbeniki za devetletko precej bolje izkoriščajo grafična, sintaksična in semantična sredstva, ki naredijo novo besedišče spoznavno dostopnejše, kot učbenika za osemletko. Tu je torej očitno, da so novejši izdelki bolj skladni s priporočili, ki so nastala na podlagi raziskovalnih ugotovitev o spoznavni dostopnosti novega besedišča v učbenikih. 

2.1.4. Berljivost besedil v izbrani učbenikih
Oglejmo si najprej nekaj značilnosti specifičnega postopka v raziskovanju učbenikov, ki je dobil ime analiza berljivosti. Gre za raziskave, ki se ukvarjajo z vprašanjem, kako berljiva so učbeniška besedila za različne kategorije uporabnikov, tj. za različne starostne stopnje učencev. S formulami berljivosti raziskovalci merijo težavnost besedil. Kaj je pravzaprav berljivost učbenika? Na splošno lahko rečemo, da gre za stopnjo težavnosti besedila, ki je neodvisna od slikovno-grafične predstavitve besedila (tipografije itd.). Težavnost je tu razumljena kot zahtevnost – kompleksnost, diferenciranost itd. - kognitivnih operacij, ki jih je treba izvršiti, da bi v celoti razumeli besedilo (Gerard, Roegiers, 1993). Seveda pa je mogoče ločeno raziskovati tudi tipografsko berljivost učbenikov.

Poglejmo si eno od formul, s pomočjo katerih lahko za učbenike določimo stopnjo berljivosti (formula ni prilagojena za slovenski jezik) (Gerard, Roegiers, 1993): 

Stopnja berljivosti = 206,84 – 0,85 W – 1,02 S

Vzorec je 100 besed.

S - povprečno število besed v povedi.

W- skupno število zlogov v 100 besedah 

(Rezultati se pretežno gibljejo med 0 in 100; 0 – zelo zahtevno besedilo; 100 – zelo 'lahko' besedilo.)

Razvidno je, da »izračuni« berljivosti učbeniških besedil izhajajo iz sintaktičnega in morfološkega kriterija, ne pa tudi iz semantičnega kriterija.

Oglejmo si nekaj rezultatov za različne vrste besedil (Mikk, 2000): 

- berilo za 2. razred                 80

- predšolska televizija             65

- stripi                                      60

- berilo za 5. in 6. 

razred                                      50

- zgodovinska besedila 

za 6. razred                             40

- šolska TV za višje

razrede OŠ                              35

- učiteljevo predav.

pri zgod. v 6. razredu              30

- literarno besedilo 
(St. Exupery)                           30

- šolska TV, (naša)

srednja šola                              25

R/TV poročila                          15-25

- agencijska poročila

v časnikih                                 15

- poljudnoznan.

oddaje po radiu

(sociologija)                               0

- težaven odlomek

iz Prousta                                -10 

Tu bomo videli, da v analizi slovenskih učbeniških besedil dobimo – zaradi morfoloških značilnosti slovenskega besedišča – bistveno nižje rezultate. Vendar to za našo analizo ni bistveno, saj so pomembne razlike med rezultati, dobljeni v analizi različnih besedil v nekem jeziku, in ne absolutni rezuzultati. 

Polemika o statističnem izračunavanju stopnje berljivosti učbenikov še traja. Ne glede na njen končni izid pa lahko ugotovimo, da s pomočjo obrazcev berljivosti ni mogoče preverjati vpliva nekaterih ključnih dejavnikov razumevanja besedil. Ti dejavniki so:

- težavnost vsebine učbeniškega besedila (semantični vidik)

- organizacija in struktura vsebine (znanja), ki jo učbenik posreduje

- slogovne značilnosti učbeniških besedil

Obrazci berljivosti so v nekaterih deželah (na pr. ZDA) celo neugodno učinkovali na oblikovanje učbenikov (Rubin, 1985). Zaradi njihovega vpliva so avtorji in uredniki učbenikov vse bolj težili h kratkim povedim, med katerimi ni bilo jasno razvidnih logičnih povezav. Empirične študije pa so dokazale, da so sestavljene povedi, v katerih so logične zveze jasno nakazane, za bralce bolj razumljive (Marshall, Glock, 1978-79).

Obrazci berljivosti so kljub povedanemu nedvomno koristen instrument. Danes jih uspešno dopolnjuje t. im. 'preskus cloze', katerega bistvo je v tem, da v besedilu v rednih presledkih (približno na vsakih 10 besed) izbrišemo po eno besedo, ki jo morajo testiranci uganiti. Pri težjih besedilih je to ugibanje seveda bistveno oteženo. Preskus uporabljajo v dveh različicah. V prvi morajo preskušanci uganiti prav tisto besedo, ki manjka, v drugi pa se kot uspešno ugibanje šteje tudi, če izberejo ustrezen sinonim (Hoermann, 1967;  Bormuth, 1965). Rezultati tovrstnega preskusa prinašajo informacije o sintaktični, morfološki in semantični razsežnosti besedila. 

V prvem poglavju smo opisali postopek analize berljivosti učbeniških besedil. Navedli smo, da je berljivost učbenikov v okviru prevladujočega tipa analize odvisna od števila zlogov v besedah in števila besed v povedih. Opozorili smo na omejitve, ki jih morajo sprejeti interpretacije rezultatov teh analiz; omenili smo,da poglavitna omejtiev izhaja iz dejstva, da analize berljivosti, kakršne prevladujejo med raziskovalci učbeniških besedil, upoštevajo le sintaksično in morfološko strukturo besedila, ne pa tudi njegove semantične razsežnosti. Upoštevati kaže seveda tudi dejstvo, da so rezultati analiz, opravljenih na besedilih, zapisanih v različnih jezikih, med seboj neprimerljivi, saj se jeziki po svojih morfoloških značilnostih med seboj bistveno razlikujejo. Kljub vsemu temu pa analize berljivosti, ki smo jih opravili na izbranem vzorcu učbeniških besedil, vendarle omogočijo primerjavo med temi besedili v razsežnosti, ki je nedvomno tesno povezana z njihovo spoznavno učinkovitostjo. Raziskave, navedene v prvem poglavju, so pokazale, da so besedila, za katera je značilna izrazito nizka stopnja berljivosti, težavna (gl. opredelitev težavnosti v 1. pogl.) in so lahko didaktično manj učinkovita od besedil z višjo stopnjo berljivosti. 

Ker smo postopek določanja stopnje berljivosti za besedila predstavili v prvem poglavju, bomo tu predstavili le rezultate analize. Slednjo smo izvedli na tistih straneh v vzorcu učbenikov, ki smo jih določili po ključu, opisanem v razdelku o identifikaciji novih besed. Prikazali bomo torej rezultate analize odlomkov, ki obsegajo po sto besed na določenem številu strani v izbranih učbenikih (na straneh, izbranih po že opisanem ključu).

Rezultati analize berljivosti za izbrane učbenike

Zemljepis - svet (7. r. osemletke in 8. r. devetletke):

Učbenik1 – učbenik za osemletko: -1,89
Učbenik 2 – prvi učbenik za devetletko: -2,66
Učbenik 3 – drugi učbenik za devetletko: -12,55
Nobeden od treh učbenikov zemljepisa sveta ni izrazito berljiv v primerjavi z drugimi učbeniki, ki smo jih analizirali. Najmanj berljiv je drugi učbenik za devetletko.

Zemljepis – Slovenija (8. r. osemletke in 9. r. devetletke):

Učbenik1 – učbenik za osemletko: 6,38

Učbenik 2 – prvi učbenik za devetletko: -7,41
Učbenik 3 – drugi učbenik za devetletko: 4,82
Učbenik za osemletko in drugi učbenik za devetletko sta približno enako berljiva, medtem ko je prvi učbenik za devetletko manj berljiv od njiju.

Biologija – človeško telo (7. r. osemletke in 9. r. devetletke):

Učbenik1 – učbenik za osemletko: 19,86

Učbenik 2 – prvi učbenik za devetletko: 12,34
Učbenik 3 – drugi učbenik za devetletko: -1,64
Pri učbenikih za biologijo človeškega telesa izrazito negativno odstopa drugi učbenik za devetletko, ki je izrazito manj berljiv od drugih dveh učbenikov, pozitivno pa odstopa stari učbenik za osemletko.

Biologija – splošna biologija (8. r. osemletke in 8. r. devetletke):

Učbenik1 – učbenik za osemletko: -21,47
Učbenik 2 – prvi učbenik za devetletko: -4,00
Učbenik 3 – drugi učbenik za devetletko: 18,68

Rezultati kažejo, da je berljivost besedila v učbeniku splošne biologije za osemletko bistveno nižja kot v obeh učbenikih za devetletko, pri čemer je izrazito najbolj berljivo besedilo v drugem učbeniku za devetletko. 

Interpretacija

Rezultati analize berljivosti sami po sebi ne kažejo na kakovost učbenikov. Povezati jih moramo z drugimi lastnostmi učbenikov, na primer s stopnjo semantične zahtevnosti učbeniških besedil, s stopnjo njihove zanimivosti za učence, s stopnjo koherentnosti besedil itd. Zato bodo zgoraj navedeni rezutati dobili vrednostne implikacije šele, ko bomo vse te značilnosti izbranih učbenikov med seboj povezali in interpretirali. 

Kljub temu lahko tu ugotovimo, da so, kar zadeva stopnjo berljivosti, razlike med učbeniki precejšnje. V nekaterih od njih so besedila – vsaj kar se tiče sintaksične in morfološke razsežnosti – bistveno težja kot v drugih. Kar zadeva razmerje med štirimi učbeniki za osemletko in osmimi učbeniki za devetletko, je treba ugotoviti, da so se besedila kar v treh od štirih učbenikov za osemletko izkazala v tej razsežnosti za najbolj berljiva oziroma najmanj težavna.  

2.1.5. Abstraktnost besedil v izbranih učbenikih
V prvem poglavju smo na osnovi poročil o opravljenih raziskavah ugotavljali, da je težavnost besedil močno povezana tudi z njihovo abstraktnostjo. Eden najbolj izrazitih indikatorjev abstraktnosti besedila je nominalizirani govor. Ta se kaže med drugim v pogostem pojavljanju razredov samostalniških besed, ki imajo značilna obrazila. V slovenščini so to besede, ki se končajo z obrazili –ost, -anje, -izem, -stvo, -tje, -nje itd. Naj ponovimo, da je Groeben (1982) na osnovi deleža, ki ga imajo v besedilu besede s tovrstnimi obrazili, ki kažejo na abstrakten pomen, izdelal lestvico abstraktnosti za učbeniška besedila:

· zelo konkretna besedila: do 6% besed z obrazili, ki ustvarjajo abstraktne pomene

· konkretna besedila: 7 – 12 %

· srednje abstraktna besedila: 12 – 25 %

· abstraktna besedila: 25 – 31 %

· zelo abstraktna besedila: nad 31 % 

Upoštevati moramo, da ta lestvica odslikava gradacijo v dimenziji abstraktnosti, ki jo je opaziti v različnih besedilnih zvrsteh. To torej ni stopnjevanje, opaženo posebej v učbeniških besedilih. Srednje abstraktna, abstraktna in zelo abstraktna so praviloma le znanstvena in politična besedila. Za učbeniška besedila, namenjena 13-14 letnim učence bi seveda pričakovali, da so zelo konkretna.   

V izbranih besedilih smo torej za izbrane strani določali, kolikšen je glede na vse besede odstotek besed z obrazili, ki prispevajo k večji abstraktnosti besedila.  
Rezultati iskanja besed z obrazili, ki prispevajo k večji abstraktnosti besedila (deleži so izraženi v odstotkih): 
Zemljepis - svet (7. r. osemletke in 8. r. devetletke):

Učbenik1 – učbenik za osemletko: 0,36%
Učbenik 2 – prvi učbenik za devetletko: 0,40%
Učbenik 3 – drugi učbenik za devetletko: 0,70%
Vsi trije učbeniki vsebujejo malo besed z obrazili, ki prispevajo k večji abstraktnosti besedila, še največ drugi učbenik za devetletko. 

Zemljepis – Slovenija (8. r. osemletke in 9. r. devetletke):

Učbenik1 – učbenik za osemletko: 1,23%
Učbenik 2 – prvi učbenik za devetletko: 1,81%
Učbenik 3 – drugi učbenik za devetletko: 1,24%
Prvi učbenik za devetletko vsebuje nekaj več besed z obrazili, ki prispevajo k večji abstraktnosti besedila, kot učbenik za osemletko in drugi učbenik za devetletko.
Biologija – človeško telo (7. r. osemletke in 9. r. devetletke):

Učbenik1 – učbenik za osemletko: 1,22%
Učbenik 2 – prvi učbenik za devetletko: 1,25%
Učbenik 3 – drugi učbenik za devetletko: 0,82%
Učbenik za osemletko vsebuje več besed z obrazili, ki prispevajo k večji abstraktnosti besedila, kot drugi učbenk za devetletko in malo manj takšnih besed kot prvi učbenik za devetletko.

Biologija – splošna biologija (8. r. osemletke in 8. r. devetletke):

Učbenik1 – učbenik za osemletko: 1,99%
Učbenik 2 – prvi učbenik za devetletko: 6,20%
Učbenik 3 – drugi učbenik za devetletko: 0,90%

Učbenik za osemletko vsebuje več besed z obrazili, ki prispevajo k večji abstraktnosti besedila, kot drugi učbenik za devetletko, močno pa jo po številu takšnih besed presega prvi učbenik za devetletko.

Interpretacija

Vsi analizirani učbeniki razen prvi učbenik splošne biologije za devetletko vsebujejo malo besed z obrazili, ki prispevajo k večji abstraktnosti besedila, in vsaj po tem kazalcu lako sodimo, da so v njih predvsem zelo konkretna besedila. Delež besed z obrazili, ki prispevajo k večji abstraktnosti besedila, v prvem učbeniku splošne biologije za devetletko presega 6 %, ki pomenijo mejo »zelo konkretnih besedil«, vendar besedilo v tem učbeniku še zmerom sodi med – če upoštevamo Groebenovo klasifikacijo – »konkretna« besedila. 
2.1.6. Zanimivost besedil v izbranih učbenikih   

V prvem poglavju smo iz rezultatov raziskav sklepali, katere značilnosti didaktičnih besedil najmočneje vplivajo na zanimivost teh besedil za učence. Med temi značilnostmi izstopa pogostost t. im. osebnih besed. Pregledali smo, koliko osebnih besed vsebujejo. Tako kot avtorji raziskav, navedenih v prvem poglavju, smo kot osebne besede šteli:

- lastna (krstna) imena oseb

- priimke (če se nanašajo na posamezno osebo)

- osebne zaimke, ki se nanašajo na osebe (ne na živali ali stvari)

- pridevnike ali svojilne zaimke, ki se nanašajo na osebe

- občna imena, ki se nanašajo na osebe in imajo tako moško kot 

   žensko obliko (kralj-kraljica, igralec-igralka, sestra-brat)

Raziskovalci učbenikov so odkrili tudi, da se zanimovost didaktičnih besedil poveča s prisotnostjo t.im. osebnih povedi:
· povedi, ki vključujejo premi govor

· povedi, ki vsebujejo vprašanje, navodilo, zahtevo, prošnjo 

· vzklične povedi 
Teh povedi na izbranih straneh v vzorcu učbenikov nismo upotševali. Predhodno smo ugotovili, da je njihovo število zanemarljivo majhno. 

Za strani, ki so bile v vzorcu učbenikov izbrane po že pisanem ključu, smo torej ugotavljali, koliko osebnih besed vsebujejo. Natančneje, ugotavljali smo v odstotkih izražen delež osebnih besed glede na vse besede na analiziranih straneh. V izbranih besedilih je prisotna le ena vrsta osebnih povedi, namreč povedi, ki so po svoji pragmatični funkciji vprašanja ali navodila za učence. Prisotnost te vrste povedi pa smo ugotavljali ločeno v posebnem delu analize, o katerem bomo še poročali (gre za analizo didak tične razsežnosti učbenikov). 

Rezultati analize prisotnosti osebnih besed, izraženi v odstotkih:

Zemljepis - svet (7. r. osemletke in 8. r. devetletke):

Učbenik1 – učbenik za osemletko: 0,36%
Učbenik 2 – prvi učbenik za devetletko: 0,40%
Učbenik 3 – drugi učbenik za devetletko: 0,70%

V učbeniki zemljepisa sveta osemletko in v prvem tovrstnem učbeniku za devetletko smo našli podoben odstotek osebnih besed. V drugem učbeniku za devetletko pa smo našli večji odstotek kot v njima. 

Zemljepis – Slovenija (8. r. osemletke in 9. r. devetletke):

Učbenik1 – učbenik za osemletko: 1,2%
Učbenik 2 – prvi učbenik za devetletko: 1,8%
Učbenik 3 – drugi učbenik za devetletko: 1,2%
V skupini učbenikov zemljepisa Slovenije smo našli večji odstotek osebnih besed kot v prvih dveh skupinah. V tej skupini učbenikov po odstotku osebnih besed prednjači prvi učbenik za devetletko.

Biologija – človeško telo (7. r. osemletke in 9. r. devetletke):

Učbenik1 – učbenik za osemletko: 0,42%
Učbenik 2 – prvi učbenik za devetletko: 0%
Učbenik 3 – drugi učbenik za devetletko: 0,40%
Učbeniku za osemletko in drugi učbenik za devetletko vsebujeta približno enak odstotek osebnih besed. V prvem učbeniku za devetletko osebnih besed na izbranih straneh nismo našli.

Biologija – splošna biologija (8. r. osemletke in 8. r. devetletke):

Učbenik1 – učbenik za osemletko: 0%
Učbenik 2 – prvi učbenik za devetletko: 0,78%
Učbenik 3 – drugi učbenik za devetletko: 0,21%

Medtem ko na izbranih straneh v učbeniku splošne biologije za osemletko sploh nismo našli osebnih besed, smo jih odkrili v obeh učbenikih za devetletko, v prvem od njiju večji odstotek kot v drugem.
Zdaj si še enkrat oglejmo lestvico optimalnega števila osebnih besed za različna starostna obdobja, ki jo je izdelal Klare (Klare, 1988).

Starost učencev               optimalen odstotek osebnih besed v besedilu 

5                                       19                   

6                                       14

7                                       10

8 - 9                                    6

10 - 12                                4   

13 - 16                                3

17 in več                             2
Interpretacija

Po tej lestvici bi bil optimalen delež osebnih besed v didaktičnih besedilih, namenjenih predzadnjemu in zadnjemu razredu slovenske osnovne šole 3%. Dobljeni rezultati kažejo, da se v nobenem od 12 učbenikov rezultat ne približa tej številki. Ponekod osebnih besed v besedilih sploh ni. Ugotavimo lahko, da so avtorji obravavanih učbenikov izrazito premalo izkoristili potencial, ki se skriva v osebnih besedah. Najbrž je ta ugotovitev v zvezi z učbeniki zemljepisa še bolj presentljiva kot v zvezi z učbeniki biologije. Vendar si je tudi za učbenike biologije mogoče zamisliti vrsto postopkov, po katerih bi lahko uvedli v besedilo osebne besede in besedilo tako naredili bolj zanimivo. 

Kar zadeva razmerje med izbranimi učbeniki za osemletko in izbranimi učbeniki za devetletko, ne moremo trditi, da bi v tej razsežnosti druga skupina učbenikov kakor koli prednjačila pred prvo skupino. 

2.1.7. Koherentnost besedil v izbranih učbenikih
Kot smo navedli v prejšnjem poglavju, smo izvore nekoherentnosti iskali v naslednjih razsežnostih besedil:

a. v semantiki povedi in semantiki medpovednih struktur 

b. v sintaksi povedi

c. v argumentaciji (na povedni in medpovedni ravni) 

Učinkovanje nekega tekstnega izvora nekoherentnosti ima v tekstu zmerom omejen doseg. Ugotavljali smo, koliko povedi je na izbranih straneh zajel učinek nekoherentnosti. Teh podatkov nismo zbirali ločeno po posameznih razsežnostih teksta (ali glede na posamezne vrste izvora nekoherentnosti), temveč le kumulativno. 

V evalvacijski študiji smo torej skušali dobiti odgovor na predhodno formulirano evalvacijske vprašanje 4: 

Kolikšen del celotnega razlagalnega besedila na izbrani strani predstavljajo povedi, ki jih je zajel učinek nekoherentnosti?

Prepoznani del besedila, ki ga je zajel učinek nekoherentnosti, smo označili s pomočjo  naslednjih kategorij:  
1. (0% nekoherentnosti)
2. (1 – 25% nekoherentnosti)
3. (26-50% nekoherentnosti)
4. (51-75% nekoherentnosti)
5. (76-100% nekoherentnosti)

Kolikšen del besedila je zajel učinek nekohentnosti, sta določala dva raziskovalca - lingvista. Stopnja skladnosti njunih ocen je bila vselej med 80 in 100%.

Analiza koherentnosti besedil je bila opravljena na istih straneh kot druge analize (na pr. identifikacija novih besed - gl. razdelek Vzorec učbenikov). 
Rezultati analize koherentnosti tekstov v učbenikih za osemletko in devetletko 

Učbeniki zemljepisa (geografije) sveta 

1. Učbenik za osemletko

Pri analizi smo upoštevali 11 strani v učbeniku. Izbrane strani so bile uvrščene v naslednje kategorije:

· 2 strani v 1. kategorijo (0 % nekoherentnosti)

· 5 strani v 2. kategorijo (1-25 % nekoherentnosti)

· 3 strani v 3. kategorijo (26-50 % nekoherentnosti)

· nobena stran v 4. kategorijo (51-75 % nekoherentnosti)

· 1 stran v 5. kategorijo (76-100% nekoherentnosti)

Povprečni obseg nekoherentnosti na eni strani v tem učbeniku – izražen kategorialno -  znaša 2,40. Na dveh straneh ni bilo najti nekoherentnega teksta. Na 5 straneh smo našli od 1-26% nekoherentnega teksta, na drugih 3 pa od 26-50% nekoherentnega teksta. Na 1 strani smo našli od 76-10% nekoherentnega teksta.  

2. Prvi učbenik za devetletko
Pri analizi smo upoštevali 11 strani v učbeniku. Izbrane strani so bile uvrščene v naslednje kategorije:

· 2 strani v 1. kategorijo (0 % nekoherentnosti)

· 7 strani v 2. kategorijo (1-25 % nekoherentnosti)

· 1 stran v 3. kategorijo (26-50 % nekoherentnosti)

· nobena stran v 4. kategorijo (51-75 % nekoherentnosti)

· 1 stran v 5. kategorijo (76-100% nekoherentnosti)

Povprečni obseg nekoherentnosti na eni strani v tem učbeniku – izražen kategorialno -  znaša 2,18. Na dveh straneh ni bilo najti nekoherentnega teksta. Na 7 straneh smo našli od 1-25% nekoherentnega teksta, na 1 strani pa od 26-50% nekoherentnega teksta. Prav tako na 1 strani smo našli od 76-100% nekoherentnega teksta.  

3. Drugi učbenik za devetletko
Pri analizi smo upoštevali 11 strani v učbeniku. Izbrane strani so bile uvrščene v naslednje kategorije:

· nobena stran v 1. kategorijo (0 % nekoherentnosti)

· 4 strani v 2. kategorijo (1-25 % nekoherentnosti)

· 4 strani v 3. kategorijo (26-50 % nekoherentnosti)

· 3 strani v 4. kategorijo (51-75 % nekoherentnosti)

· nobena stran v 5. kategorijo (76-100% nekoherentnosti)

Povprečni obseg nekoherentnosti na eni strani v tem učbeniku – izražen kategorialno -  znaša 2,80. Med izbranimi stranmi v učbeniku ni bilo takšnih, na katerih ne bi našli nekoherentnega teksta. Na 4 straneh smo našli od 1-25% nekoherentnega teksta, na drugih 4 pa od 26-50% nekoherentnega teksta. Na 3 straneh smo našli od 51-75% nekoherentnega teksta.   

Učbeniki zemljepisa (geografije) Slovenije 

1. Učbenik za osemletko

Pri analizi smo upoštevali 16 strani v učbeniku. Izbrane strani so bile uvrščene v naslednje kategorije:

· 1 stran v 1. kategorijo (0 % nekoherentnosti)

· 3 strani v 2. kategorijo (1-25 % nekoherentnosti)

· 2 strani v 3. kategorijo (26-50 % nekoherentnosti)

· 2 strani v 4. kategorijo (51-75 % nekoherentnosti)

· 8 strani v v 5. kategorijo (76-100% nekoherentnosti)

Povprečni obseg nekoherentnosti na eni strani v tem učbeniku – izražen kategorialno -  znaša 3,80. Na 1 strani nismo našli nekoherentnega teksta. Na 3 straneh smo našli 1-25% nekoherentnega teksta. Na 2 straneh smo našli od 26-50% nekoherentnega teksta, prav tako na dveh straneh pa od 51-75% nekoherentnega teksta. Na 8 straneh smo našli od 76-100% nekoherentnega teksta.  

2. Prvi učbenik za devetletko

Pri analizi smo upoštevali 16 strani v učbeniku. Izbrane strani so bile uvrščene v naslednje kategorije:

· 1 stran v 1. kategorijo (0 % nekoherentnosti)

· 7 strani v 2. kategorijo (1-25 % nekoherentnosti)

· 7 strani v 3. kategorijo (26-50 % nekoherentnosti)

· 1 stran v 4. kategorijo (51-75 % nekoherentnosti)

· nobena stran ni bila uvrščena v 5. kategorijo (76-100% nekoherentnosti)

Povprečni obseg nekoherentnosti na eni strani v tem učbeniku – izražen kategorialno -  znaša 2,50. Na 1 strani nismo našli nekoherentnega teksta. Na 7 straneh je najti od 1-25% nekoherentnega teksta, prav tako na 7 straneh pa je najti od 26-50% nekoherentnega teksta. Na 1 strani smo našli od 51-75% nekoherentnega teksta.  

3. Drugi učbenik za devetletko

Pri analizi smo upoštevali 16 strani v učbeniku. Izbrane strani so bile uvrščene v naslednje kategorije:

· nobena stran ni bila uvrščena v 1. kategorijo (0 % nekoherentnosti)

· 5 strani je bilo uvrščeni v 2. kategorijo (1-25 % nekoherentnosti)

· 6 strani v 3. kategorijo (26-50 % nekoherentnosti)

· 5 strani v 4. kategorijo (51-75 % nekoherentnosti)

· nobena stran ni bila uvrščena v 5. kategorijo (76-100% nekoherentnosti)

Povprečni obseg nekoherentnosti na eni strani v tem učbeniku – izražen kategorialno -  znaša 3,00. Med izbranimi stranmi v učbeniku ni bilo takšnih, na katerih ne bi našli nekoherentnega teksta. Na 5 straneh smo našli od 1-26% nekoherentnega teksta, na 6 straneh pa od 26-50% nekoherentnega teksta. Na 5 straneh smo našli od 51-75% nekoherentnega teksta.  

Učbeniki biologije telesa 

1. Učbenik za osemletko

Pri analizi smo upoštevali 10 strani v učbeniku. Izbrane strani so bile uvrščene v naslednje kategorije:

· 7 strani v 1. kategorijo (0 % nekoherentnosti)

· 3 strani v 2. kategorijo (1-25 % nekoherentnosti)

· nobena stran v 3. kategorijo (26-50 % nekoherentnosti)

· nobena stran v 4. kategorijo (51-75 % nekoherentnosti)

· nobena stran v 5. kategorijo (76-100% nekoherentnosti)

Povprečni obseg nekoherentnosti na eni strani v tem učbeniku – izražen kategorialno -  znaša 1,30. Našli smo 7 strani, na katerih ni nekoherentnosti. Na 3 straneh smo našli od 1-25% nekoherentnega teksta.   

2. Prvi učbenik za devetletko
Pri analizi smo upoštevali 10 strani v učbeniku. Izbrane strani so bile uvrščene v naslednje kategorije:

· 4 strani v 1. kategorijo (0 % nekoherentnosti)

· 3 strani v 2. kategorijo (1-25 % nekoherentnosti)

· 3 strani v 3. kategorijo (26-50 % nekoherentnosti)

· nobena stran v 4. kategorijo (51-75 % nekoherentnosti)

· nobena stran v 5. kategorijo (76-100% nekoherentnosti)

Povprečni obseg nekoherentnosti na eni strani v tem učbeniku – izražen kategorialno -  znaša 1,90. Največ (4) je strani, na katerih ni najti nekoherentnosti. Na 3 straneh najdemo od 1-25%, na drugih 3 pa od 26-50% nekoherentnega teksta. 

3. Drugi učbenik za devetletko
Pri analizi smo upoštevali 10 strani v učbeniku. Izbrane strani so bile uvrščene v naslednje kategorije:

· 4 strani v 1. kategorijo (0 % nekoherentnosti)

· 3 strani v 2. kategorijo (1-25 % nekoherentnosti)

· 2 strani v 3. kategorijo (26-50 % nekoherentnosti)

· 1 stran v 4. kategorijo (51-75 % nekoherentnosti)

· nobena stran v 5. kategorijo (76-100% nekoherentnosti)

Povprečni obseg nekoherentnosti na eni strani v tem učbeniku – izražen kategorialno -  znaša 2,00. Največ (4) je strani, na katerih ni najti nekoherentnosti. Na 3 straneh najdemo od 1-25%, na 2 straneh pa od 26-50% nekoherentnega teksta. Na 1 strani smo našli od 51-75% nekoherentnega besedila.

Učbeniki splošne biologije

1. Prvi učbenik za osemletko
Pri analizi smo upoštevali 9 strani v učbeniku. Izbrane strani so bile uvrščene v naslednje kategorije:

· 1 stran v 1. kategorijo (0 % nekoherentnosti)

· 3 strani v 2. kategorijo (1-25 % nekoherentnosti)

· 3 strani v 3. kategorijo (26-50 % nekoherentnosti)

· 1 stran v 4. kategorijo (51-75 % nekoherentnosti)

· 1 stran stran v 5. kategorijo (76-100% nekoherentnosti)

Povprečni obseg nekoherentnosti na eni strani v tem učbeniku – izražen kategorialno -  znaša 2,77. Na 1 strani nismo našli nekoherentnega teksta. Na 3 straneh smo našli od 1-25% nekoherentnega teksta in še na drugih 3 straneh od 26-50% nekoherentnega teksta. Na 1 strani smo našli od 51-75% nekoherentnega teksta in prav tako na 1 strani od 76-100% nekoherentnega teksta. 

2. Prvi učbenik za devetletko
Pri analizi smo upoštevali 9 strani v učbeniku. Izbrane strani so bile uvrščene v naslednje kategorije:

· nobena stran v 1. kategorijo (0 % nekoherentnosti)

· 2 strani v 2. kategorijo (1-25 % nekoherentnosti)

· 3 strani v 3. kategorijo (26-50 % nekoherentnosti)

· 2 strani v 4. kategorijo (51-75 % nekoherentnosti)

· 2 strani v 5. kategorijo (76-100% nekoherentnosti)

Povprečni obseg nekoherentnosti na eni strani v tem učbeniku – izražen kategorialno -  znaša 3,44. Med izbranimi stranmi v učbeniku ni takšne, na kateri ne bi bilo nekoherentnega teksta. V njem sta 2 strani, na katerih smo našli od 1-25% nekoherentnega teksta. Na 3 straneh smo našli od 26-50% nekoherentnega teksta. Na 2 straneh smo našli od 51-75% nekoherentnega teksta. Prav tako smo na 2 straneh našli od 76-100% nekoherentnega teksta.

3. Drugi učbenik za devetletko
Pri analizi smo upoštevali 9 strani v učbeniku. Izbrane strani so bile uvrščene v naslednje kategorije:

· nobena stran v 1. kategorijo (0 % nekoherentnosti)

· 3 strani v 2. kategorijo (1-25 % nekoherentnosti)

· 3 strani v 3. kategorijo (26-50 % nekoherentnosti)

· 2 strani v 4. kategorijo (51-75 % nekoherentnosti)

· 1 stran v 5. kategorijo (76-100% nekoherentnosti)

Povprečni obseg nekoherentnosti na eni strani v tem učbeniku – izražen kategorialno -  znaša 3,22. Med izbranimi stranmi v učbeniku ni takšne, na kateri ne bi bilo nekoherentnega teksta. V njem so 3 strani, na katerih smo našli od1-25% nekoherentnega teksta. Na 3 straneh smo našli od 26-50% nekoherentnega teksta. Na 2 straneh smo našli od 51-75% nekoherentnega teksta. Na 1 strani smo našli od 76-100% nekoherentnega teksta.

Interpretacija

Koherentnost je nedvomno ena najpomembnejših lastnosti med tistimi lastnostmi, po katerih naj bi se odlikovala didaktična besedila. Med spoznavno obdelavo tekstov v uporabnikih (učencih) nastajajo semantične reprezentacije, ki imajo propozicionalno obliko. Razumevanje, shranjevanje, priklic in sposobnosti uporabe teh reprezentacij v zahtevnejših kognitivnih procesih – vse to je močno odvisno od tega, kako urejeno je tekstno posredovanje teh reprezentacij (gl. prvo poglavje). 

To je spoznavni vidik problematike. Pozorni pa moramo biti tudi na njen širši, »vzgojni« vidik. Množica tekstno posredovanih semantičnih reprezentacij, ki jih med rabo učbenikov sprejemajo učenci, vpliva na njihovo sposobnost za samostojno »proizvodnjo« semantičnih reprezentacij, »modelov teksta« in »modelov situacij«, o katerih smo govorili v drugem poglavju. O množici reprezentacij, ki niso koherentne, lahko trdimo vsaj, da ne delujo spodbudno na omenjeno sposobnost.  

Z izjemo enega učbenika za osemletko lahko za vseh enajst preostalih učbenikov ugotovimo, da je obseg nekoherentnih delov besedil, ki smo jih prepoznali na izbranih straneh v vzorcu učbenikov, nesprejemljivo velik že, če upoštevamo minimalne standarde jezikovnega oblikovanja besedil za objavo. Če upoštevamo, da gre za učbenike, ki jih uporabljajo učenci in učitelji obveznega osnovnošolskega izobraževanja, moramo to oceno samo še zaostriti. Vendar pojdimo po vrsti. 

V starem učbeniku za zemljepis sveta je več nekoherentnosti kot v enem od dveh novih učbenikov, vendar pa je nekoherentnosti še več v drugem učbeniku za devetletko. Na splošno je obseg nekoherentnega besedila v vseh treh učbenikih za zemljepis (geografijo) sveta nesprejemljivo velik. Eden od dveh novih učbenikov vsebuje še večji delež nekoherentnih besedil kot stari učbenik za osemletko. Na splošno lahko za vse tri učbenike trdimo, da je delež nekoherentnih besedil tako velik, da je to z izobraževalnega in vzgojnega gledišča zelo problematično.  

Nova učbenika geografije Slovenije vsebujeta manj nekoherentnega besedila kot stari učbenik. Tega dejstva pa žal ne moremo ocenjevati kot dosežka, saj so deleži nekoherenetnih besedil v njima še vedno nesprejemljivo veliki. Natančneje, z izobraževalnega in vzgojnega vidika je nesprejemljivo, da v učbeniškem besedilu učinek nekoherentnosti na več straneh zajame od 25 do 75 % besedila. 

Stari učbenik (osemletka) biologije človeškega telesa je s tem, da smo le na 3 od vseh izbranih strani našli manjše dele besedil, ki so nekoherentna, edino besedilo, ki ga je v tej razsežnosti mogoče uvrstiti med skrbneje oblikovane izdelke. V obeh novih učbenikih biologije telesa za devetletko je delež strani, na katerih se pojavlja 25 ali več odstotkov nekoherentnega besedila, tako velik, da je to v pedagoškem in didaktičnem smislu problematično.    

Vsi trije učbeniki splošne biologije vsebujejo izrazito prevelike deleže nekoherentnih besedil, tako velike, da je to z izobraževalnega in vzgojnega gledišča nesprejemljivo. Oba nova učbenika vsebujeta še večje dele nekoherentnih besedil kot stari učbenik.

Na splošno lahko ugotovimo, da so med osmimi novimi učbeniki za devetletko le trije takšni, v katerih je delež nekoherentnih besedil manjši kot v primerljivem učbeniku za osemletko, vendar je tudi v teh treh primerih zmanjšanje obsega nekoherentnih besedil tako majhno – in preostali delež nekoherentnosti še vedno tako velik – da je stanje še zmerom kritično. Na drugi strani je med osmimi novimi učbeniki za devetletko kar pet takšnih, ki vsebujejo večje deleže nekoherentnih besedil kot primerljivi učbeniki za osemletko. 
Naj končamo z najsplošnejšo ugotovitvijo, ki je ni mogoče dovolj poudariti. Med dvanajstimi analiziranimi učbeniškimi besedili je enajst takšnih, ki vsebujejo nesprejemljivo velike nekoherentne dele. Ta lastnost – nekoherentnost – ne zmanjšuje le spoznavno vrednost učbeniških besedil, temveč lahko negativno vpliva na razvoj sposobnosti učencev za pisanje koherentnih besedil. 
3. POGLAVJE

Oprema in didaktični aparat v vzorcu učbenikov za osemletko in devetletko
3.1. Izhodišča za analizo
Mnoga od raziskovalnih poročil, ki smo jih omenili v prvem poglavju tega poročila, prinašajo priporočila v zvezi z didaktičnim aparatom, ki naj bi ga vseboval kakovosten učbenik. Nekatera od ključnih priporočil – zlasti priporočila v zvezi s sestavinami didaktičnega aparata, ki vodijo učenca k samostojnim dejavnostim in mu omogočajo, da sam preverja doseženo, in priporočila v zvezi s kakovostjo ilustracij - so postala norma učbeniškega oblikovanja. Nekatera priporočila v zvezi z opremo učbenikov – na primer priporočila v zvezi z razmerjem med besedili in ilustracijami – smo že povzeli v prvem poglavju.

3.2. Avtorjev nagovor
Avtorji učbeniških besedil včasih neposredno nagovarjajo učence. Z nagovori nastane nekakšen simulacrum dialoškega razmerja “jaz – ti” ali “jaz – vi”.  Študije, ki smo jih navajali v prvem poglavju, so pokazale, da takšen nagovor v didaktičnih tekstih poveča zanimivost tekstov za učence.  

V evalvacijski študiji smo skušali dobiti odgovor na naslednje evalvacijsko vprašanje: 

Vpr. 7: 

Kako pogosto avtorji v izbranih vzorcih učbeniških gradiv nagovarjajo učence? 

Za nagovor nismo šteli:
· nagovorov v vprašanjih za učence 
· nagovorov v navodilih za učence 
Upoštevali pa smo nagovore v besedilih, ki prinašajo dodatne zanimivosti, na primer nagovor v obliki: »Ali veš, da ...«

REZULTATI

Zemljepis (geografija) sveta; v vsakem od treh učbenikov je analiza zajela po 11 strani.  

	Učbenik
	8-letka
	prvi za 9-letko
	drugi za 9-letko

	Število nagovorov
	2
	15
	6


Zemljepis (geografija) Slovenije; v vsakem od treh učbenikov je analiza zajela po 16 strani.  

	Učbenik
	8-letka
	prvi za 9-letko
	drugi za 9-letko

	Število nagovorov
	0
	0
	20


Biologija telesa; v vsakem od treh učbenikov je analiza zajela po 10 strani.

	Učbenik
	8-letka
	prvi za 9-letko
	drugi za 9-letko

	Število nagovorov
	1
	0
	1


Splošna biologija; v vsakem od treh učbenikov je analiza zajela po 9 strani.

	Učbenik
	8-letka
	prvi za 9-letko
	drugi za 9-letko

	Število nagovorov
	0
	0
	20


Interpretacija:

Čeravno raziskovalci učbenikov in avtorji priročnikov o oblikovanju učbenikov skoraj povsem enotno priporočajo, da avtorji nagovarjajo učence, so se slovenski avtorji in uredniki učbenikov zelo različno odločali zanjo. V starejših učbenikih za osemletko nagovorov skoraj ni. V novih učbenikih za devetletko pa so se avtorji bodisi odločili za sistematično rabo te prvine ali pa za njeno sistematično odsotnost. 

3.3. Navodila za samostojno dejavnost učencev

Pomensko zaokrožen del teksta, ki posreduje učencem navodilo za neko dejavnost, imenujemo enota navodil. Enota navodil lahko usmerja učence k dejavnostim, ki so

· mentalne in opazljive (na pr.: »Izmisli si zgodbo in jo napiši.«)
· samo mentalne (na pr.: »Razmisli o vzrokih za nastanek razlik v gospodarski razvitosti dežel«.)

Posebej smo preverili, ali niso navodilom v učbeniku namenjene posebne strani ( na pr. ob koncu poglavij). 

V evalvacijski študiji smo skušali dobiti odgovor na naslednji evalvacijski vprašanji: 

Vpr. 8:
Koliko je na izbranih straneh v učbenikih takšnih navodil, ki usmerjajo učence v mentalno in opazljivo dejavnost? 

Vpr. 9:

Koliko je na izbranih straneh iz vzorca strani takšnih navodil, ki usmerjajo učence samo v mentalno dejavnost?
REZULTATI

Zemljepis (geografija) sveta; v vsakem od treh učbenikov je analiza zajela po 11 strani.

	Učbenik 
	8-letka
	prvi za 9-letko
	drugi za 9-letko

	število navodil – mentalna in opazljiva dejavnost.
	0
	0
	4

	število navodil – samo mentalna dejavnost
	25
	3
	4


Zemljepis (geografija) Slovenije; v vsakem od treh učbenikov je analiza zajela po 16 strani.

	Učbenik 
	8-letka
	prvi za 9-letko
	Drugi za 9-letko

	število navodil – mentalna in opazljiva dejavnost.
	0
	0
	8

	število navodil – samo mentalna dejavnost
	21
	8
	11


Biologija telesa; v vsakem od treh učbenikov je analiza zajela po 10 strani.

	Učbenik 
	8-letka
	prvi za 9-letko
	Drugi za 9-letko

	število navodil – mentalna in opazljiva dejavnost.
	3
	0
	4

	število navodil – samo mentalna dejavnost
	2
	0
	1


Splošna biologija; v vsakem od treh učbenikov je analiza zajela po 9 strani.

	Učbenik 
	8-letka
	prvi za 9-letko
	Drugi za 9-letko

	število navodil – mentalna in opazljiva dejavnost.
	0
	2
	1

	število navodil – samo mentalna dejavnost
	2
	2
	1


Interpretacija

Za oba starejša učbenika za 8-letko je značilno, da z navodili učence pogosto usmerjata v dejavnosti, vendar le v mentalne dejavnosti, ne pa v kombinacijo mentalnih in opazljivih dejavnosti, ki jo raziskovalci učbenikov priporočajo zato, ker mnogi učenci v tej starosti težko nadzorovano izvajajo zahtevnejšo in daljšo mentalno dejavnost z namenom, da bi rešili nek problem, odgovorili na neko zahtevnejše vprašanje, opravili analizo nekega pojava itd. Le v drugem učbeniku geografije Slovenije za 9-letko učenci najdejo večje število navodil, ki jih usmerjajo v mentalne in vzporedno opazljive dejavnosti. V drugem učbeniku geografije sveta so navodila za mentalno dejavnost in kombinacijo mentalne ter opazljive dejavnosti enakomerno razporejena, vendar jih je v celoti malo. V učbenikih biologije je na splošno manj navodil za učence kot v učbenikih zemljepisa (geografije). Glede na priporočila raziskovalcev in avtorjev priročnikov za oblikovanje učbenikov jih je vsekakor premalo. Na splošno lahko rečemo, da je v vseh obravnavanih učbenikih - razen v drugem učbeniku geografije za devetletko - premalo navodil, ki bi učence usmerjala v dejavnosti, ki so tudi opazljive. Učbeniki za devetletko v tem smislu v primerjavi z učbeniki za osemletko ne kažejo napredka.  
3.4. Število in narava vprašanj za učenčevo samopreverjanje

V evalvacijski študiji smo skušali dobiti odgovor na naslednji evalvacijski vprašanji: 

Vpr. 10:
Koliko je na izbranih straneh vprašanj, ki jih učenci lahko uporabijo za preverjanje svojega znanja?

Vsako kombinacijo navodil in vprašanja smo šteli kot vprašanje. Na pr.: »Oglej si sliko in odgovori: Kako ... ? »

Zemljepis (geografija) sveta; v vsakem od treh učbenikov je analiza zajela po 11 strani.

	Učbenik
	8-letka
	prvi za 9-letko
	drugi za 9-letko

	Število vprašanj
	12
	2
	15


Zemljepis (geografija) Slovenije; v vsakem od treh učbenikov je analiza zajela po 16 strani.

	Učbenik
	8-letka
	prvi za 9-letko
	drugi za 9-letko

	Število vprašanj
	12
	9
	21


Biologija telesa; v vsakem od treh učbenikov je analiza zajela po 10 strani.

	Učbenik
	8-letka
	prvi za 9-letko
	drugi za 9-letko

	Število vprašanj
	1
	0
	1


Splošna biologija; v vsakem od treh učbenikov je analiza zajela po 9 strani.

	Učbenik
	8-letka
	prvi za 9-letko
	drugi za 9-letko

	Število vprašanj
	2
	0
	0


Interpretacija
Vprašanja, s pomočjo katerih lahko učenci sami preverjajo, koliko razumejo učno snov, povezujejo pojme na nov način ali samostojno iščejo nova spoznanja, so pomembna prvina v kakovostnem učbeniku. Odstotnost teh vprašanj je problematična. Nedvomno v prikazanih tabelah najbolj preseneča velika razlika med številom teh vprašanj v šestih učbenikih zemljepisa (geografije) in šestih učbenikih biologije. Tudi ta del didaktičnega aparata je pri slednjih bistveno slabše razvit (prej smo podobno stanje opazili pri navodilih za učence). Tudi prvi učbenik geografije za 9-letko vključuje zelo majhno število vprašanj za učence. Na splošno lahko ugotovimo, da v tej prvini učbeniškega oblikovanja novejši učbeniki za 9-letko ne predstavlja skoraj nobenega napredka (izjema je drugi učbenik geografije Slovenije za 9-letko).

3.5. Narava vprašanj za učence
Ugotavljali smo še, kakšna je narava vprašanj, ki so vključena v izbrano učbeniško stran. Razlikovali smo med vprašanji, ki (prevladujoče) zahtevajo od učenca:

A. spominsko obnavljanje informacij, ki so podane na izbrani strani, in določanje preprostih povezav med njimi

B. spominsko aktiviranje informacij, ki so vsaj delno zaledne, in določanje preprostih povezav med njimi 

C. določanje pomena informacij (razumevanje informacij)

D. uporaba shranjenih informacij v novih situacijah

E. analitična in sintetična raba informacij (vključno z določanjem kavzalnih zvez in napovedovanjem prihodnjih dogodkov)

F. vrednotenje

V evalvacijski študiji smo skušali dobiti odgovor na naslednje evalvacijsko vprašanje: 

Vpr. 11:
Kakšna je narava vprašanj na izbranih straneh v vzorcu učbenikov?
REZULTATI

Zemljepis (geografija) sveta; v vsakem od treh učbenikov je analiza zajela po 11 strani.

	Učbenik
	8-letka
	Prvi za 9-letko
	Drugi za 9-letko

	Št. vprašanj vrste A
	11
	
	12

	Št. vprašanj vrste B
	1
	1
	1

	Št. vprašanj vrste C
	
	1
	2

	Št. vprašanj vrste D
	
	
	

	Št. vprašanj vrste E
	
	
	

	Št. vprašanj vrste F
	
	
	


Zemljepis (geografija) Slovenije; v vsakem od treh učbenikov je analiza zajela po 16 strani.

	Učbenik
	8-letka
	Prvi za 9-letko
	Drugi za 9-letko

	Št. vprašanj vrste A
	12
	9
	11

	Št. vprašanj vrste B
	
	
	4

	Št. vprašanj vrste C
	
	
	1

	Št. vprašanj vrste D
	
	
	

	Št. vprašanj vrste E
	
	
	4

	Št. vprašanj vrste F
	
	
	1


Biologija telesa; v vsakem od treh učbenikov je analiza zajela po 10 strani.

	Učbenik
	8-letka
	Prvi za 9-letko
	Drugi za 9-letko

	Št. vprašanj vrste A
	1
	
	1

	Št. vprašanj vrste B
	
	
	

	Št. vprašanj vrste C
	
	
	

	Št. vprašanj vrste D
	
	
	

	Št. vprašanj vrste E
	
	
	

	Št. vprašanj vrste F
	
	
	


Splošna biologija; v vsakem od treh učbenikov je analiza zajela po 9 strani.

	Učbenik
	8-letka
	Prvi za 9-letko
	Drugi za 9-letko

	Št. vprašanj vrste A
	
	
	

	Št. vprašanj vrste B
	2
	
	

	Št. vprašanj vrste C
	
	
	

	Št. vprašanj vrste D
	
	
	

	Št. vprašanj vrste E
	
	
	

	Št. vprašanj vrste F
	
	
	


Interpretacija
Razen pri drugem učbeniku geografije Slovenije za 9-letko povsod ugotovimo, da gre le za spominska vprašanja ali vsaj vprašanja »nižje kognitivne ravni« (izraz postavljamo v narekovaje, ker je izpeljan iz problematične Bloomove taksinomije). Nedvomno smo tu prepoznali enega poglavitnih primanjkljajev analiziranih učbenikov. S tem seveda ne želimo reči, naj bi učbeniki vsebovali le vprašanja »višjih kognitivnih ravni«. (Na to opozarjamo, ker v tej zvezi hitro nastanejo nesporazumi.) Gre le za to, da naj bi bila vprašanja za učence v učbenikih enakomerno razpršena, kar zadeva »kognitivno raven« pričakovanih odgovorov, v obravnavanih učbenikih pa takšne razpršitve nismo našli.  

3.6. Vrste (pod)naslovov
Naslove in podnaslove lahko v grobem delimo na nominalizirane in povedne (predikativne). Primer nominalnega naslova: »Pljuča«. Primer povednega naslova: »Dihamo s pljuči«. Kriterij razlikovanja je prisotnost predikata v naslovu. V prvem poglavju smo povzeli spoznanje raziskovalcev učbenikov, da so povedni naslovi učinkoviti organizatorji besedila – vsekakor učinkovitejši od nominalnih – in povečajo spoznavno dostopnost vsebine besedila. To je bilo naše izhodišče za analizo učbenikov, ki smo jih izbrali v vzorec.
V evalvacijski študiji smo skušali dobiti odgovor na naslednji evalvacijski vprašanji: 

Vpr. 12:
Koliko nominaliziranih (pod)naslovov je na izbranih straneh v vzorcu učbenikov?

Vpr 13:

Koliko povednih naslovov je na izbranih straneh v vzorcu učbenikov? 

Zemljepis (geografija) sveta; v vsakem od treh učbenikov je analiza zajela po 11 strani.

	Učbenik
	8-letka
	prvi za 9-letko
	drugi za 9-letko

	št. nomin. naslovov
	13
	21
	20

	št. povednih naslovov
	1
	0
	9


Zemljepis (geografija) Slovenije; v vsakem od treh učbenikov je analiza zajela po 16 strani.

	Učbenik
	8-letka
	prvi za 9-letko
	drugi za 9-letko

	št. nomin. Naslovov
	19
	7
	36

	št. povednih naslovov
	0
	13
	7


Biologija telesa; v vsakem od treh učbenikov je analiza zajela po 10 strani.

	Učbenik
	8-letka
	prvi za 9-letko
	drugi za 9-letko

	št. nomin. Naslovov
	24
	5
	10

	št. povednih naslovov
	3
	5
	6


Splošna biologija; v vsakem od treh učbenikov je analiza zajela po 9 strani.

	Učbenik
	8-letka
	prvi za 9-letko
	drugi za 9-letko

	št. nomin. Naslovov
	4
	13
	8

	št. povednih naslovov
	2
	7
	6


Interpretacija
Rezultati analize spet kažejo, da so besedila v učbenikih za zemljepis veliko bolj razčlenjena z naslovi in podnaslovi kot besedila v učbenikih za biologijo. Ker sodeč po priporočilih raziskovalcev učbenikov razčlenjenost besedila pomembno olajša učencem dostop do spoznavne vsebine učbenika in njene zgradbe, je ugotovljena značilnost učbenikov biologije njihova pomanjkljivost. V štirih novejših učbenikih geografije za devetletko so naslovi naslovi in podnaslovi bolje izrabljeni kot v obeh starejših učbenikih za osemletko. Pri predmetu biologija novejši učbeniki za devetletko v tej lastnosti ne prednjačijo pred starejšimi učbeniki. Po razčlenjenosti besedila z naslovi in podnaslovi učbenik biologije telesa za osemletko izrazito prednjači pred obema učbenikoma biologije telesa za devetletko. Kar zadeva razmerje med nominaliziranimi in povednimi (predikativnimi) naslovi, je prvih na splošno več. Vendar pa pri enem učbeniku – pri prvem učbeniku geografije Slovenije za 9-letko - najdemo več povednih kot niminaliziranih naslovov. Na splošno lahko ugotovimo, da povednih naslovov avtorji in uredniki učbenikov ne izkoriščajo dovolj. 

3.7.  Ilustracije
V prvem poglavju smo navedli priporočila raziskovalcev, kolikšen prostorski delež naj bi na učbeniški strani imele ilustracije.  

V evalvacijski študiji smo skušali dobiti odgovor na naslednje evalvacijsko vprašanje: 

Vpr. 14:
Kolikšen je delež prostora, ki ga na izbrani učbeniški strani iz vzorca strani pokrivajo ilustracije?

Uporabili smo naslednjo lestvico:
Odstotek pokritosti strani z ilustracijami
0 - 20%

21 – 40%

41 – 60%

61 – 80%

81 – 100%

REZULTATI

Zemljepis (geografija) sveta; v vsakem od treh učbenikov je analiza zajela po 11 strani.

	Učbenik
	8-letka
	prvi za 9-letko
	drugi za 9-letko

	povprečna pokritost strani z ilustracijami
	30%
	50%
	30%


Zemljepis (geografija) Slovenije; v vsakem od treh učbenikov je analiza zajela po 16 strani.

	Učbenik
	8-letka
	prvi za 9-letko
	drugi za 9-letko

	povprečna pokritost strani z ilustracijami
	31%
	43%
	53%


Biologija telesa; v vsakem od treh učbenikov je analiza zajela po 10 strani.

	Učbenik
	8-letka
	prvi za 9-letko
	drugi za 9-letko

	povprečna pokritost strani z ilustracijami
	48%
	20%
	36%


Splošna biologija; v vsakem od treh učbenikov je analiza zajela po 9 strani.

	Učbenik
	8-letka
	prvi za 9-letko
	drugi za 9-letko

	povprečna pokritost strani z ilustracijami
	12%
	32%
	25%


Interpretacija
Če upoštevamo priporočila razsikovalcev učbenikov, lahko ugotovimo, da  večina analiziranih učbenikov vsebujejo ustrezne deleže ilustracij. Manjši od priporočenih so deleži ilustracij v prvem učbeniku biologije človeškega telesa za devetletko, v učbeniku splošne biologije za osemletko in v drugem učbeniku splošne biologije za devetletko. 

3.8. Vrsta ilustracije
V prvem poglavju smo povzeli nekatera spoznanja raziskovalcev učbenikov v zvezi z učinkovitostjo posameznih vrst ilustracij v učbenikih. Tu jih ne bomo povzemali, ponovno naj omenimo le prednost, ki naj bi jo imele risbe pred fotografijami. 

Razlikovali smo med naslednjimi vrstami ilustracij:
1. preprosta ideografska ilustracija, ki posreduje le eno vrsto informacij 
2. kompleksna ideografska ilustracija, ki posreduje več vrst informacij
3. preprost piktografski ročni ali računalniški izdelek, ki posreduje le eno vrsto informacij
4. kompleksen piktografski ročni ali računalniški izdelek, ki posreduje več vrst informacij
5. fotografija
6. drugo

V evalvacijski študiji smo skušali dobiti odgovor na naslednje evalvacijsko vprašanje: 

Vpr. 15:

Kakšni tipi ilustracij se pojavljajo na izbranih straneh v vzorcu učbenikov?

REZULTATI

Zemljepis (geografija) sveta; v vsakem od treh učbenikov je analiza zajela po 11 strani.

	Učbenik
	8-letka
	prvi za 9-letko
	drugi za 9-letko

	1. tip ilustr.- št.
	4
	
	5

	2. tip ilustr.- št.
	4
	8
	5

	3. tip ilustr.- št.
	
	1
	

	4. tip ilustr.- št.
	
	
	2

	5. tip ilustr.- št.  
	6
	17
	12

	6. tip ilustr.- št.
	
	
	


Zemljepis (geografija) Slovenije; v vsakem od treh učbenikov je analiza zajela po 16 strani.

	Učbenik
	8-letka
	prvi za 9-letko
	drugi za 9-letko

	1. tip ilustr.- št.
	2
	11
	11

	2. tip ilustr.- št.
	1
	7
	11

	3. tip ilustr.- št.
	1
	
	

	4. tip ilustr.- št.
	
	1
	6

	5. tip ilustr.- št.  
	18
	28
	18

	6. tip ilustr.- št.
	
	
	4


Biologija telesa; v vsakem od treh učbenikov je analiza zajela po 10 strani.

	Učbenik
	8-letka
	prvi za 9-letko
	drugi za 9-letko

	1. tip ilustr.- št.
	
	
	

	2. tip ilustr.- št.
	27
	7
	3

	3. tip ilustr.- št.
	1
	4
	1

	4. tip ilustr.- št.
	12
	4
	17

	5. tip ilustr.- št.  
	2
	8
	3

	6. tip ilustr.- št.
	
	1
	1


Splošna biologija; v vsakem od treh učbenikov je analiza zajela po 9 strani.

	Učbenik
	8-letka
	prvi za 9-letko
	drugi za 9-letko

	1. tip ilustr.- št.
	
	
	

	2. tip ilustr.- št.
	
	9
	

	3. tip ilustr.- št.
	5
	1
	10

	4. tip ilustr.- št.
	5
	2
	10

	5. tip ilustr.- št.  
	
	19
	15

	6. tip ilustr.- št.
	1
	4
	1


Interpretacija

Zemljepis (geografija)
Pri novih učbenikih geografije je v primerjavi z učbenikoma zemljepisa za osemletko zaznati zmeren porast ideografskih (zlasti pri obeh novih učbenikih za geografijo Slovenije) in majhen porast ročnih ali računalniških piktografskih ilustracij, prav tako pa tudi precejšen porast števila fotografij. Medtem ko prvi porast lahko brez dvoma ocenimo pozitivno, pa bi za ovrednotenje drugega morali opraviti dodatne analize. Ideografske ilustracije so lahko pomembni nosilci jasnih informacij, razen tega pa pomembno prispevajo k razvoju funkcionalne pismenosti učencev (ki se tako učijo brati grafikone, sheme itd.). Raziskovalci so namreč dokazali, da informacije, ki jih posredujejo fotografije, lahko delujejo distraktivno. Opazen je primanjkljaj v zvezi z risbami. Le-te so lahko zelo informativne in učinkovite ponazoritve zahtevnejše spoznavne vsebine pri pouku geografije. 

Na splošno lahko rečemo, da vsebujejo novejši učbeniki za geografijo za devetletko v primerjavi z učbenikoma za osemletko precej večje število ilustracij. 
Biologija

Med učbeniki za biologijo posebno izstopa starejši učbenik biologije človeškega telesa za 8-letko. Vsebuje bistveno več kompleksnih ideografskih ilustracij in kompleksnih piktografskih ilustracij, ki so pri prikazovanju delovanja telesa nedvomno najustreznejše ponazorilo. Hkrati pa vključuje manj fotografij, ki so manj ustrezne. Novi učbeniki splošne biologije za devetletko vsebujejo bistveno več fotografij, ki pa niso najustreznejše sredstvo za prikazovanje bioloških procesov, katerih večina poteka »pod površino« (zaznavna površina je le nekaj, kar omogoča prepoznavanje, ne olajšuje pa razumevanja življenjskih procesov). Sicer pa je tudi tu pogrešati večji delež risb (razen pri drugem učbeniku splošne biologije za 9-letko), ki so lahko učinkovito sredstvo za prikazovanje ustroja živih bitij. Če sodimo po strukturi ilustracij, se v obeh prvih učbenikih za devetletko (za biologijo ploveškega telesa in splošno biologijo) kaže nazadovanje.

Osemletka - devetletka

Če primerjamo učbenike za osemletko in devetletko, lahko na splošno zatrdimo, da je pri slednjih najbolj opazen porast deleža fotografij, ki naredijo učbenik slikovit in na zunaj privlačen, vendar pa ne prispevajo vselej k didaktični učinkovitosti. Pri učbenikih za geografijo je zaznati porast ideografskih ilustracij. Kar zadeva skupno število ideografskih in piktografskih ilustracij starejši učbenik za biologijo človekškega telesa prekaša oba novejša učbenika za devetletko. Pri štirih od osmih učbenikov za 9-letko se je izraziteje povečal delež risb, kar – če upoštevamo le kvantiteto - nedvomno predstavlja delen razvoj v pozitivni smeri. 
3.9. Razmerje med ilustracijami in tekstom

Informacije, ki jih posredujejo ilustracije, so lahko bolj ali manj povezane z ilustracijami, ki jih posreduje razlagalni tekst, na katerega se vežejo. V evalvacijski študiji smo skušali dobiti odgovor na naslednje evalvacijsko vprašanje: 

Vpr. 16:
Koliko so informacije, ki jih posreduje ilustracija, povezane z razlagalnim tekstom na isti strani?

Uporabili smo naslednjo lestvico:

1 – šibko 

2 – zmerno
3 – močno
REZULTATI OCENJEVANJA
Zemljepis (geografija) sveta; v vsakem od treh učbenikov je analiza zajela po 11 strani.

	Učbenik
	8-letka
	prvi za 9-letko
	drugi za 9-letko

	šibka povezanost – št. ilustracij
	2
	3
	

	zmerna povezanost – št. ilustracij
	2
	3
	3

	močna povezanost – št- ilustracij
	8
	10
	9


Zemljepis (geografija) Slovenije; v vsakem od treh učbenikov je analiza zajela po 16 strani.

	Učbenik
	8-letka
	prvi za 9-letko
	drugi za 9-letko

	šibka povezanost – št. ilustracij
	1
	
	1

	zmerna povezanost – št. ilustracij
	1
	1
	2

	močna povezanost – št- ilustracij
	12
	15
	16


Biologija telesa; v vsakem od treh učbenikov je analiza zajela po 10 strani.

	Učbenik
	8-letka
	prvi za 9-letko
	drugi za 9-letko

	šibka povezanost – št. ilustracij
	
	
	

	Zmerna povezanost – št. ilustracij
	
	
	

	močna povezanost – št- ilustracij
	10
	10
	10


Splošna biologija; v vsakem od treh učbenikov je analiza zajela po 9 strani.

	Učbenik
	8-letka
	prvi za 9-letko
	drugi za 9-letko

	šibka povezanost – št. ilustracij
	
	
	

	Zmerna povezanost – št. ilustracij
	
	2
	

	močna povezanost – št- ilustracij
	5
	7
	9


Interpretacija
Iz podatkov je razvidna predvsem razlika med učbeniki zemljepisa (geografije) in biologije. Če se v prvih še pojavljajo (sicer redke) ilustracije, ki niso izrazito vezane na razlagalni tekst, so ilustracije v drugih z njim dosledno povezane. V tej točki ni bistvenih razlik med učbeniki za osemletko in tistimi za devetletko.  

3.10. Odnos med ilustracijo in komentarjem k njej

V evalvacijski študiji smo skušali dobiti odgovor na naslednje evalvacijsko vprašanje: 

Vpr. 17:
Kolikšen del informacij, ki jih ilustracija posreduje vizualno, je dodatno podprt z verbalnim komentarjem, podanim v obliki posameznih besed ali stavkov?

Uporabili smo naslednjo lestvico:
1 – nič ali zelo majhen del
2 – srednje velik del

3 – pretežni del ali vse

Zemljepis (geografija) sveta; v vsakem od treh učbenikov je analiza zajela po 11 strani.

	Učbenik
	8-letka
	prvi za 9-letko
	drugi za 9-letko

	nič ali zelo majhen del
	1
	3
	

	Srednje velik del
	2
	5
	3

	pretežni del ali vse
	8
	8
	8


Zemljepis (geografija) Slovenije; v vsakem od treh učbenikov je analiza zajela po 16 strani.

	Učbenik
	8-letka
	prvi za 9-letko
	drugi za 9-letko

	nič ali zelo majhen del
	1
	1
	1

	Srednje velik del
	3
	
	2

	pretežni del ali vse
	10
	16
	16


Biologija telesa; v vsakem od treh učbenikov je analiza zajela po 10 strani.

	Učbenik
	8-letka
	prvi za 9-letko
	drugi za 9-letko

	nič ali zelo majhen del
	
	
	

	Srednje velik del
	
	
	

	pretežni del ali vse
	10
	10
	10


Splošna biologija; v vsakem od treh učbenikov je analiza zajela po 9 strani.

	Učbenik
	8-letka
	prvi za 9-letko
	drugi za 9-letko

	nič ali zelo majhen del
	
	
	

	Srednje velik del
	
	2
	

	pretežni del ali vse
	5
	7
	9


Interpretacija

Raziskave, ki so preučevale spoznavno učinkovitost ilustracij v učbenikih (gl. 1. poglavje), so posebej opozorile, da se ta učinkovitost poveča, če ilustracije spremlja verbalni komentar. V učbenikih biologije je – sodeč po izbranih straneh – ta zahteva dosledneje upoštevana kot v učbenikih zemljepisa (geografije). Pri učbenikih za devetletko je opaziti, da so v njih ilustracije pogosteje povezane z verbalnim komentarjem kot pri učbenikih za osemletko, kar priča o boljši izkoriščenosti tega sredstva za povečanje spoznavne učinkovitosti ilustracij. 

3.11. Nekatere lastnosti celotnega učbenika 

Nekatere lastnosti učbenikov je mogoče razbrati in oceniti le na ravni celotnih učbenikov. Tu prikazujemo še rezultate analize, opravljene na tej ravni.

Vpr. 18:

Ali je v učbeniku dosledno upoštevana zahteva po členjenosti besedila in hierarhični organizaciji besedilnih enot (poglavje, podpoglavje, razdelek ...)?

Lestvica:
1 – da

2 – delno

3 – ne

Legenda:

Sve – zemljepis (geografija) sveta

Sl – zemljepis (geografija) Slovenije

Tel – biologija človeškega telesa

Spl – splošna biologija

	Učb.
	Svet1
	Svet2
	Svet3
	Sl.1
	Sl.2
	Sl3.
	Telo1
	Telo2
	Telo3
	Spl.1
	Spl.2
	Spl.3

	Da
	X
	X
	X
	
	X
	
	X
	X
	
	X
	X
	X

	Delno
	
	
	
	X
	
	X
	
	
	
	
	
	

	Ne
	
	
	
	
	
	
	
	
	X
	
	
	


Dva učbenika zemljepisa (geografije) Slovenije sta dokaj šibko členjena, izrazito neurejen pa je v tem smislu drugi učbenik za biologijo telesa. To je dokajšnja pomanjkljivost, saj je preglednost in urejena členjenost pogoj učinkovite rabe. V tej točki na splošno ni razlike med učbeniki za osemletko in tistimi za devetletko.

Vpr. 19:

Kako enakomerna je razdelitev na manjše enote v poglavjih?

Lestvica:
1 – enakomerna

2 – delno enakomerna

3 – neenakomerna

	Učb.
	Svet1
	Svet2
	Svet3
	Sl.1
	Sl.2
	Sl3.
	Telo1
	Telo2
	Telo3
	Spl.1
	Spl.2
	Spl.3

	Enak.
	
	X
	
	
	
	
	
	
	
	
	
	

	Delno 
	
	
	X
	
	X
	X
	X
	X
	
	X
	X
	X

	Neenak.
	X
	
	
	X
	
	
	
	
	X
	
	
	


Priročniki, ki vsebujejo priporočila za oblikovanje učbenikov (na pr. Unescov priročnik – gl. 1. poglavje), priporočajo, naj bo delitev strani in poglavij enakomerna, saj s tem za učenca in učitelja ustvarja delovni ritem. Večina analiziranih učbenikov s svojimi razporeditvami snovi ne ustvarja izrazitega ritma. V tej točki ni bistvene razlike med učbeniki za osemletko in učbeniki za devetletko.

Vpr. 20:

Ali se poglavja začenjajo z uvodnimi ilustracijami in besedilom, ki ima funkcijo motiviranja učencev?

Lestvica:
1 – da

2 – ponekod
3 – ne

	Učb.
	Svet1
	Svet2
	Svet3
	Sl.1
	Sl.2
	Sl3.
	Telo1
	Telo2
	Telo3
	Spl.1
	Spl.2
	Spl.3

	Da
	
	X
	X
	
	X
	
	X
	
	X
	
	X
	

	Ponekod
	
	
	
	
	
	
	
	
	
	
	
	

	Ne
	X
	
	
	X
	
	X
	
	X
	
	X
	
	X


Učinkovite uvodne ilustracije in uvodno besedilo na začetku poglavja lahko močno vplivajo na motivacijo učencev za seznanjanje z vsebino poglavja. Učbeniki so v tej zvezi močno polarizirani. Za tri učbenike od štirih, ki so namenjeni osemletki, je značilno, da tovrstne začetne motivacije ne vključujejo. Več učbenikov za devetletko izkazuje v tej točki določen napredek. Vendar so tudi med učbeniki za devetletko štirje, ki ne vključujejo omenjene motivacije. 

Vpr. 21:

Ali so v poglavjih vsebinski povzetki (ob koncu ožjih enot ali ob koncu poglavja)?

Lestvica:
1 – da

2 – ponekod
3 – ne

	Učb.
	Svet1
	Svet2
	Svet3
	Sl.1
	Sl.2
	Sl3.
	Telo1
	Telo2
	Telo3
	Spl.1
	Spl.2
	Spl.3

	Da
	X
	
	X
	
	
	
	
	X
	
	
	X
	X

	Ponekod
	
	
	
	
	
	
	
	
	
	X
	
	

	Ne
	
	X
	
	X
	X
	X
	X
	
	X
	
	
	


Če primerjamo učbenike za osemletko in devetletko, ugotovimo, da je med slednjimi sorazmerno več takšnih, ki vsebujejo tudi vsebinske povzetke. Sicer pa so učbeniki v tej točki močno polarizirani. Najslabše stanje je pri učbenikih zemljepisa oz. geografije Slovenije; nobeden od treh učbenikov ne vsebuje vsebinskih povzetkov po poglavjih. 

Vpr. 22:

Ali so v okviru poglavij navodila za obsežnejše samostojno delo učencev -  projekte, raziskave itd. (ob koncu ožjih enot ali ob koncu poglavja)?

Lestvica:
1 – da

2 – ponekod
3 – ne

	Uč
	Svet1
	Svet2
	Svet3
	Sl.1
	Sl.2
	Sl3.
	Telo1
	Telo2
	Telo3
	Spl.1
	Spl.2
	Spl.3

	Da
	X
	
	
	X
	X
	X
	X
	X
	X
	
	X
	X

	Po
	
	
	
	
	
	
	
	
	
	X
	
	

	Ne
	
	X
	X
	
	
	
	
	
	
	
	
	


Prevladujejo učbeniki, ki imajo v poglavjih tudi navodila za obsežnejše samostojno delo učencev. Odsotnost teh navodil je pomankljivost, ki smo jo odkrili pri dveh učbenikih geografije sveta za devetletko. 

Vpr. 23:

Ali je v poglavja vključen »slovarček pojmov« (»besednjak« ipd.)?
Lestvica: 

1 – da

2 - ponekod

3 – ne
	Uč.
	Svet1
	Svet2
	Svet3
	Sl.1
	Sl.2
	Sl3.
	Telo1
	Telo2
	Telo3
	Spl.1
	Spl.2
	Spl.3

	Da
	X
	X
	
	
	X
	X
	
	
	X
	
	X
	

	Po
	
	
	
	
	
	
	
	
	
	
	
	

	Ne
	
	
	X
	X
	
	
	X
	X
	
	X
	
	X


Le eden od treh učbenikov za osemletko vsebuje slovarčke; ocenjujemo, da je odsotnost slovarčka pri treh učbenikih za osemletko precejšnja pomanjkljivost. Vendar imajo to pomanjkljivost tudi trije učbeniki za devetletko. 

Vpr. 24:

Ali so v poglavjih deli teksta z različnimi statusom (osnovni razlagalni tekst, dodatne pojasnitve, posebne zanimivosti itd.) ločeni z različnimi vrstami tiska (velikostjo črk, barvno podlogo itd.)?

Lestvica:
1 – da

2 – delno

3 – ne

	Uč
	Svet1
	Svet2
	Svet3
	Sl.1
	Sl.2
	Sl3.
	Telo1
	Telo2
	Telo3
	Spl.1
	Spl.2
	Spl.3

	Da
	X
	X
	X
	
	X
	X
	X
	X
	X
	X
	X
	X

	Po
	
	
	
	X
	
	
	
	
	
	
	
	

	Ne
	
	
	
	
	
	
	
	
	
	
	
	


To lastnost imajo vsi analizirani učbeniki. Grafično oblikovanje strani je sorazmerno ustrezno.

Vpr. 25:

So v poglavjih navezave na delovni zvezek?

Lestvica:
1 – da

2 - ponekod

3 – ne

	Uč
	Svet1
	Svet2
	Svet3
	Sl.1
	Sl.2
	Sl3.
	Telo1
	Telo2
	Telo3
	Spl.1
	Spl.2
	Spl.3

	Da
	
	
	
	
	
	
	
	
	
	
	
	

	Po
	
	
	
	
	
	
	
	
	
	
	
	

	Ne
	X
	X
	X
	X
	X
	X
	X
	X
	X
	X
	X
	X


Nobeden od 12 učbenikov ne vsebuje navezav na delovni zvezek, kar štejemo za precejšnjo pomanjkljivost. Del koristnega koristnega didaktičnega aparata je mogoče vključiti v delovni zvezek, vendar si učitelji in učenci z njim lahko učinkovito pomagajo le, če sta učbenik in delovni zvezek celota, sestavljena iz dveh delov, ki sta med seboj povezana. Ta pogoj pri analiziranih učbenikih očitno ni izpolnjen. 

Vpr. 26:

So v poglavjih napotki, kje lahko učenci najdejo dodatne informacije?
Lestvica:
1 – da

2 – ponekod
3 – ne

	
	Svet1
	Svet2
	Svet3
	Sl.1
	Sl.2
	Sl3.
	Telo1
	Telo2
	Telo3
	Spl.1
	Spl.2
	Spl.3

	
	
	
	
	
	
	
	
	
	
	
	X
	

	
	
	
	
	
	X
	X
	X
	X
	
	
	
	

	
	X
	X
	X
	X
	
	
	
	
	X
	X
	
	X


V tej točki je večina analiziranih učbenikov močno pomanjkljivih. Napotki za samostojno pridobivanje informacij so pomemben del aparata, ki naj bi ga vseboval učinkovit učbenik. 

Vpr. 27:

Kolikšen delež imajo med vsemi ilustracijami v poglavju barvne ilustracije? 

Lestvica:

1. Ilustracije so v celoti barvne.
2. Ilustracije so delno barvne, delno pa černo-bele.

3. Ilustracije so v celoti črno-bele.
	Učb.
	Svet1
	Svet2
	Svet3
	Sl.1
	Sl.2
	Sl3.
	Telo1
	Telo2
	Telo3
	Spl.1
	Spl.2
	Spl.3

	Barvne
	X
	X
	X
	X
	X
	X
	
	X
	X
	
	
	X

	Delno barvne
	
	
	
	
	
	
	X
	
	
	X
	X
	

	Črno-bele
	
	
	
	
	
	
	
	
	
	
	
	


Kar zadeva barvni tisk in barvne ilustracije, so vsi od analiziranih učbenikov sorazmerno ustrezni. 

Vpr. 28:

Kakšna je kvaliteta papirja, iz katerega so narejene notranje strani v učbeniku? 

Lestvica:
1 – zelo kvaliteten

2 – srednje kvaliteten

3 – manj kvaliteten

	Učb.
	Svet1
	Svet2
	Svet3
	Sl.1
	Sl.2
	Sl3.
	Telo1
	Telo2
	Telo3
	Spl.1
	Spl.2
	Spl.3

	Zelo
	
	X
	X
	
	X
	X
	X
	X
	X
	
	X
	X

	Srednje
	X
	
	
	X
	
	
	
	
	
	
	
	

	Manj
	
	
	
	
	
	
	
	
	
	X
	
	


Le eden od dvanajstih učbenikov (učbenik za osemletko) je natisnjen na manj kakovostnem papirju. 

3.12. Končni pregled lastnosti učbenikov
Da bi pridobili celovitejši pregled nad lastnostmi učbenikov, ki so bili tu predmet analize, smo rezultate prikazali v obliki tabel. Seveda ima ta pregled določene pomanjkljivosti: rezultate smo morali prenesti v neko skupno razsežnost, ki bi omogočila rabo enotne lestvice. To je seveda metodološko vsaj delno sporna operacija. Zato moramo spodnje tabele razumeti le kot poskus preproste vizualizacije rezultatov in poskus grobe ločitve tistih lastnosti pri izbranih učbenikih, ki se bolj ali manj skladajo s priporočili in normami učbeniškega oblikovanja, ki so bile določene po raziskovalni poti, od lastnosti učbenikov, ki se ne skladajo z omenjenimi priporočili in normami. Z znakom »+« smo označevali stopnjo skladnosti s priporočili in normami, z znakom »-«  stopnjo neskladnosti s priporočili in normami. Znak »0« smo uporabili takrat, ko smo menili, da je učbenik z neko svojo lastnostjo na meji med »skladnim« in »neskladnim« s priporočili in normami.    
A. Lastnosti učbeniških besedil po posameznih razsežnosti

	
	Nove

bes.
	Poudarj.

	Pojasnj.


	Ber-

ljiv.
	Obr.

abstr.
	Oseb.

bes.
	Kohe-

rent.

	Zem-svet-

8-letka
	+
	- -
	+
	0
	+ + +
	-
	- -

	Zem-svet

9-letka(1)
	+
	-
	+
	0
	+ + +
	-
	- -

	Zem-svet

9-letka(2)
	0
	+
	+
	-
	+ + +
	-
	- - - 

	Zem-slo

8-letka
	0
	- - -
	-
	+
	+ +
	0
	- - -

	Zem-slo

9-letka(1)
	0
	+
	+ +
	-
	+ +
	0
	- -

	Zem-slo

9-letka(2)
	0
	+ +
	+
	+
	+ +
	0
	- - -

	Bio-telo

8-letka
	+
	+ +
	+ +
	+
	+ +
	-
	+ +

	Bio-telo

9-letka(1)
	+
	+
	+ + +
	+
	+ +
	- - -
	-

	Bio-telo

9-letka(2)
	0
	+ + +
	+ +
	0
	+ + +
	-
	-

	Bio-sploš

8-letka
	0
	+ +
	-
	-
	+ +
	- - -
	- - -

	Bio-sploš

9-letka(1)
	0
	+ + 
	0
	0
	0
	-
	- - -

	Bio-sploš

9-letka(2)
	0
	0
	+ +
	+
	+ + +
	- -
	- - -


Legenda

Nove bes.: povprečno število novih besed na izbrano stran 
Poudarj.: kolikšen del novih besed je sintaksično ali grafično izstopa v besedilu
Pojasnj.: kolikšen del novih besed na izbranih straneh je pojasnjenih

Berljiv.: kako berljivo je učbeniško besedilo

Obr. abstr.: kolikšen del besedila predstavljajo besede z obrazili, ki povečujejo abstraktnost besedila

Oseb.bes.: kolikšen del besedila predstavljajo osebne besede, ki povečujejo zanimivost besedila

Koheren.: kolikšen del učbeniškega besedila je nekoherenten

Interpretacija

Osemletka-devetletka

Najprej lahko primerjamo učbenike za osemletko z učbeniki za devetletko. Učbenik biologije človeškega telesa za osemletko je po večini lastnosti svojega besedila zelo ustrezen in nova učbenika za devetletko po lastnostih besedil zaostajata za njim. 

Nova učbenika splošne biologije za devetletko po lastnostih besedil ne presegata starega učbenika za osemletko, vsi trije učbeniki pa imajo v tej razsežnosti pomembne pomanjkljivosti.

Trije učbeniki za zemljepis (geografijo) sveta so po lastnostih besedil dokaj izenačeni, na žalost pa to pomeni tudi, da imajo nekatere izrazite pomanjkljivosti.

Besedila v novih učbenikih za geografijo Slovenije so vsaj v nekaterih razsežnosti malce boljša od besedil v starem učbeniku za osemletko.

Pregled po posameznih lastnostih besedil

Najbolj izstopa izredno kritično stanje v dimenziji koherentnosti. Ta ugotovitev velja za vse učbenike razen za starejši učbenik za biologijo človeškega telesa za osemletko. Sorazmerno veliki deli nekoherentnih besedil v učbenikih lahko izredno negativno vplivajo na učenje s pomočjo teh besedil. 

Večina besedil je dokaj konkretnih in po tej plati ne otežujejo procesa učenja. Opazno je tudi majhno število osebnih besed v večini učbenikov, besed, ki lahko znatno povečajo zanimivost besedil. Tega sredstva za povečevanje zanimivosti tudi avtorji novejših učbenikov ne znajo izrabiti. 

B. Didaktični aparat v učbenikih
	
	Nago-
vor
	Navod.
	Vpraš.
	Nar.

vpr.
	Vrsta

nasl.

	Zem-svet-

8-letka
	- -
	0
	+
	-
	- -

	Zem-svet

9-letka(1)
	+ +
	- -
	- - 
	-
	- - -

	Zem-svet

9-letka(2)
	+ 
	- -
	+ +
	-
	0

	Zem-slo

8-letka
	- - -
	0
	+
	- - -
	- - -

	Zem-slo

9-letka(1)
	- - -
	- 
	0
	- - -
	+

	Zem-slo

9-letka(2)
	+ + +
	-
	+ + 
	+ +
	0

	Bio-telo

8-letka
	- -
	+
	- - -
	- - -
	- -

	Bio-telo

9-letka(1)
	- - -
	- - -
	- - -
	- - -
	+

	Bio-telo

9-letka(2)
	- -
	+
	- - -
	- - -
	+

	Bio-sploš

8-letka
	- - -
	- -
	- - 
	- -
	0

	Bio-sploš

9-letka(1)
	- - -
	+
	- - -
	- - -
	+

	Bio-sploš

9-letka(2)
	+ + +
	0
	- - -
	- - -
	+


Nagovor: Kolikokrat avtor učbenika nagovori učence?

Navod.: Koliko navodil za samostojno delo učencev je na izbranih učbeniških straneh?
Vpraš.: Koliko vprašanj, s katerimi lahko učenci preverjajo stopnjo doseženega, je na izbranih učbeniških straneh?
Nar.vpr.: Kakšna je narava vprašanj na izbranih učbeniških straneh?
Vrsta nasl.: Koliko je na izbranih straneh nominalnih in koliko povednih naslovov?
Interpretacija

Osemletka-devetletka

Novejša učbenika geografije sveta za devetletko ne prednjačita pred starejšim učbenikov, pozitivne in negativne lastnosti so enakomerno razpršene. 

Samo eden od dveh učbenikov geografije Slovenije za devetletko s svojim didaktičnim aparatom prekaša starejši učbenik zemljepisa Slovenije za osemletko.  

Novejša učbenika splošne biologije za devetletko le po dveh sestavinah didaktičnega aparata prekašata starejši učbenik za osemletko. Ob tem pa imata tudi izrazite pomanjkljivosti.

Novejša učbenika biologije človeškega telesa za devetletko le v eni sestavini prekašata starejši učbenik za osemletko (prisotnost povednih naslovov). Hkrati pa imata tudi velike pomanjkljivosti.   

Presenečajo pomanjkljivosti novejših učbenikov za devetletko. Pričakovati bi bilo, da bodo oblikovalci novejših učbenikov bolj upoštevali priporočila strokovnjakov. 
Sestavine didaktičnega aparata

V izbranih učbenikih avtorji preveč redko nagovarjajo učence in jim dajejo premalo navodil. Vprašanja za učence po stopnji zahtevnosti niso dovolj razpršena, temveč so pretežno enolična (nižje kognitivne ravni).

C. Ilustracije
	
	Pokr.

z ilustr.
	Vrste

ilustr.
	Razm.

razlag.

tekst-

ilustr.
	Ilustr.-

koment.



	Zem-svet-

8-letka
	+
	0
	+ +
	+

	Zem-svet

9-letka(1)
	+ + +
	+
	+ +
	0

	Zem-svet

9-letka(2)
	+ 
	+
	+ +
	+

	Zem-slo

8-letka
	+
	0
	+ +
	+

	Zem-slo

9-letka(1)
	+ +
	+
	+ +
	+ +

	Zem-slo

9-letka(2)
	+ + +
	+ +
	+ +
	+

	Bio-telo

8-letka
	+ + +
	+ + +
	+ + +
	+ + +

	Bio-telo

9-letka(1)
	-
	+ +
	+ + +
	+ + +

	Bio-telo

9-letka(2)
	+
	+ +
	+ + +
	+ + +

	Bio-sploš

8-letka
	- - 
	+ 
	+ 
	+

	Bio-sploš

9-letka(1)
	+
	+
	+ +
	+ +

	Bio-sploš

9-letka(2)
	0
	+
	+ +
	+ + +


Legenda

Pokr. z ilustr.: kolikšen del strani je pokrit z ilustracijami

Vrste ilustr.: kakšne vrste ilustr. so na izbranih straneh

Razm.razlag. tekst – ilustr.: razmerje med razlagalnim tekstom in ilustracijami (povezanost enega in drugega)

Ilustr.-koment.: ali ilustracije spremlja tudi verbalni komentar

Interpretacija

Osemletka- devetletka

Podatki kažejo, da ilustracije v dveh novejših učbenikih za geografijo sveta v devetletki niso bistveno ustreznejše od ilustracij v učbeniku za zemljepis sveta za osemletko. 

Ilustracije v novejših učbenikih geografije Slovenije za devetletko so po kakovosti ustreznejše kot ilustracije v starejšem učbeniku za osemletko.

Ilustracije v dveh novejših učbenikih splošne biologije za devetletko so malce ustreznejše kot ilustracije v starejšem učbeniku za osemletko.

Ilustracije v starejšem učbeniku biologije človeškega telesa za osemletko so zelo ustrezne in očitno tudi ustreznejše od ilustracij v obeh novejših učbenikih za devetletko.

Rzalični vidiki ilustracij

Na splošno velja, da so ilustracije povezane z razlagalnim tekstom. Prav tako so sorazmerno dobro opremeljene z verbalnimi komentarji. Učbeniki se med seboj dokaj razlikujejo po tem, kolikšen del strani je pokrit z ilustracijami. Vprašljiva je izbira ilustracij (predhodno smo ugotovili, da prevladujejo fotografije in da učbeniki na splošno – z redkimi izjemami – vsebujejo premalo risb).

D. Ocene didaktičnega aparata, preglednosti besedil, navezave na delovni zvezek, grafičnih lastnosti
Na tej ravni ocenjevanja učbenikov smo za oceno skladnosti s priporočili in normami uporabljali le po en znak »+« ali en znak »-« ali znak »0«. 

	
	Čl.-

hie.
	En.
	Vs.

pov.
	Sl.
	Loč.
	Nav.

DZ
	Dod.

inf.
	Bar.

il.
	Kv.

pap.

	Zem-svet-

8-letka
	+
	-
	+
	+
	+
	-
	-
	+
	0

	Zem-svet

9-letka(1)
	+
	+
	-
	+
	+
	-
	-
	+
	+

	Zem-svet

9-letka(2)
	+
	0
	+
	-
	+
	-
	-
	+
	+

	Zem-slo

8-letka
	0
	-
	-
	-
	0
	-
	-
	+
	0

	Zem-slo

9-letka(1)
	+
	0
	-
	+
	+
	-
	0
	+
	+

	Zem-slo

9-letka(2)
	0
	0
	-
	+
	+
	-
	0
	+
	+

	Bio-telo

8-letka
	+
	0
	-
	-
	+
	-
	0
	0
	+

	Bio-telo

9-letka(1)
	+
	0
	+
	-
	+
	-
	0
	+
	+

	Bio-telo

9-letka(2)
	-
	-
	-
	+
	+
	-
	-
	+
	+

	Bio-sploš

8-letka
	+
	0
	0
	-
	+
	-
	-
	0
	-

	Bio-sploš

9-letka(1)
	+
	0
	+
	+
	+
	-
	+
	0
	+

	Bio-sploš

9-letka(2)
	+
	0
	+
	-
	+
	-
	-
	+
	+


Legenda

Čl. hie.: stopnja členjenosti in hierahične organizacije v besedilih

En.: enakomernost delitve na manjše enote v poglavjih
Vs.pov.: vsebinski povzetki 
Sl.: slovarček oz. besednjak
Loč.: grafična ločenost besedil z različnim statusom
Nav.DZ: navezave na delovni zvezek
Dod.inf.: napotki za dodatne informacije
Bar.il.: barvne ilustracije
Kv.pap.: kakovost papirja
Interpretacija

Osemletka-devetletka

Med tremi učbeniki geografije (zemljepisa) sveta po ocenjevanih lastnostih skoraj ni razlik.

Novejša učbenika geografije Slovenije za devetletko po ocenjevanih lastnostih prekašata starejši učbenik zemljepisa Slovenije za osemletko.

Novejša učbenika človeškega teles za devetletko po ocenjevanih lastnostih ne presegata starejšega učbenika.

Učbenika splošne biologije za devetletko po ocenjevanih lastnosti malce presegata učbenik za osemletko.

Posamezne lastnosti

Ugodno oceno zaslužijo naslednji vidiki učbeniškega oblikovanja: členjenost in organiziranost besedila, grafično ločevanje besedil z različnim statusom, barvne ilustracije, kakovost papirja.

Neugodno oceno zaslužijo naslednji vidiki učbeniškega oblikovanja: vsebinski povzetki (obstajajo pozitivne izjeme), napotki za učence, navezave na delovni zvezek. 
4. poglavje

Kako slovenski učitelji zaznavajo vlogo učbenikov

Raziskave TIMSS so zbrale mnogo podatkov, ki se nanašajo na pedagoški proces in na 'kontekst' (rabo učnih metod, količino pouka, zgradbo kurikula itd.), v katerem poteka ta proces. V množici podatkov so malo pozornosti zbudili  podatki o učbenikih, ali natančneje, podatki o tem, kako učitelji zaznavajo vlogo, ki jo učbeniki imajo ali naj bi imeli pri načrtovanju in izvedbi pouka ter kako izbirajo med različnimi učbeniki na tržišču. Vzrok za majhno pozornost je nemara v tem, da si je težko zamisliti neposredno zvezo med omenjenimi podatki in podatki o dosežkih na preizkusih znanja. Kljub temu menimo, da si omenjeni podatki zaslužijo več pozornosti. Z dodatnimi analizami smo skušali pokazati, da nam posredujejo delček odgovora na vprašanje, kako se uresničujejo namere kurikularne prenove šolstva v Sloveniji. 

Najprej smo analizirali podatke iz študije TIMSS, ki so bili v letu 2003 pridobljeni s pomočjo vprašalnikov za učitelje naravoslovja (biologije, kemije in fizike) v predzadnjem razredu osemletke in devetletke, torej v sedmem oziroma osmem razredu. Potem smo analizirali še podatke, ki so bili v istem letu pridobljeni s pomočjo vprašalnikov, namenjenih učiteljem matematike v predzadnjem razredu osemletke in devetletke. Sledila je analiza podatkov, ki kažejo, kako so učitelji naravoslovja v zadnjih razredih osemletke v letih 1995 in 1999 zaznavali vlogo učbenikov. Za analizo podatkov iz treh časovnih obdobij – 2003, 1999 in 1995 - smo se odločili z namenom, da bi prepoznali morebitne trende v načinu, kako so učitelji v preteklosti zaznavali vlogo učbenikov. 

O metodah, ki so bile uporabljene v študijah TIMSS, merskih pripomočkih in vzorcih poročajo drugi članki v tej številki revije, razen tega pa so ustrezni opisi dostopni tudi na medmrežju. Naj omenimo le, da so bili podatki za leto 2003 pridobljeni na vzorcu dveh populacij učiteljev, na tisti, ki poučuje v osemletki, in tisti, ki poučuje v devetletki; tako lahko prvič primerjamo, kako zaznavajo vlogo učbenika in kako izbirajo učbenike učitelji v osemletki in učitelji v devetletki.

V analizi smo naleteli na naslednje omejitve: 

· Vprašanja, ki so spraševala po učiteljevem odnosu do vloge učbenikov pri pouku, so se v zadnji raziskavi TIMSS (2003) bistveno spremenila, tako da rezultatov iz tega leta ne moremo neposredno primerjati z rezultati iz let 1995 in 1999. 

· V času, ko smo izvajali analizo, so bili med podatki, zbranimi v letu 2003, dosegljivi le tisti, ki se nanašajo na stališča slovenskih učiteljev, ne pa tudi podatki, ki se nanašajo na učitelje iz drugih držav, sodelujočih v študiji TIMSS. 

2. Učitelji naravoslovja in matematike v osemletki in devetletki o vlogi učbenikov pri pouku in izbiranju med učbeniki – leto 2003 

Zaradi specifične situacije v Sloveniji – pouk v predzadnjem razredu se je ravnal tako po programih za osemletko kot po programih za devetletko – so bili merski pripomočki, pripravljeni za slovenski del  TIMSS-a uporabljeni tako na vzorcu učiteljev in učencev osemletke kot na vzorcu učiteljev in učencev devetletke, zato je sedaj, kot smo že dejali, mogoče primerjati podatke za osemletko in devetletko.

Naravoslovje

Prva tabela prikazuje podatke, pridobljene z odgovori učiteljev na vprašanje, koliko učbenik pomaga učiteljem pri uporabi različnih metod.
Tabela 1. Primerjava aritmetičnih sredin (M) in standardnih deviacij (SD) med učitelji 7. razredov osemletke in 8. razredov devetletke.

	metoda
	N7
	M (SD) 7. razred
	N8
	M (SD) 8.  razred

	razlaga
	382
	3,90 (0,95)
	80
	3,79 (1,01)

	diskusija
	372
	3,47 (0,98)
	81
	3,65 (0,94)

	igra vlog
	199
	2,05 (1,16)
	55
	2,49 (1,23)

	projektno delo
	289
	2,73 (1,11)
	72
	3,28 (1,17)

	raziskovanje
	329
	2,84 (1,13)
	78
	3,19 (1,21)

	analiza primerov
	349
	3,31 (0,95)
	80
	3,55 (1,02)


Opomba: N = število učiteljev, ki so odgovarjali na vprašanje; N7 = učitelji 7. razreda osemletke; N8 = učitelji 8. razreda devetletke; učitelji so pri vsakem vprašanju odgovarjali na 5-stopenjski lestvici, in sicer 1 = sploh mi ni v pomoč; 5 = zelo mi je v pomoč. 

Po ocenah, koliko jim je učbenik v pomoč pri razlagi (F = 0,874, df = 1, 460, p = 0,350) in diskusiji (F = 2,376, df = 1, 451, p = 0,124), se učitelji 7. in 8. razredov med seboj ne razlikujejo značilno. Učitelji 8. razredov pa v primerjavi z učitelji 7. razredov ocenjujejo, da jim je učbenik v nekoliko večjo pomoč pri igri vlog (F = 6,072, df = 1, 252, p = 0,014), projektnem delu (F = 13,811, df = 1, 359, p = 0,000), raziskovanju (F = 6,130, df = 1, 405, p = 0,014) in pri analizi primerov (F = 4,137, df = 1, 427, p = 0,043).

Tabela 2. V kolikšno pomoč je - po oceni učiteljev - učbenik učencem pri posameznih dejavnostih: primerjava aritmetičnih sredin (M) in standardnih deviacij (SD) med učitelji 7. razredov osemletke in 8. razredov devetletke.

	učna dejavnost
	N7
	M (SD) 7. razred
	N8
	M (SD) 8.  razred

	skupinsko učenje
	382
	3,90 (0,95)
	80
	3,79 (1,01)

	samostojno učenje
	372
	3,47 (0,98)
	81
	3,65 (0,94)

	reševanje problemov
	199
	2,05 (1,16)
	55
	2,49 (1,23)

	uporaba šolskega v

vsakdanjih situacijah
	289
	2,73 (1,11)
	72
	3,28 (1,17)

	povezave znanja predmeta 

z znanjem drugih predmetov
	329
	2,84 (1,13)
	78
	3,19 (1,21)


Opomba: N = število učiteljev, ki so odgovarjali na vprašanje; N7 = učitelji 7. razreda osemletke; N8 = učitelji 8. razreda devetletke; učitelji so pri vsakem vprašanju odgovarjali na 5-stopenjski lestvici, in sicer 1 = sploh ni v pomoč; 5 = zelo je v pomoč. 

Po ocenah, koliko je učbenik v pomoč učencem pri samostojnem učenju (F = 3,626, df = 1, 463, p = 0,058)*, uporabi šolskega znanja v vsakdanjih situacijah (F = 1,080, df = 1, 462, p = 0,299) in povezovanju znanja predmeta z znanjem drugih predmetov (F = 3,488, df = 1, 463, p = 0,062), se učitelji 7. in 8. razredov med seboj značilno ne razlikujejo. Učitelji 7. razredov v primerjavi z učitelji 8. razredov ocenjujejo, da je učbenik učencem v večjo pomoč pri skupinskem učenju (F = 10,714, df = 1, 458, p = 0,001), slednji pa v primerjavi s prvimi, da je učbenik učencem bolj v pomoč pri reševanju problemov (F = 5,504, df = 1, 461, p = 0,019).

Tabela 3. Koliko učitelji pri izbiranju učbenika za predmet upoštevanjo posamezna merila: primerjava aritmetičnih sredin (M) in standardnih deviacij (SD) med učitelji 7. razredov osemletke in 8. razredov devetletke.

	merilo
	N7
	M (SD) 7. razred
	N8
	M (SD) 8. razred

	učinkovita predstavitev s 

strani založbe
	388
	2,91 (1,15)
	79
	2,71 (1,21)

	strokovno neoporečna

vsebina učbenika
	388
	4,45 (0,78)
	82
	4,40 (0,80)

	psihološka in didaktična

ustreznost učbenika
	389
	4,33 (0,79)
	82
	4,32 (0,80)

	grafična oblika

besedila
	388
	4,04 (0,79)
	81
	3,99 (0,87)

	dodatna gradiva za

podporo učbeniku
	381
	4,15 (1,02)
	80
	4,11 (0,95)

	imena avtorjev
	380
	2,33 (1,18)
	80
	2,15 (1,20)

	cena učbenika
	382
	2,47 (1,15)
	80
	2,22 (1,18)

	ilustracije
	385
	3,92 (0,89)
	79
	3,75 (0,95)


*Kot kriterij statistične pomembnosti smo upoštevali raven 0,050.
Opomba: N = število učiteljev, ki so odgovarjali na vprašanje; N7 = učitelji 7. razreda osemletke; N8 = učitelji 8. razreda devetletke; učitelji so pri vsakem vprašanju odgovarjali na 5-stopenjski lestvici, in sicer 1 = sploh mi ni v pomoč; 5 = zelo mi je v pomoč. 

Po tem, koliko upoštevajo posamezne od navedenih kriterijev pri izbiri učbenika, se učitelji 7. in 8. razredov med seboj značilno ne razlikujejo. Ne razlikujejo se torej pri merilu učinkovitosti predstavitve učbenika s strani založbe (F = 1,909, df = 1, 465, p = 0,168), strokovno neoporečne ustreznosti učbenika (F = 0,206, df = 1, 468, p = 0,650), psihološke in didaktične ustreznosti učbenika (F = 0,032, df = 1, 469, p = 0,858), grafične oblike besedila (F = 0,267, df = 1, 467, p = 0,606), dodatnih gradiv za podporo učbeniku (priročnik za učitelje, delovni zvezek) (F = 0,077, df = 1, 459, p = 0,781), imen avtorjev (F = 1,510, df = 1, 458, p = 0,220), cene učbenika (F = 2,998, df = 1, 460, p = 0,084) in ilustracij v učbeniku (F = 2,563, df = 1, 462, p = 0,110).

Ker se učitelji 7. in 8. razredov med seboj niso značilno razlikovali po svoji oceni pomembnosti posameznih meril za izbiro učbenikov, predstavljamo relativno pomembnost posameznega kriterija pri izbiri učbenika za celotni vzorec učiteljev skupaj: 
· Kot najpomembnejše merilo pri izbiri učbenika učitelji (N = 470) upoštevajo strokovno neoporečno vsebino učbenika; 88,1 % učiteljev meni, da jim je pri izbiri učbenika ta v pomoč ali zelo v pomoč, 2,3 % jih navaja, da jim ni ali sploh ni v pomoč, 9,6 % učiteljev pa je to merilo v delno pomoč.
· 86,7 % (N = 471) učiteljev je izjavilo, da jim je merilo »psihološka in didaktična ustreznost učbenika« v pomoč ali v veliko pomoč, 11 % učiteljev je to merilo v delno pomoč, 2,3 % učiteljev pa ni ali sploh ni v pomoč.
· Pri presoji o izbiri učbenika je 80,3 % učiteljev (N = 461) merilo »obstoj dodatnega gradiva za podporo učbeniku« v pomoč ali veliko pomoč, 11,5 % učiteljev v delno pomoč, 8,5 % učiteljev ni ali sploh ni v pomoč.
· 78 % (N = 469) učiteljev je izjavilo, da jim je pri izbiranju učbenikov v pomoč ali veliko pomoč merilo »grafična oblika besedila«, 19 % učiteljem je to merilo v delno pomoč, 3% učiteljem pa ni ali sploh ni v pomoč.
· Merilo »ilustracije« je v pomoč ali veliko pomoč 68,5 % učiteljev (N = 464), 26,3 % učiteljev je to merilo v delno pomoč pri izbiri učbenika, 5,2 % učiteljev pa ni ali sploh ni v pomoč.
· Učinkovita predstavitev učbenika s strani založbe je v pomoč ali veliko pomoč pri izbiri učbenika 30 % učiteljev (N = 467), 37,4 % ni ali sploh ni v pomoč, 32,2% pa je delno v pomoč.
· Večini učiteljev (51,7 %; N =462) sploh ni ali ni v pomoč pri izbiri cena učbenika, 30, 1 % je cena v delno pomoč, 18,2 % pa je v pomoč ali veliko pomoč.
· Za večino učiteljev (56,1 %; N = 460) imena avtorjev učbenika pri izbiri učbenika nimajo pomena, 26,7% učiteljev so imena avtorjev v delno pomoč pri izbiri, 17,2 % učiteljev pa so v pomoč ali veliko pomoč.   

Tabela 4. Stališča učiteljev o idealnem učbeniku: primerjava aritmetičnih sredin (M) in standardnih deviacij (SD) med učitelji 7. razredov osemletke in 8. razredov devetletke.

	stališče
	N7
	M (SD) 7. razred
	N8
	M (SD) 8.  razred

	Vsebine predstavljene v učbeniku

so obvezne za učitelje in učence.
	387
	3,14 (1,21)
	83
	3,06 (1,25)

	Učbenik primarno ni učiteljev,

temveč učenčev pripomoček.
	391
	4,31 (0,97)
	83
	4,61 (0,73)

	Učbenik mora omogočiti učencem,

da v primeru odsotnosti od pouka

samostojno usvojijo novo učno snov.
	390
	4,34 (0,78)
	83
	4,41 (0,78)

	Snov v učbeniku je osnova za

učiteljevo načrtovanje učne ure.
	391
	3,27 (1,16)
	83
	2,96 (1,33)


Opomba: N = število učiteljev, ki so odgovarjali na vprašanje; N7 = učitelji 7. razreda osemletke; N8 = učitelji 8. razreda devetletke; učitelji so pri vsakem vprašanju odgovarjali na 5-stopenjski lestvici, in sicer 1 = sploh se ne strinjam; 5 = zelo se strinjam.

Učitelji 7. in 8. razredov se med seboj ne razlikujejo značilno v stališčih, da bi morale biti vsebine, predstavljene v učbeniku, obvezne za učitelje in učence (F = 0,288, df = 1, 468, p = 0,591) in da bi moral učbenik omogočiti učencem, da bi takrat, ko so odsotni od pouka, samostojno usvojili učno snov (F = 0,492, df = 1, 471, p = 0,484). Več učiteljev 8. razredov kot učiteljev 7. razredov meni, da učbenik primarno ni učiteljev temveč učenčev pripomoček (F = 7,123, df = 1, 472, p = 0,008), skladno s tem pa več učiteljev 7. razredov meni, da bi morala biti snov v učbeniku osnova za učiteljevo načrtovanje učne ure (F = 4,525, df = 1, 472, p = 0,034).

Ker med učitelji v osemletki in učitelji v devetletki ni statistično pomembnih razlik, jih v spodnji razčlenitvi (teh in vseh naslednjih) obravnavamo skupaj. 

· Učitelji se v največjem odstotku strinjajo - 51,2 % se jih popolnoma strinja, 36,1 % pa se strinja; 12,1% se jih delno strinja, 1,8 % pa se jih ne strinja ali sploh ne strinja - s trditvijo, da bi moral učbenik učencem omogočiti, da samostojno usvojijo novo učno snov, če so odsotni od pouka (N =473). 

· Učitelji se večinoma tudi strinjajo ali popolnoma strinjajo s trditvijo, da je idealni učbenik predvsem učenčev učni pripomoček. Med učitelji 7. razredov (N = 391) se jih strinja 83,7 % (10,5 % delno in 5,9 % se jih ne strinja ali sploh ne strinja), med učitelji 8. razredov (N = 83) pa 94 % (3,6 % se jih delno strinja, 2,4 % pa ne ali sploh ne).

· Učitelji se večinoma manj strinjajo s trditvijo, da bi morala biti učna snov, ki bi bila predstavljena v idealnem učbeniku, temelj za učiteljevo načrtovanje učne ure. Med učitelji 7. razredov (N = 391) se jih 24,1 % ne strinja ali sploh ne strinja, 31,7 % se jih delno strinja, 44,3 % se jih strinja ali popolnoma strinja. Med učitelji 8. razredov (N = 83) pa se jih 36 % ne strinja ali sploh ne strinja, 30,1 % se jih delno strinja, 33,8 % pa se jih strinja ali popolnoma strinja. 

· Najmanj učiteljev se strinja s trditvijo, da so v idealnem učbeniku predstavljene vsebine obvezne za učitelje in učence (N =470). Strinja se jih 40,2 % (delno se jih strinja 32,2 %, ne strinja ali sploh ne strinja pa se jih 27,4 %).

Matematika

Tabela 5. V kolikšno pomoč je učbenik učiteljem pri uporabi posameznih metod: primerjava aritmetičnih sredin (M) in standardnih deviacij (SD) med učitelji 7. razredov osemletke in 8. razredov devetletke.

	metoda
	N7
	M (SD) 7. razred
	N8
	M (SD) 8.  razred

	razlaga
	136
	3,37 (1,03)
	80
	3,10 (1,13)

	diskusija
	129
	2,96 (1,11)
	81
	2,78 (1,04)

	igra vlog
	  59
	1,81 (0,99)
	40
	1,95 (0,99)

	projektno delo
	  92
	2,09 (1,12)
	67
	2,10 (1,12)

	raziskovanje
	119
	2,49 (1,13)
	77
	2,56 (1,18)

	analiza primerov
	125
	3,16 (1,02)
	79
	3,04 (1,08)


Opomba: N = število učiteljev, ki so odgovarjali na vprašanje; N7 = učitelji 7. razreda osemletke; N8 = učitelji 8. razreda devetletke; učitelji so pri vsakem vprašanju odgovarjali na 5-stopenjski lestvici, in sicer 1 = sploh mi ni v pomoč; 5 = zelo mi je v pomoč. 

Po ocenah, koliko jim je učbenik v pomoč pri razlagi (F = 3,154, df = 1, 214, p = 0,077), diskusiji (F = 1,423, df = 1, 208, p = 0,234), pri igri vlog (F = 0,454, df = 1, 97, p = 0,502), projektnem delu (F = 0,010, df = 1, 157, p = 0,922), raziskovanju (F = 0,178, df = 1, 194, p = 0,637) in pri analizi primerov (F = 0,663, df = 1, 202, p = 0,417), se učitelji 7. in 8. razredov med seboj značilno ne razlikujejo.

· Razmeroma največ učiteljem (N = 216) je učbenik v pomoč ali veliko pomoč pri razlagi (38,4 %), 40 % učiteljev je učbenik v delno pomoč pri razlagi, 21,3 % pa ni v pomoč pri razlagi. 
· 34,8 % učiteljev (N = 204) je učbenik v pomoč ali veliko pomoč pri analizi primerov, 42,2 % je v delno pomoč, 23 % pa ni v pomoč.
· 29,5 % učiteljev (N = 210) je učbenik v pomoč pri diskusiji, 35,7 % v delno pomoč, 34,8 % pa ni v pomoč pri tej metodi dela.
· Večjemu odstotku učiteljev (N = 196) učbenik ni v pomoč pri raziskovanju (48 %), 31,1 % učiteljev je delno, 20,9 % pa je v pomoč ali veliko pomoč pri tej metodi dela.
· Večini učiteljev (N = 159) učbenik ni v pomoč pri projektnem delu (64,2 %), 25,2 % je delno v pomoč, 10,6 % pa je v pomoč ali veliko pomoč.
· Veliki večini učiteljev (N = 99) učbenik ni v pomoč pri igri vlog (85,5 %), 18,2 % je v delno, 6 % pa v pomoč ali veliko pomoč pri tej metodi dela.

Tabela 6. V kolikšno pomoč je po oceni učiteljev učbenik učencem pri posameznih dejavnostih: primerjava aritmetičnih sredin (M) in standardnih deviacij (SD) med učitelji 7. razredov osemletke in 8. razredov devetletke.

	učna dejavnost
	N7
	M (SD) 7. razred
	N8
	M (SD) 8.  razred

	skupinsko učenje
	135
	2,93 (1,16)
	77
	2,81 (1,01)

	samostojno učenje
	136
	3,42 (1,04)
	80
	3,45 (1,05)

	reševanje problemov
	133
	3,38 (0,97)
	80
	3,00 (0,91)

	uporaba šolskega v

vsakdanjih situacijah
	135
	3,11 (1,02)
	80
	3,00 (0,84)

	povezave znanja predmeta 

z znanjem drugih predmetov
	135
	2,87 (1,02)
	80
	2,66 (0,86)


Opomba: N = število učiteljev, ki so odgovarjali na vprašanje; N7 = učitelji 7. razreda osemletke; N8 = učitelji 8. razreda devetletke; učitelji so pri vsakem vprašanju odgovarjali na 5-stopenjski lestvici, in sicer 1 = sploh ni v pomoč; 5 = zelo je v pomoč. 

Po svojih ocenah, koliko je učbenik v pomoč učencem pri skupinskem učenju (F = 0,579, df = 1, 210, p = 0,448), samostojnem učenju (F = 0,044, df = 1, 214, p = 0,834), uporabi šolskega znanja v vsakdanjih situacijah (F = 0,676, df = 1, 213, p = 0,412) in povezovanju znanja predmeta z znanjem drugih predmetov (F = 2,258, df = 1, 213, p = 0,134), se učitelji 7. in 8. razredov med seboj značilno ne razlikujejo. Učitelji 7. razredov v primerjavi z učitelji 8. razredov ocenjujejo, da je učbenik učencem v večjo pomoč pri reševanju problemov (F = 7,791, df = 1, 211, p = 0,006).

· Največ učiteljev (N = 216) ocenjuje, da je učbenik učencem najbolj v pomoč pri samostojnem učenju (50,5 % učiteljev se strinja ali popolnoma strinja, 31 % se jih delno strinja in 18,6 % se jih ne strinja s tem). 

· Razmeroma velik delež (45,8 %) učiteljev 7. razredov (N = 133) ocenjuje, da je učbenik učencem v pomoč ali zelo v pomoč pri reševanju problemov, 36,8 % ocenjuje, da jim je delno v pomoč pri tej učni dejavnosti, 17,3 % učiteljev pa ocenjuje, da učbenik učencem ni v pomoč pri tej dejavnosti. Več učiteljev 8. kot 7. razredov ocenjuje, da učbenik učencem ni v pomoč (27,5 %), 43,8 % jih ocenjuje, da je učbenik pri tej dejavnosti učencem delno v pomoč in 28,8 % jih ocenjuje, da je v pomoč.
· Večina učiteljev (N = 212) ocenjuje, da učbenik učencem ni (36,8 %) ali je le delno (32,5 %) v pomoč pri skupinskem delu, medtem ko jih 30,7 % ocenjuje, da je učbenik učencem v pomoč pri skupinskem delu.
· Podobno večina  učiteljev (N = 215) ocenjuje, da učbenik učencem ni (27,5 %) ali je le delno (43,3 %) v pomoč pri uporabi šolskega znanja v vsakdanjih situacijah, medtem ko jih 29,3 % ocenjuje, da je učbenik učencem v pomoč pri taki uporabi.
· Največ učiteljev ocenjuje (41 %; N = 215), da učbenik učencem ni v pomoč pri povezavah znanja predmeta z znanjem drugih predmetov, 36,3 % meni, da je le delno v pomoč in 22,8 % jih ocenjuje, da je učbenik učencem v pomoč pri tej dejavnosti.  

Tabela 7. Koliko učitelji pri izbiranju učbenika za predmet upoštevajo posamezna merila: primerjava aritmetičnih sredin (M) in standardnih deviacij (SD) med učitelji 7. razredov osemletke in 8. razredov devetletke.

	merilo
	N7
	M (SD) 7. razred
	N8
	M (SD) 8. razred

	učinkovita predstavitev s 

strani založbe
	131
	2,42 (1,20)
	79
	2,33 (1,17)

	strokovno neoporečna

vsebina učbenika
	128
	3,86 (0,99)
	79
	3,68 (1,17)

	psihološka in didaktična

ustreznost učbenika
	129
	3,50 (1,05)
	79
	3,47 (1,11)

	grafična oblika

besedila
	129
	3,20 (1,08)
	79
	3,15 (0,95)

	dodatna gradiva za

podporo učbeniku
	127
	3,24 (1,38)
	78
	3,00 (1,21)

	imena avtorjev
	126
	1,98 (1,13)
	79
	1,80 (1,00)

	cena učbenika
	128
	2,37 (1,17)
	79
	2,20 (1,02)

	ilustracije
	130
	2,82 (1,16)
	79
	2,71 (1,09)


Opomba: N = število učiteljev, ki so odgovarjali na vprašanje; N7 = učitelji 7. razreda osemletke; N8 = učitelji 8. razreda devetletke; učitelji so pri vsakem vprašanju odgovarjali na 5-stopenjski lestvici, in sicer 1 = sploh mi ni v pomoč; 5 = zelo mi je v pomoč. 

Po tem, koliko upoštevajo posamezne od navedenih kriterijev za izbor učbenika, se učitelji 7. in 8. razredov med seboj značilno ne razlikujejo. Ne razlikujejo se pri nobenem od meril: pri učinkovitosti predstavitve učbenika s strani založbe (F = 0,286, df = 1, 208, p = 0,594), strokovno neoporečne ustreznosti učbenika (F = 1,331, df = 1, 205, p = 0,250), psihološke in didaktične ustreznosti učbenika (F = 0,054, df = 1, 206, p = 0,817), grafične oblike besedila (F = 0,114, df = 1, 206, p = 0,736), dodatnih gradiv za podporo učbeniku (priročnik za učitelje, delovni zvezek) (F = 1,551, df = 1, 203, p = 0,214), imen avtorjev (F = 1,314, df = 1, 203, p = 0,253), cene učbenika (F = 1,169, df = 1, 205, p = 0,281) in ilustracij v učbeniku (F = 0,500, df = 1, 207, p = 0,480).

Ker se učitelji 7. in 8. razredov med seboj niso značilno razlikovali po svoji oceni, kako pomembna so različna merila za izbiranje med učbeniki, predstavljamo relativno pomembnost posameznega kriterija pri izbiri učbenika za celotni vzorec učiteljev skupaj.
· Kot najpomembnejše merilo pri izbiri učbenika učitelji (N = 207) upoštevajo strokovno neoporečno vsebino učbenika; 68,2 % učiteljev meni, da jim je pri izbiri učbenika ta v pomoč ali zelo v pomoč, 10,6 % jih navaja, da jim ni ali sploh ni v pomoč, 21,3 % učiteljev pa je to merilo v delno pomoč.
· Psihološka in didaktična ustreznost učbenika je 51,9 % učiteljev (N = 208) pri izbiri učbenika v pomoč ali v veliko pomoč, 33,7 % v delno, 14,5 % učiteljev pa ni ali sploh ni v pomoč.
· Pri presoji o izbiri učbenika je 45,4 % učiteljev (N = 205) dodatno gradivo za podporo učbeniku v pomoč ali veliko pomoč, 23,9 % v delno in 30,7 % učiteljev ni ali sploh ni v pomoč.
· Največ učiteljem (43,3 %; N = 208) je grafična oblika besedila v pomoč ali veliko pomoč pri izbiri učbenika; 33,2 % učiteljev je to v delno pomoč, 23,6 % učiteljev pa ni ali sploh ni v pomoč.
· Ilustracije so v pomoč ali veliko pomoč 27,8 % učiteljev (N = 209), 35,4 % učiteljev je to merilo v delno pomoč pri izbiri učbenika, 36,8 % učiteljev pa ni ali sploh ni v pomoč.
· Učinkovita predstavitev učbenika s strani založbe je v pomoč ali veliko pomoč pri izbiri učbenika 21,9 % učiteljev (N = 210), 53,8 % ni ali sploh ni v pomoč, 24,3% pa je delno v pomoč.
· Večini učiteljev (54,1 %; N = 207) cena učbenika sploh ni ali ni v pomoč pri izbiri, 32,9 % je cena v delno pomoč, 13,1 % pa je v pomoč ali veliko pomoč.
· Za večino učiteljev (73,1 %; N = 205) imena avtorjev učbenika pri izbiri učbenika nimajo pomena, 15,1 % učiteljev so imena avtorjev v delno pomoč pri izbiri, 11,3 % učiteljev pa so v pomoč ali veliko pomoč.   

Tabela 8. Stališča učiteljev do idealnega učbenika: primerjava aritmetičnih sredin (M) in standardnih deviacij (SD) med učitelji 7. razredov osemletke in 8. razredov devetletke.

	stališče
	N7
	M (SD) 7. razred
	N8
	M (SD) 8.  razred

	Vsebine predstavljene v učbeniku

so obvezne za učitelje in učence.
	137
	3,51 (1,16)
	80
	3,44 (1,19)

	Učbenik primarno ni učiteljev,

temveč učenčev pripomoček.
	136
	4,30 (0,95)
	81
	4,47 (0,69)

	Učbenik mora omogočiti učencem,

da v primeru odsotnosti od pouka

samostojno usvojijo novo učno snov.
	136
	4,31 (0,95)
	81
	4,37 (0,75)

	Snov v učbeniku je osnova za

učiteljevo načrtovanje učne ure.
	136
	3,41 (1,17)
	81
	3,17 (1,16)


Opomba: N = število učiteljev, ki so odgovarjali na vprašanje; N7 = učitelji 7. razreda osemletke; N8 = učitelji 8. razreda devetletke; učitelji so pri vsakem vprašanju odgovarjali na 5-stopenjski lestvici, in sicer 1 = sploh se ne strinjam; 5 = zelo se strinjam.

Učitelji 7. in 8. razredov se med seboj ne razlikujejo značilno po stališčih, da bi morale biti vsebine predstavljene v učbeniku obvezne za učitelje in učence (F = 0,500, df = 1, 207, p = 0,480), da bi moral učbenik omogočiti učencem, da bi v primeru odsotnosti od pouka samostojno usvojili učno snov (F = 0,246, df = 1, 215, p = 0,620), da učbenik primarno ni učiteljev, temveč učenčev pripomoček (F = 1,932, df = 1, 215, p = 0,166) in da bi morala biti snov v učbeniku osnova za učiteljevo načrtovanje učne ure (F = 2,130, df = 1, 215, p = 0,146).

· Učitelji se v največjem odstotku strinjajo (53,5 % se jih popolnoma strinja, 35,5 % se strinja; 7,4 % se jih delno strinja, 3,7 % pa se jih ne strinja ali sploh ne strinja) s trditvijo, da je idealni učbenik predvsem učenčev učni pripomoček (N =217). 
· Večinoma se učitelji (N = 217) tudi strinjajo ali popolnoma strinjajo s trditvijo, da bi moral učbenik učencem omogočiti, da samostojno usvojijo novo učno snov v primeru odsotnosti od pouka; strinja ali popolnoma se strinja 87,1 % (8,3 % delno in 4,6 % se jih ne strinja ali sploh ne strinja).
· Učitelji se večinoma strinjajo s trditvijo, da so v idealnem učbeniku predstavljene vsebine obvezne za učitelje in učence (N = 217). 54,3 % učiteljev se je strinjalo ali popolnoma strinjalo, 27,2 % se jih je delno strinjalo, 18,4 % pa se jih ni ali sploh ni strinjalo.
· Razmeroma najmanj učiteljev se strinja s trditvijo, da je učna snov v idealnem učbeniku temelj za učiteljevo načrtovanje učne ure (N = 217), in sicer 46,1 % (delno se jih strinja 30,9 %, ne strinja ali sploh ne strinja pa se jih 23 %).

Interpretacija

Podatki kažejo, da so učiteljem naravoslovja v devetletki novi učbeniki nekoliko bolj v pomoč pri rabi nekaterih zanimivih in pogojno tudi učinkovitih metod (raziskovanje, projektno delo, študija primerov, igra vlog, reševanje problemov) kot učiteljem v osemletki. To je mogoče razlagati na dva načina. Lahko bi domnevali, da novi naravoslovni učbeniki za devetletko (učbeniki za biologijo, kemijo in fiziko) zaradi svojih lastnosti dejansko učinkoviteje kot stari učbeniki za osemletko podpirajo rabo teh metod pri naravoslovnih predmetih. Druga možna razlaga pa je v domnevi, da so učitelji v devetletki bolj pozorni na možnosti, ki jih v zvezi z rabo teh metod učbeniki nudijo učiteljem in učencem, in zato te možnosti v učbenikih bolje zaznavajo ter bolj cenijo kot učitelji v osemletki. To bi lahko bila posledica usposabljanja za izvajanje novih programov devetletke, usposabljanja, v katerem je znatno vlogo imelo tudi didaktično usposabljanje. Razen tega tudi novi učni načrti izraziteje poudarjajo, da pouk lahko postane bolj kakovosten, če učitelji uporabljajo različne pedagoške metode. Ta poudarek v novi pedagoški strategiji bi lahko prispeval k temu, da učitelji postajajo občutljivejši za vprašanje metod. 

Najbolj verjetno se zdi, da je razlika med odgovori, ki so jih dali učitelji v osemletki, in odgovori, ki so jih dali učitelji v devetletki, posledica obeh zgoraj omenjenih okoliščin. Vendar pa je neodvisno od tega, katera smer interpretacije je bolj utemeljna, premik na področju naravoslovja, ki ga kažejo rezultati, vsekakor pozitiven. 

Drugače pa moramo soditi o matematiki. Po ocenah, koliko jim je učbenik v pomoč pri rabi različnih metod, se učitelji matematike v osemletki in devetletki med seboj značilno ne razlikujejo. Tudi to je mogoče interpretirati v dveh smereh. Lahko bi domnevali, da novi matematični učbeniki s svojimi lastnostmi ne podpirajo bistveno bolj kot stari učbeniki rabo tistih pedagoških metod, ki so bile prej navedene. Druga možna razlaga pa je v domnevi, da učitelji matematike v devetletki niso bolj od učiteljev v osemletki pozorni na možnosti, ki jih v zvezi z rabo teh metod učbeniki nudijo učiteljem in učencem, in zato teh možnosti v novih učbenikih ne zaznavajo bolj kot učitelji osemletke v starih učbenikih. Kolikor je ta druga možna interpretacija utemeljena, toliko se odpira vprašanje, zakaj učitelji matematike v devetletki niso bolj od učiteljev v osemletki pozorni na možnost raznovrstne metodike.  

Pokazalo se je tudi, da so učitelji matematike na sploh niže kot učitelji naravoslovja ocenili podporo, ki jim jo dajejo učbeniki pri uporabi različnih metod. Tudi ta podatek lahko interpretiramo v dveh smereh. Morda je v učbenikih za matematiko manj nastavkov za uporabo različnih metod. Možno pa je tudi, da učitelji spregledujejo te nastavke in se zanašajo na lastno metodiko.    
Pri vprašanju učiteljem, koliko je učbenik, ki ga uporabljajo, v pomoč učencem opri različnih njihovih dejavnostih, so se med učitelji naravoslovja in učitelji matematike pokazale precejšnje razlike. Učitelji naravoslovja, so visoko ocenili pomoč, ki jo učbenik nudi učencem pri skupinskem učenju, učitelji matematike pa so to pomoč ocenili nizko. Verjetno je, da so v učbenikih naravoslovja dejansko določena izhodišča za skupinsko učenje učencev in da je teh izhodišč v učbenikih matematike manj. Vendar se nam zdi, da razliko bolje pojasni domneva, da so učitelji naravoslovja bolj pozorni na možnost usmerjanja učencev v skupinsko delo in da jih nemara tudi dejansko pogosteje usmerjajo vanj. Da je torej razlika povezana z razliko v splošni naklonjenosti učiteljev naravoslovja in učiteljev matematike do različnih metod in dejavnosti učencev, je sklepati tudi iz dejstva, da so učitelji matematike precej više kot učitelji naravoslovja ocenili podporo, ki naj bi jo učbeniki dajali učencem pri dveh drugih dejavnostih, pri reševanju problemov in pri uporabi šolskega znanja v praktičnih situacijah. Najsi je ta razlika rezultat razlik med učbeniki enega in drugega predmeta ali metodične orientacije učiteljev, v vsakem primeru kažejo podatki na nek znaten primanjkljaj pri naravoslovnih predmetih v zadnjem triletju in sicer tako v osemletki kot v devetletki.  

Podatki v zvezi z merili, ki jih učitelji naravoslovja uporabljajo pri izbiranju med učbeniki, ne kažejo statistično pomembnih razlik med učitelji v osemletki in učitelji v devetletki. Zanimivi pa so nekateri podatki, ki se nanašajo na obe skupini učiteljev enako. 

Za malo več kot polovico učiteljev naravoslovja cena učbenikov ni merilo za izbiranje. Socialno-ekonomski vidik učbeniške problematike ni v ospredju niti pri učiteljih naravoslovja niti pri učiteljih matematike. Vendar je med tema dvema skupina učiteljev opazna razlika pri nekaterih drugih merilih za izbiranje med učbeniki, ki jih ponuja tržišče. Obe skupini učiteljev sicer pripisujeta največjo pomembnost merilu strokovne neoporečnosti. Vendar med učitelji naravoslovja prevladujejo tisti, ki skoraj enako pomembnost pripisujejo tudi nekaterim drugim merilom (psihološka in didaktična ustreznost, obstoj dodatnega gradiva za podporo učbeniku, ilustracije). Med učitelji matematike pa je precej manj takšnih, ki tem merilo pripisujejo podobno pomembnost kot merilu strokovnosti. Ugotovimo lahko, da so učitelji matematike v tem smislu pravzaprav specifična populacija. Njihov odnos do poučevanja in učnih sredstev je po vsem sodeč bolj 'tradicionalen' kot odnos učiteljev naravoslovja. Če podatke, ki se nanašajo na pedagoške metode, povežemo s podatki, ki se nanašajo na merila za izbiranje med učbeniki, lahko presodimo, da so učitelji matematike zdaleč najbolj pozorni na samo strokovno vsebino svojega predmeta, manj pa na didaktično-metodični in psihološki vidik predmeta, na opremo učbenikov in druga didaktična gradiva. Seveda do takšne prevladujoče usmerjenosti učiteljev matematike ne moremo imeti a priori kritičnega odnosa. Treba pa jo upoštevati pri nadaljnjem didaktičnem usposabljanju učiteljev matematike.  

Kar zadeva zaznavo vloge, ki naj bi jo imel v vzgojno-izobraževalnem procesu idealni učbenik, lahko najprej ugotovimo, da podatki govorijo o zmerno tradicionalnem pogledu učiteljev naravoslovja na to vlogo. Več kot 70% odstotkov učiteljev naravoslovja se strinja ali delno strinja s trditvijo, da naj bi bile v idealnem učbeniku predstavljene vsebine obvezne za učitelje in učence in več kot 60% se jih strinja ali delno strinja s trditvijo, naj bi bila predstavitev učne snovi v idealnem učbeniku osnova za učiteljevo načrtovanje učnih ur. Kot je bilo pričakovati zaradi maloprej omenjene tradicionalne usmerjenosti učiteljev matematike, ta pogled pri njih še bolj prevladuje; pri njih se odstotki učiteljev, ki se strinjajo ali delno strinjajo z omenjenima trditvama, gibljejo v bližini števila 80.  

To stališče opisujemo kot zmerno trdicionalno zato, ker je učbenik imel to vlogo v tradicionalni šoli, ki je bila pretežno učno-snovno, ne pa učno-ciljno usmerjena. (Ob strani bomo pustili vprašanje, za katero obdobje v zgodovini slovenskega šolstva lahko rečemo, da je v njem prevladovala 'tradicionalna šola'). V pedagoški situaciji, ki se vzpostavi z učno-ciljno usmeritvijo – kakršno kurikularni dokumenti zelo poudarjajo – je učbenik pač le sredstvo, ali natančneje, eno od sredstev za doseganje vzgojnoizobraževalnih ciljev in stališče, da naj bi bila v njem podana učna snov preprosto obvezna, tej situaciji ne ustreza. 

Ta prevladujoči (preveč) tradicionalni pogled na vlogo (dobrega, idealnega) učbenika pri pouku je lahko ovira pri uveljavljanju nekaterih strateških zamisli prenove. Z vidika prenove je neugoden tudi podatek, da med učitelji osemletke in devetletke ni statistično pomembnih razlik pri stališčih do trditve, da bi morale biti vsebine idealnega učbenika obvezne za učitelje in učence.  

Bolj ugoden je za prenovo podatek, da je med učitelji osemletke in devetletke statistično pomembna razlika v stališčih do trditve, da bi morala biti predstavitev snovi v idealnem učbeniku osnova za učiteljevo načrtovanje učnih ur. S to trditvijo se strinja manj učiteljev devetletke kot učiteljev osemletke. Vendar razlika ni velika.
3. Učitelji naravoslovja v osemletki o vlogi učbenikov pri pouku – leto 1995 

Za leto 1995 je bilo mogoče izvesti mednarodno primerjavo. Izbrali smo šest držav: Nizozemsko, Češko, Madžarsko, Belgijo, Anglijo in ZDA, ki smo jih potem primerjali s Slovenijo.   

Odstotek tedenskega poučevanja naravoslovnega predmeta, ki je temeljil na učbeniku (učbeniku, ki so ga učitelji navedli kot največ uporabljenega)

Med slovenskimi učitelji je bil odstotek tistih, ki so pri pouku naravoslovja uporabljali učbenik, približno enak kot je odstotek učiteljev, ki so ravnali enako v štirih drugih državah (Češka, Madžarska, ZDA in Anglija). V Belgiji pa je bil odstotek učiteljev, ki so tako ravnali, večji kot pri slovenskih (NSLO = 603, NB = 248, MD = -0,06, SE = 0,015, p = 0,003).

Med slovenskimi učitelji jih je 25,8 % navedlo, da na učbeniku temelji od 76 do 100 % njihovega poučevanja predmeta v enem tednu, 51 do 75 % poučevanja je temeljilo na učbeniku pri 48,6% učiteljev, pri manjšem odstotku pa je poučevanje redkeje temeljilo na učbeniku (pri 20,6 % učiteljev od 26 do 50 % poučevanja in pri 5 % učiteljev od 0 do 25 % tedenskega poučevanja). 

Med slovenskimi učitelji je poučevanje naravoslovnega predmeta značilno bolj temeljilo na učbeniku kot v štirih drugih državah (NSLO = 601, NB = 231, MD = 0,42, SE = 0,080, p = 0,000; NA = 556, MD = 0,79, SE = 0,061, p = 0,000; NZDA = 346, MD = 0,60, SE = 0,066, p = 0,000; NH = 280, MD = 0,60, SE = 0,079, p = 0,000; NCZ = 514, MD = 0,84, SE = 0,057, p = 0,000;) in manj kot na Nizozemskem (NNL = 329, MD = -0,63, SE = 0,052, p = 0,000).

Kaj so učitelji uporabljali namesto ali poleg učbenika?   

4,7 % slovenskih učiteljev je uporabljalo druge učbenike, 64,8 % različne naravoslovne knjige, revije, 0,2% referenčne materiale, 2,6 % učiteljeve osebne materiale in 27,8 % druge učiteljeve materiale. V primerjavi z učitelji iz drugih držav - razen v primerjavi s češkimi učitelji - je bistveno več (vsaj še enkrat več) slovenskih učiteljev uporabljalo knjige in revije, vendar pa je manj slovenskih učiteljev kot učiteljev iz vseh drugih držav uporabljalo druge učbenike (v drugih državah jih je relativno najmanj učiteljev uporabljalo na Češkem, t.j. 13,2 %, največ pa v ZDA – vsi). Od povprečja v drugih državah je nekoliko odstopal še odstotek slovenskih učiteljev, ki so uporabljali referenčne materiale (povprečje je 2,9 %) in svoje osebne materiale (povprečje je 5 %). 

Koliko so se učitelji naravoslovnega predmeta pri načrtovanju ure zanesli na učbenike za učence?
Večina slovenskih učiteljev (60,7 %) se je pri načrtovanju ur precej zanesla na učbenike, približno petina (21,8 %) malo, 16,7 % se jih je zelo zanesla na učbenik za učence, manj kot odstotek (0,8 %) pa se jih sploh ni zanesla nanje.

Pri načrtovanju ure naravoslovja so se slovenski učitelji enako zanesli na učbenik za učence kot učitelji na Češkem in v ZDA, bolj kot angleški učitelji (NSLO = 600, NA = 569, MD = 0,81, SE = 0,040, p = 0,000) in manj kot nizozemski (NNL = 329, MD = -0,93, SE = 0,034, p = 0,000), belgijski (NB = 248, MD = -0,58, SE = 0,058, p = 0,000) in madžarski (NH = 771, MD = -0,53, SE = 0,034, p = 0,000).  

Koliko so se učitelji naravoslovnega predmeta pri načrtovanju ure zanesli na druge učbenike ali vadnice?
Večina slovenskih učiteljev (54,2 %) se je precej zanesla na druge učbenike ali vadnice, več kot tretjina (37,9 %) malo, 6,6 % se jih je zelo zanesla na take učbenike, 1,3 % pa se jih sploh ni zanesla nanje.

Pri načrtovanju ure naravoslovja so se slovenski učitelji enako zanesli na druge učbenike ali vadnice kot učitelji na Češkem in Nizozemskem, bolj kot angleški učitelji (NSLO = 594, NA = 569, MD = 0,41, SE = 0,039, p = 0,000) in manj kot učitelji iz ZDA (NZDA = 354, MD = -0,48, SE = 0,038, p = 0,000), belgijski (NB = 250, MD = -0,73, SE = 0,048, p = 0,000) in madžarski učitelji (NH = 768, MD = -0,17, SE = 0,035, p = 0,000).  

Koliko so se učitelji naravoslovnega predmeta pri načrtovanju ure zanesli na priročnike za učitelje ali učiteljski priročnik k učbeniku za učence?
Večina slovenskih učiteljev (54,5 %) se je precej zanesla na take priročnike, približno petina (21 %) zelo, podoben odstotek se jih nanje zanese malo (19,5 %), 5 % učiteljev pa se sploh ne zanese na priročnike za učitelje.

Pri načrtovanju ure naravoslovja so se slovenski učitelji enako zanesli na priročnik za učitelje ali učiteljski priročnik k učbeniku za učence kot učitelji na Nizozemskem in v ZDA, bolj kot angleški (NSLO = 596, NA = 568, MD = 1,03, SE = 0,046, p = 0,000), češki (NCZ = 514, MD = 0,59, SE = 0,046, p = 0,000) in  madžarski učitelji (NH = 774, MD = 0,65, SE = 0,043, p = 0,000) ter manj kot belgijski učitelji (NB = 248, MD = -0,31, SE = 0,059, p = 0,000).  

Kako pogosto so učitelji učencem dodelili domačo nalogo, ki je vsebovalo delo z delovnimi listi ali delovnim zvezkom?
Večina slovenskih učiteljev (58,4 %) je včasih dodelila tako nalogo, 17,2 % učiteljev jo je dodelila redko, 14,7 % vedno in manj kot desetina (6,7 %) nikoli. 

Slovenski učitelji so enako pogosto dodelili učencem domačo nalogo z delovnimi listi ali delovnim zvezkom kot učitelji v ZDA, Angliji in Belgiji, pogosteje kot nizozemski (NSLO = 568, NNL = 306, MD = 0,21, SE = 0,064, p = 0,022) in češki učitelji (NCZ = 461, MD = 0,96, SE = 0,054, p = 0,000), a redkeje kot madžarski (NH = 742, MD = -0,53, SE = 0,043, p = 0,000).

Kako pogosto so učitelji učencem dodelili domačo nalogo, ki je vsebovala zaporedje vaj, vprašanj in odgovorov iz učbenika?
Večina slovenskih učiteljev (57,7 %) je včasih dodelila tako nalogo, 23,3 % učiteljev jo je dodelila redko, 8 % nikoli in 7,9 % vedno. 

Slovenski učitelji so enako pogosto dodelili učencem domačo nalogo, ki vsebuje zaporedje vaj, vprašanj in odgovorov iz učbenika kot učitelji v ZDA, pogosteje kot angleški (NSLO = 566, NA = 565, MD = 0,47, SE = 0,049, p = 0,000) in belgijski učitelji (NB = 203, MD = 0,31, SE = 0,078, p = 0,002), a redkeje kot nizozemski (NNL = 315, MD = -0,81, SE = 0,057, p = 0,000), madžarski (NH = 735, MD = -0,43, SE = 0,042, p = 0,000) in češki učitelji (NCZ = 490, MD = -0,43, SE = 0,042, p = 0,000).

Kako pogosto so učitelji učencem dodelili nalogo, naj preberejo nekaj iz učbenika ali kakšnega drugega vira? 

Večina slovenskih učiteljev (63,5 %) je včasih dodelila učencem tako nalogo, več kot petina (23,2 %) učiteljev jo je dodelila redko, manj kot desetina pa vedno (6,2 %) ali nikoli (4,1 %). 

Slovenski učitelji so enako pogosto dodelili učencem domačo nalogo, pri kateri so prebrali nekaj iz učbenika ali kakšnega drugega vira, kot učitelji v ZDA in na Češkem, pogosteje kot angleški (NSLO = 565, NA = 558, MD = 0,56, SE = 0,044, p = 0,000), belgijski (NB = 200, MD = 0,61, SE = 0,072, p = 0,000) in madžarski učitelji (NH = 726, MD = 0,66, SE = 0,041, p = 0,000), a redkeje kot nizozemski (NNL = 318, MD = -0,56, SE = 0,050, p = 0,000). 
Interpretacija podatkov, pridobljenih v letu 1995
Tako kot podatki iz leta 2003 tudi podatki iz leta 1995 kažejo na zmerno tradicionalen odnos učiteljev naravoslovja do vloge učbenikov pri pouku. Slovenski učitelji so bolj kot učitelji v štirih od šestih držav opirali svoje poučevanje na učbenik. O tem, da gre tu res le za zmerno tradicionalen odnos, pa govori dejstvo, da so slovenski učitelji bistveno več kot učitelji iz drugih držav ob učbeniku uporabljali tudi knjige in revije.  

V primerjavi z drugimi državami so imeli pri učiteljevem načrtovanju pouka v Sloveniji sorazmerno veliko vlogo priročniki. Če to povežemo z dejstvom, da je za večino učiteljev obstoj dodatnega gradiva (ob učbeniku) eden najpomembnejših meril za izviro med učbeniki, ki jih ponuja tržišče, lahko sklepamo, da navezanost na dodatna gradiva, med njim pa gotovo tudi na priročnike za učitelje, ena zelo izrazitih značilnosti slovenskih učiteljev naravoslovja in vsaj delno tudi matematike. To lahko tolmačimo bodisi kot odraz kakovosti sedanjih priročnikov oziroma priročnikov, ki so bili v rabi leta 1995, ali pa kot izraz navezanost učiteljev na priročnike, značilne za daljše obdobje, pri čemer je treba to povezati še z dejstvom, da imajo v slovenskem šolstvu priročniki za učitelje dolgo tradicijo. (Pri tem ne smemo spregledati, da je v preteklosti za priročnike skrbela šolska oblast in so bili tako rekoč obvezni). 
Pomenljiv se zdi podatek, da je v primerjavi med vsemi državami ravno v Sloveniji takšnih najmanj učiteljev, ki pri načrtovanju svojega dela opirajo na druge učbenike, torej na učbenike, ki jih učitelji niso izbrali za svoje učence. Če je za nek predmet na tržišču več kakovostnih učbenikov, bi bilo koristno, če bi jih učitelj poznal in občasno uporabil tudi pri načrtovanju svojega dela.  

4. Učitelji naravoslovja v osemletki o izbiranju med učbeniki in vlogi učbenikov pri pouku – leto 1999
Koliko je učitelj predmeta vplival na izbiro učbenika, ki ga je uporabljal?
Največ slovenskih učiteljev (35,8 %) je menilo, da je zelo vplivalo na izbiro učbenika, ki se je uporabljal pri njihovem predmetu, nekoliko manj kot tretjina (30,3 %) je menila, da so nekoliko vplivali na to, petina (21,6 %) je menila, da je imela malo vpliva, 12,4 % učiteljev pa je menila, da sploh ni mogla vplivati na izbiro učbenika.

Zdi se, da je bil v primerjavi z učitelji iz drugih evropskih držav (Češka, Madžarska, Nizozemska, Anglija in Belgija), s katerimi so bile izvedene primerjave, vpliv slovenskih učiteljev na izbiro učbenikov manjši, v primerjavi z učitelji iz ZDA pa enak. V navedenih evropskih državah je npr. od 43,8 do 62,7 % učiteljev ocenilo, da so imeli na izbiro učbenika velik vpliv, od 0,9 do 7,9 % pa, da niso imeli vpliva. Na štiristopenjski lestvici ocene vpliva (1 = nimam vpliva; 4 = imam velik vpliv) pa je se je povprečna ocena učiteljev iz drugih evropskih držav gibala med 3,13 in 3,47, medtem ko je bila povprečna ocena vpliva v Sloveniji 2,89.    

Odstotek tedenskega poučevanja naravoslovnega predmeta, ki je temeljil na učbeniku (učbeniku, ki so ga učitelji navedli kot največ uporabljenega)

Vsi slovenski učitelji so uporabljali učbenik pri poučevanje svojega predmeta, kar pa ne velja za nobeno od drugih držav, s katerimi so bile opravljene primerjave (Češka, Madžarska, Nizozemska, ZDA, Anglija in Belgija).

Med slovenskimi učitelji jih je 23,6 % navedlo, da na učbeniku temelji od 76 do 100 % njihovega poučevanja predmeta v enem tednu, 51 do 75 % poučevanja temeljilo na učbeniku pri 33,1% učiteljev, pri manjšem odstotku učiteljev pa je poučevanje redkeje temeljilo na učbeniku (pri 29,7 % učiteljev od 26 do 50 % poučevanja in pri 13,5 % učiteljev od 0 do 25 % tedenskega poučevanja).

V Sloveniji je poučevanje naravoslovja značilno bolj temeljilo na učbeniku kot v treh drugih državah (NSLO = 148, NCZ = 231, MD = 0,79, SE = 0,090, p = 0,000; NA = 237, MD = 0,60, SE = 0,113, p = 0,000; NZDA = 821, MD = 0,56, SE = 0,088, p = 0,000) in značilno manj kot med učitelji na Madžarskem (NH = 586, MD = -0,33, SE = 0,088, p = 0,004) in na Nizozemskem (NNL = 300, MD = -0,83, SE = 0,092, p = 0,000), medtem ko se slovenski učitelji po tem niso razlikovali od belgijskih.

Katere glavne vire informacij so učitelji uporabljali, ko so se odločali, katero snov naj bi poučevali?
Največ slovenskih učiteljev je kot glavni vir navedlo učni načrt (65,8 %), 9,6 % učiteljev je kot glavni vir navedlo učbenik za učence, 3,4 % učiteljev pa učiteljski priročnik k učbeniku za učence. Preostanek učiteljev je navedel druge vire. 

V primerjavi z učitelji na Madžarskem (14,4 %) in na Nizozemskem (70,1 %) je po vsem sodeč manj slovenskih učiteljev uporabljalo učbenik za učence kot glavni vir informacij pri tem, katero snov so poučevali, vendar več slovenskih kot belgijskih (5 %), čeških (4,9 %), angleških (4,5 %)  in ameriških (1,7 %) učiteljev. Več slovenskih učiteljev kot belgijskih (1,7 %), madžarskih (1,8 %) in čeških (2,5 %) je tudi uporabljalo učiteljski priročnik k učbeniku za učence kot glavni vir, po drugi strani pa je več angleških (6,1 %), nizozemskih (7,2 %) in ameriških učiteljev (10,3 %) ta priročnik uporabljalo kot glavni vir v primerjavi s slovenskimi.

Glavni vir informacij za učitelje pri odločanju, kako bodo predstavili snov

Razmeroma največ slovenskih učiteljev (37,7 %) je kot glavni vir navedlo učiteljski priročnik k učbeniku za učence, približno četrtini (24 %) je kot glavni vir informacij pri predstavitvi snovi služil učbenik za učence, manj pa jih je navedlo druge vire (npr. učni načrt, časovno razporeditev snovi, navodila za preverjanje znanja).

V primerjavi z učitelji na Madžarskem (29,9 %), na Nizozemskem (58 %), Češkem (45,1 %) in v Belgiji (35,4 %) je manj slovenskih učiteljev uporabljalo učbenik za učence kot glavni vir informacij pri odločanju, kako bodo predstavili snov, vendar več slovenskih kot angleških (13,4 %)  in ameriških (5,8 %) učiteljev. Več slovenskih učiteljev kot tistih v vseh drugih državah je učiteljski priročnik uporabljalo kot glavni vir (npr. 25,3% belgijskih, 29,3 %, madžarskih, 19 % čeških, 14 % angleških, 21,7 % nizozemskih in 36,2 % ameriških).

Glavni vir informacij za učitelje pri izbiri nalog in vaj v razredu in domačih nalog

Skoraj polovica slovenskih učiteljev (46,6 %) je učbenik za učence navedla kot glavni vir informacij na tem področju svojega dela, 12,3 % učiteljev je navedla kot glavni vir tudi učiteljski priročnik k učbeniku za učence. 

V primerjavi z učitelji na Nizozemskem (77,7 %), Češkem (54,1 %) in v Belgiji (52 %) je manj slovenskih učiteljev uporabljalo učbenik za učence kot glavni vir informacij pri izbiri nalog in vaj in domačih nalog, vendar več slovenskih kot angleških (37,6 %), ameriških (15,3 %) in madžarskih (37,9 %) učiteljev. Več slovenskih učiteljev kot tistih v na Češkem (1,8 %), Madžarskem (6,7 %), Nizozemskem (10 %) in v Angliji (8,9 %) je učiteljski priročnik uporabljalo kot glavni vir, vendar ga je uporabljalo več ameriških (37,3 %) in belgijskih (14,1 %) učiteljev kot slovenskih.  

Katere glavne vire informacij so pri izbiri nalog in uporabnih primerov za preizkuse znanja in ocenjevanje uporabljali učitelji?
Razmeroma največ slovenskih učiteljev (46,6 %) je kot glavni vir navedlo druge natisnjene vire; učbenik za učence jih je kot glavni vir navedla približno četrtina (24 %), učiteljski priročnik k učbeniku za učence pa 7,5 % učiteljev.

V primerjavi z učitelji na Nizozemskem (55,3 %), Češkem (55,1 %) in v Belgiji (25,2 %) je manj slovenskih učiteljev uporabljalo učbenik za učence kot glavni vir informacij pri izbiri nalog in uporabnih primerov za preizkuse znanja in ocenjevanje, vendar več slovenskih kot madžarskih (16,7 %), angleških (10,9 %)  in ameriških (6,9 %) učiteljev. Manj slovenskih učiteljev kot tistih v vseh drugih državah - razen na Češkem (0,7 %) in Madžarskem (7,4 %) – je učiteljski  priročnik uporabljalo kot glavni vir informacij v te namene (npr. 15,3% belgijskih, 14,6 % angleških, 20,7 % nizozemskih in 33,4 % ameriških učiteljev).

Kako pogosto so učitelji učencem dodelili domačo nalogo, ki je vključevala delo z delovnimi listi ali delovnim zvezkom?
Večina slovenskih učiteljev (60,1 %) je včasih dodelila učencem tako nalogo, 21 % učiteljev jim jo je dodelila redko, 13,3 % vedno in 5,6 % nikoli. 

Slovenski učitelji so enako pogosto dodelili učencem domačo nalogo z delovnimi listi ali delovnim zvezkom kot učitelji v ZDA, Angliji in Belgiji, pogosteje kot nizozemski (NSLO = 143, NNL = 287, MD = 0,48, SE = 0,085, p = 0,000) in češki učitelji (NCZ = 508, MD = 1,01, SE = 0,073, p = 0,000), a redkeje kot madžarski (NH = 548, MD = -0,26, SE = 0,073, p = 0,008).

Kako pogosto so učitelji učencem dodelili domačo nalogo, ki je vključevala vaje, vprašanja in odgovore iz učbenika?
Večina slovenskih učiteljev (59,2 %) je včasih dodelila tako nalogo, 28,9 % učiteljev jo je dodelila redko, 8,5 % nikoli in 3,5 % vedno.

Slovenski učitelji so enako pogosto dodelili učencem domačo nalogo, ki je vsebovala zaporedje vaj, vprašanj in odgovorov iz učbenika, kot učitelji v ZDA, pogosteje kot angleški (NSLO = 142, NA = 332, MD = 0,28, SE = 0,076, p = 0,007) in belgijski učitelji (NB = 304, MD = 0,34, SE = 0,080, p = 0,001), a redkeje kot nizozemski (NNL = 300, MD = -1,04, SE = 0,070, p = 0,000), madžarski (NH = 544, MD = -0,41, SE = 0,068, p = 0,000) in češki učitelji (NCZ = 531, MD = -0,37, SE = 0,065, p = 0,000).

Kako pogosto so učitelji učencem dodelili nalogo, naj preberejo nekaj iz učbenika ali kakšnega drugega vira? 

Večina slovenskih učiteljev (55,2 %) je včasih dodelila tako nalogo, več kot tretjina (36,6 %) učiteljev jo je dodelila redko, manj kot desetina pa vedno (6,9 %) ali nikoli (1,4 %). 

Slovenski učitelji so enako pogosto dodelili učencem nalogo, naj preberejo nekaj iz učbenika ali kakšnega drugega vira, kot učitelji v ZDA, na Madžarskem in na Češkem, pogosteje kot angleški (NSLO = 145, NA = 330, MD = 0,41, SE = 0,069, p = 0,000) in belgijski (NB = 308, MD = 0,56, SE = 0,071, p = 0,000) učitelji, a redkeje kot nizozemski (NNL = 297, MD = -0,58, SE = 0,069, p = 0,000) učitelji. 

Interpretacija podatkov, pridobljenih v letu 1999

Slovenski učitelji so ocenili, da je bil njihov vpliv na izbiro učbenikov sorazmerno zelo nizek. Po podatkih sodeč je bil v letu 1999 manjši kot v vseh ostalih izbranih evropskih državah. Bil je enak kot vpliv, ki so ga pri sebi zaznali učitelji naravoslovja v ZDA, kjer pa zaradi specifičnega načina izbiranja učbenikov učiteljev vpliv ne more biti velik. Ta podatek, ki izvira iz časa tik pred vpeljavo prenove, je kot podatek o izhodiščnem stanju vsekakor neugoden. Delno pa ga vendarle lahko tolmačimo kot posledico dejstva, da v letu 1999 založbe še niso oskrbele tržišča učbenikov z večjim številom izdelkov in da so bili torej učitelji pri izbiri omejeni. Treba bi bilo pridobiti novejše podatke o istem vprašanju. Žal TIMSS 2003 teh podatkov ni prinesel.

Če primerjamo trend pri odgovorih na vprašanje, kolikšen del poučevanja temelji na učbeniku, vidimo, da se je položaj v letu 1999 – če ga ocenjujemo z vidika ciljev prenove – v primerjavi z letom 1995 nekoliko izboljšal. Domnevamo lahko, da so bili leta 1999 učitelji naravoslovnih predmetov že dobro seznanjeni z idejo o ciljnem načrtovanju pouka. 

Pomemben se zdi podatek, da je kar 65,8% učiteljev naravoslovnih predmetov izjavilo, da je zanje učni načrt glavni vir informacij, po katerih se ravnajo pri odločanju o tem, kaj bodo poučevali. Danes s podatkom seveda ne bi mogli biti povsem zadovoljni, saj je učni načrt vendarle temeljni dokument za vse učitelje. Ker pa govori podatek o stanju na izhodišču prenove, je vseeno ugoden. Zelo zanimiv je podatek, da je od vseh držav ravno v Sloveniji največ takšnih učiteljev naravoslovja, ki jim je pri odločanju, kako bodo predstavili učno snov, glavni vir informacij učiteljski priročnik. Tudi v letu 1999 se je torej potrdilo, kar smo ugotovili maloprej: 

V primerjavi z drugimi državami so pri učiteljevem načrtovanju pouka v Sloveniji tradicionalno veliko vlogo imeli priročniki.

V letu 1999 to ni bilo dobro izhodišče za uresničevanje ene glavnih pobud, ki jih je prinesla prenova, namreč pobude za avtonomno načrtovanje in izvajanje poučevanja. Gotovo pa je bilo tudi v letu 1999 preveč učiteljev (24%), ki so glavni vir informacij za izbiro načina predstavitve učne snovi videli v učbeniku. 

Končna interpretacija

Zdaj lahko povzamemo nekatere ugotovitve v zvezi z rabo učbenikov. Slovenski učitelji naravoslovnih predmetov imajo zmerno tradicionalen odnos do vloge učbenika v vzgojno-izobraževalnem procesu. Če to ocenjujemo z vidika nekaterih ciljev prenove, lahko ugotovimo, da so preveč vezani na tradicionalno vlogo učbenika kot tistega dokumenta, ki podaja za učitelje in učence obvezno učno snov in ga usmerja pri izbiri pedagoške strategije. Vendar se je med leti 1995 – 2003 zgodil – gotovo še premajhen – pozitiven premik v učiteljevih stališčih do vloge učbenika.

Odprto ostaja vprašanje, ali imajo učitelji naravoslovnih predmetov dovolj vpliva na izbiro najustreznejšega učbenika izmed učbenikov na tržišču. Podatki iz leta 1999 niso ugodni. Gre za enega od pomembnih vidikov avtonomije učiteljev in uveljavljanja učno-ciljnega načrtovanja in izvajanja pouka.

V primerjavi z učitelji naravoslovja iz drugih držav so slovenski učitelji naravoslovnih predmetov izraziteje vezani na informacije in predloge, ki jim jih v zvezi s poučevanjem in izbiro metod ponujajo priročniki. V povezavi s podatki o vlogi, ki jo pripisujejo (idealnemu) učbeniku, to kaže na precejšnjo heteronomnost učiteljevega načrtovanja pouka, na njegovo odvisnost od strokovnih odločitev, ki naj bodo sprejete drugje, ne pa pri njem samem.

